text
stringlengths 33
26.1k
| label
stringclasses 5
values |
|---|---|
Виталий Пронин Италиысь Милан карын кутске дуннелэн фигурной катаниея чемпионатэз. Отын котьку сямен ик нюръяськозы пиос, нылъёс но парен нискылась фигуристъёс. Нылъёс пӧлын Россилэсь данзэ утёзы Олимпийской шудонъёслэн чемпионзы Алина Загитова, Станислава Константинова, Мария Сотскова. Миым дуннеысь чемпион луэм Евгения Медведева травмаен сэрен Италие мыныны ӧз быгаты. Ваньмызлэсь азьло йӧ вылэ потозы нылъёс. 21-тӥ южтолэзе вакчи программазэс возьматозы, 24-тӥ южтолэзе эрико программазэс адӟытозы. Эдуард Степанов Туспуктэм: РИА Новости. Александр Вильф | Улон-вылон |
Виталий Пронин Лякыт сямо, вазиськись, адямиосын одӥг кыл шедьтыны быгатӥсь, котькинлы юрттыны тыршись, мукет сямен вераса, котьма ласянь адӟем карымон воргорон - озьы шуыны луоз Пичи Пурга черкогуртысь Георгий Алексеев ужбергатӥсь сярысь. Чигиськем малпан - Георгий Леонидович, Пурга музъемлэн кыӵе сэрегаз меда тӥ гольык пыд бызьылӥды?- Выль Мӧнья гуртмы туж ик бадӟым ӧвӧл. Но со туж чебер интые пуксемын, гужемзэ быдэсак вож писпу пӧлы вые. Ми дорын вордскемын «Удмурт дунне» газетлэн азьвыл редакторез Василий Михайлов. Василий Михайлович мынам ӵужмуртэ луэ. Гуртамы ик будэмын журналист Вячеслав Михайлов. Колхозэнымы быгатыса кивалтэ Семён Фёдоров.Тятямылэн, Леонид Николаевичлэн, тодон-валанэз вылӥ, со зоотехник. Секыт но сютэм аръёсы дышетскыны быгатэм. Солэн сямыз туж лякыт но зӥбыт. Ми шоры ноку кесяськемез ӧвӧл. Ми, атайлэсь котьма ласянь адӟем карыса, будӥмы. Мемеймы, шутэтскыны потытозяз, колхоз фермаын ыж сюдӥз. Со ыжъёс огшорыесь ӧй вал: мугоръёссы бадӟымесь, гонзы тӧдьы но кузь.Парлы пар сюре, шуо: мемеймы но, тятямы кадь ик, лякыт но востэм. Кыкназы но адямилы юрттыны дасесь. Милемыз но, монэ но кык апайёсме, асьсэ кадь ик сабырлы но вазиськись луыны дышетӥзы.Покчиослы школамы асьме гуртын ик вал. Со пыр потыса, бадӟым классъёсы дышетскыны ветлӥмы ини Улын Юри гуртэ. Таиз школамы гуртмылэсь сизьым иськеме интыяськемын вал. Толалтэ, кынмыны медам шеде шуыса, колхоз тракторен но валэн нуллӥзы. Шунытгес кариське ке, куас вылэ султӥськом ини, тулыс велосипедэн ширтӥськом. Дас классэз умой йылпумъяй. УдГУ-ысь спортфаке йыгаськи. Физкультура урокез туж яратылӥ угось. Школаын но ёросын ортчылӥсь ӵошатсконъёсы но ӵемысь пыриськылӥ. Баллэ тырмымтэен, университетэ пырыны ӧй быгаты. Сыӵе кӧты ӝож луиз.Доре бертӥ но, гуртысьтымы ньыль-вить кузя пиосын Сарапулысь совхоз-техникуме агрономе дышетскыны кошким. Экзаменъёсмес умой сётӥм, ваньмы пырыны быгатӥм. Соку милям, егитъёслэн, самой шулдыр вакытмы вал: серекъян, шудон, кырӟан, эктон... Дышетскон аръёслэсь ортчемзэс валаса ик ӧй вутты. Монэ армие басьтӥзы. Служить кари Ярославль улосысь Переславль-Залесский городын. Бӧрысь ини, связистэ дышетскыса, монэ Белоруссие келязы. Секретной частьын служить кари.- Армия бере малпандэс быдэстыны мылкыдды ӧз сузь ни-а?- Дышетскыны ӧй мыны ни шуыса, али ке но кӧты уг веська. Табере малпасько: тыршысал ке, УдГУ-э пырысал, дыр, дышетсконме йылпумъясал. Адямиос дышетскон понна кык пол но, куинь пол но кужымзэс эскеро ук.Армия бере Ижын шофёре гинэ дышетски. Доре ӧз поты ни бертэме, ужаны интыяськи Пичи Пурга черкогуртысь РТП-е. Кивоштӥсь вуэ шуыса, кивалтӥсьёс туж шумпотӥзы. Со вакытэ тросэз ужасьёссы угось арлыдоесь вал ини. Мыным соку ик общежитиын нимаз комната висъязы, машина сётӥзы. Уже туж кельше вал. Эшъёсыным заправкаосты тупатъяса ветлӥмы, отчы бензин но эстӥськон нуллылӥмы. Тупаса огкылысь но шулдыр ужамы.«Эмезь вӧльы» пӧлын - Пичи Пургаын ик яратондэс но пумитады, луоз?- Баграш-Бигра гуртын вордскем Люда, Глазкарысь вуз каронъя училищеез йылпумъяса, соку гинэ Пургала ужаны вуэм вылэм. Егитэсь ук, ог-огмылы синмаським-кырмыштӥм но матысь эшъёс луим. Собере семья кылдытӥм. Отӥяз бӧрсьысь бӧрсе пиналъёсмы вордскизы.- Ай соос тӥляд куинь кузя нылъёс ук. Пиды ӧвӧл шуыса, мукетъёслы уд вожъяськиське-а?- Пи басьтыны уксёмы, лэся, ӧз тырмы шуыса, кузпалыным серекъяськом ини. Инмар милемлы куинь чебересь но визьмоесь нылъёс кузьмаз. Табере соос милемлы пиёкъёссэс мед кузьмалозы ини.- Быдэсмымтэ малпанъёстэс табере нылъёсты азьланьто ни, дыр. - Бадӟымез Оля нылмы Ижысь гурт удысъя академиын дышетскиз. Со бухгалтер луыса тырше. Али пичи нылыныз пуке. Катя Казаньысь чугун сюрес вылын ужасьёсты дасянъя техникумез йылпумъяз. Али Огырчи станциын бухгалтер. Ужан висказ та удысъя ик тодон-валанзэ будэтэ чугун сюрес вылын ужасьёсты дасянъя Москваысь университетлэн Ижысь филиалаз. Светамы пичи ай, со 6-тӥ классэ гинэ потэмын. Кин луоз, тодмо ӧвӧл, оло, со ик спортфаке пыроз ай. Света спортэн выре. Милемды шумпоттэ ини Даша нуныкаймы.- Малы ке но корка пуктӥллямды Пичи Пургалэсь куинь иськеме интыяськем Миндэр гуртэ.- Кышнояськеме бере ик тятяен мемей шуизы: Пургалы матэ, Миндэр гуртэ-а, мукетаз-а, пичи ке но юртъер басьтом. Пересьмим ке, ми тӥ доры улыны выжом, ӵош кариськом. Но соос али ке но Мӧньяязы ик уло, вордскем гуртысьтызы нокызьы потыны уг ӵыдо. Огсямен асьсэос ик юртъерзэс утьыны-вордыны быгато ай. Нош ми, анай-атайлэсь басьтэм юртъерзэс вузаса, Миндэр пуме корка ӝутӥмы. Татын улэммылы туэ 30 ар тырмиз ини.Ветлымтэ сюресэз лёган - Нош кытысь тӥляд ужбергатон удысын берганы быгатонлыкты?- Совето Союз куашкан вакытэ «Агропромэнерго» но бырон калэ вуиз. Мон отын экспедитор вал. Уже кельше, сюлэмыя: отчы-татчы мынӥськод, калыкен вераськиськод, кулэ луись вуз вайиськод. Сыӵе азьын шаплы ӧд ке луы, номыр уд шедьты. Отын ик электриклэн ужезлы дыши. Ёросысь гуртъёстӥ ветлыкузы, ужасьёс тырмымтэен, электрикъёсмы монэ ӵемысь сьӧразы басьязы. Котькыӵе ужлы дышоно вылэм.ӵапак со «Агропромэнерго» медаз быры шуыса, мон туж но туж сюлмаськыны кутски. Эшъёс но жаль потӥзы, воксё ужтэк кыльысалзы ук. Адямилы ведь кызьы ке но семьязэ сюдоно, уксё поттоно.- Собыдӟа организациез киултыны быгатӥды шат?- Киултӥ шуыны сое уг луы. Кутсконэз тазьы вал. Юртъер котырын ке но ужаны яралоз шуыса, мон аслым грузовой машина басьтӥ. Соин магазинъёсы, «Агропромэнергоысь» кошкытэк, вуз нуллыны кутски. Ачим но валаса ӧй вутты, Огырчи каре, райполэсь магазинъёссэ арендовать карыса, магазин усьтыны быгатӥ. Уже ӟеч мынӥз, эшшо одӥг магазин усьтыны луонлыке кылдӥз на. Соку мон кутӥ но кыксэ ик магазинъёсме «Агропромэнерголэн» азбараз интыяй. Валамон ини, кивалтӥсьёсын кенешыса. Лэсьтӥськон материалъёсмес киясаос, огырчиос, дэриос курылыны кутскизы. Озьы ужмы интыысьтыз вырӟиз, паськытаз.- Ужбергатӥсьёсты пачкато налогъёсын, тыриськонъёсын. Лёгымтэ-ветлымтэ сюрес вылын шуг-секытъёс пумиськылӥзы, дыр?- Кинлы бен та уж капчиен сётӥськиз ини! Шуг-секытъёс трос. Но соосты вормыны быгатоно. Налогъёс ялан пачкато угось. Кредитмес али ке но тыриськомы на. Куддыръя сыӵе ки-пыд юскиське, коть али ик ужедлэсь куштӥськы. Собере нош малпаськод: мон гинэ тазьы уг ужаськы, адямиос чидало ук.- Уж дурады вазь ӵукна кошкиськоды, бер ӝыт гинэ бертӥськоды. Юрт котырдэс нош кин эскере?- Оля нылмы семьяеныз ӵош ми дорын улэ. Солы оскиськыса ик, ми кузпалэным ужамы бер ӝытозь пукиськомы. Эмеспимы но бордамы ик тырше. Со милям воксё асьмелэн вордэм пимы кадь. Котькыӵе мытэм-малпам ужмес соин ӵош лэсьтӥськом. Кылмы тупа. Сизяшуръёс милемлы ӟеч эмеспи будэтӥллям.Та нуналъёсы кыкетӥез нылмы но асьме ёросысь ик Ыбдэс гуртэ бызиз.ӝытсэ уж дурысь озьы гинэ мозмытскыны уг луы ни, нунал быре ке, ваньзэ лыдъяно-чотано, ужасьёслэсь бервылзэс эскерыса ортчоно луэ. Мон ачим ялан сюрес вылынгес: созэ я тазэ ваёно, отын но татын кулэ луись вуз сярысь вераськоно. Нунал пӧрат Иже я Можгае ветлоно. Со городъёсысьгес ик вуз но ворттӥськомы.Татчыозь ай весяк пудоен улӥмы: скал но, чыпы-курег но вордӥськом вал. Та аръёссэ куштӥським. Пурга котырын трос калык улэ, пудо сиён дасян татын секытгес йӧтэ.- Кузпалды но бордады ик тырше. Секыт ӧвӧл-а дорын но, ужын но одӥг малпанъёсын, одӥг сюлмаськонъёсын улыны?- Вӧзад оскымон адямиед вань ке, туж умой ини. Уж дурысь вань секытэз кузпалы Людмила Александровна вылэ усе. Нимаз ужаны кутскеме бере со мон доры выжоно кариськиз. Ачиз ик вузчи но, товаровед но, бухгалтер но луэ. Талэсь азьвыл райпоын ужаз, магазинын вуз кариз. Огинын ужаны нырысь-валысь секытгес йӧтэ вал кадь. Табере ог-огмытэк кызьы ужаны ик ум тодӥське ни.- Вань ужез со огназ уг быдэсты, луоз. Музон ужасьёсты но вань, дыр, ук? - Ужасьёсмы ваньмыз-ӧвӧлэз дас сизьым пала лыдъясько. Со сяна, «Агропромэнергоын» тямыс кузя тыршисез вань на. Дорамы ужаны мылкыд карисьёсты ми ум палэнтӥське, кошкисьёсты но ум алӥське, нокинэ кутыса ум возиське. Но буш интыосмы ноку уг луо. «Агропромен» мон ачим ик кивалтӥсько, солэн генеральной директорез луисько. Отын ужасьёс тыл кысконэн, лэсьтӥськон ужъёсын выро, ёросысь гуртъёстӥ ветло.Юрттӥсь мурт уз куанермы - Контораяды вань борддоръёс данъян грамотаосын но таукаронъёсын тырмытэмын. Ёрослэн йырыз Михаил Лекомцев но тӥледлы таукарон гожтэм. Мар понна со дунъетъёс?- Ёросысь муниципал кылдытэтъёс кыӵе ке ужрад ортчытыны малпало ке, юрттэт курыса, ми доры вазиськыло. Кӧня быгатӥськом, юрттыны тыршиськом. Кылсярысь Кутер-Кутон гуртын, Быдӟым Вормонлы сӥзьыса, туж чебер синпелет пуктӥзы. Шумпотӥсько, соослы но пичияк юрттыны быгатӥм. Озьы ик нимаз адямиос но вазиськыло. Улонын оломар но луэ ук: кинлэн ке юртъерез ӝуа, кин ке мукет кӧшкемыт учырен пумиське. Кызьы адямилы уд юртты. ӟигарзы бырем песянайёс но куд-ог дыръя вазисько: липетсэс я укнооссэс вошъяно вал, шуо. Кытчы пырод, юрттӥськом. Пичиысен милемыз анай-атаймы сыӵе сямлы дышетӥзы бере, шуге-леке шедем муртъёс жаль пото.Ми доры озьы ик вазисько школаос, нылпи садъёс. Соослы кузьымъёсын юрттыны тыршиськом. Тросэн ик бон ум ке но быгатӥське, адямиез берен ум келяське, юрттыны тыршиськом.- Ай тани али но, Пугачёво каргуртын пуштылонъёс ортчем бере, тросэз Пичи Пурга черкогурт котырын улӥсьёс тӥледлы тау каро.- Ма, созэ веранэз ӧвӧл ни. Юртъеръёс липетъёстэк, укно кыльылӥзы. Ми пуштылонъёс бере ик, калыклы юрттэт сётыса, ветлӥмы, юромо со понна бригада кылдытӥмы. Миндэр гуртын улӥсьёслы пияла вандылыны юрттылӥмы. Шуге-леке сюрем адямиос шумпотэменызы синкылиоссэс кутыны уг быгато ни, тау каро. Со вакытэ вузъёсмылэсь дунзэс но пичигес каримы.- Тӥляд асьтэлэн кебитты но вань. Со малы кулэ на?- Милям сварщикъёсмы оломар но лэсьтыны быгато. Асьсэос ик мунчо гур но, мотоблоклы уробоос но, чебермам кенер-капкаос но дуро. Адямиос соосты мыло-кыдо басьто.Кортлэсь оломар но дурыны но лэсьтыны быгатэ Александр Тимофеев. Со - художник. Саша та ужезлы нимысьтыз дышетскемын. Киосыз солэн зарни.- Тӥлесьтыд ӟеч депутат пӧрмысал, дыр, калыкен ужаны быгатӥськоды, кулэ дыръяз юрттэт сётӥськоды.- Мон асме ачим олокытчы но донгыны уг яратӥськы. Эшъёсы кемалась, депутатэ мыныны косыса, ёрто ини. Но мынам дӥсьтонэ уггес тырмы на кадь потэ. Сотэк но уже тырме.- ӝӧк вылысьтыды удмурт журнал-газетъёсты синйылтӥ. Озьыен, лыдӟиськиськоды?- Ми удмуртъёс ук, чай юон вискамы журнал-газетъёсты киямы кутӥськом. Мар ортче ёросын но республикаын, кызьы сое тодытэк улод. Ужасьёсмы но мед лыдӟиськозы шуыса, газетъёсты почта пыр басьтӥськом. Медаз ыше шуыса, огинэ вурылӥськомы. Тодмо адямиос сярысь гожъяло ке, шара но лыдӟиськыса пукыны дыр шедьтӥськом. Уката ик тунсыко потэ «Удмурт кизилиос» рубрикады.Яратӥськом удмурт концертъёсы ветлыны. Но, жаляса верано, отчы мыныны дырмы уг тырмы. Котькуд ужасьмылэсь вордскем нуналзэ пусйиськом, ужрадъёсты семьяосынымы ӵош ортчытъяськом. Ужасьёслы кызьы ке но ӟеч карем потэ, Выль арлы ваньмызлы саламъёс сётъяськом. Валля арын ай нырысьсэ кузпалэным ӵош кыре-буре потамы, Варзи-Ятчи курортын шутэтскимы.- Ужады мар тужгес но сюлэмшугъяськытӥсез вань?- Котькуд ужасьлэн семья пушказ улонэз умой мед радъяськоз. Семья кусып сӧриське ке, адями уж дураз секыт мылкыдын вамыштэ ини. Дыраз уждун сётъяны мед быгатом. Таӵе улонын асьмеос но, ужасьёсмы но буш ӝӧк сьӧры медам кыле. | Улон-вылон |
Виталий Пронин Кизнер ёросысь Вуж Мултанысь 1892-тӥ - 1896-тӥ аръёсы адями вӧсясь карыса янгыше уськытэм крестьянъёсты 3 толэзь ӵоже возизы Вавож черкогуртын.Инты быръемын ни. Кизнер ёросысь Вуж Мултанысь 1892-тӥ - 1896-тӥ аръёсы адями вӧсясь карыса янгыше уськытэм крестьянъёсты 3 толэзь ӵоже возизы Вавож черкогуртын. Пытсэт интыяськемын вылэм волостной правленилэн юртаз.- Совето вакытъёсы волостной правленилэн юртаз интыяськемын вал ёрос газетлэн редакциез, - вераз Вавожысь шаертодонъя музеен кивалтӥсь Виктор Шутов. - Нош кезьыт но пеймыт гулбечаз кулэтэм арбериосты возизы.Бӧрысь та подвалын кафе но вуз карон инты усьтӥськылӥзы, но огзылы но кема ужаны ӧз кылды. Ма, юнме уг верало вылэм, синвуэн пыӵатэм интыын табыш уд потты шуыса.Волостной правленилэн юртэз табере сётэмын ёрос музейлы. Музейчиослэн бадӟымесь малпанъёссы.- Со кык висъетлы люкемын луоз, - азинтӥз веранзэ Виктор Шутов. - Одӥгез сӥземын луоз Вавож черкогуртлэн 19-тӥ дауре улон-вылонэзлы, нош кыкетӥез тодэ вайытоз Мултан уж вакытъёсысь пытсэтэз.Матысь дыре музейын тупатъян ужъёс кутскозы, сое усьтыны чакламын вуоно арын - Мултан уж кутскем дырысен соку 125 ар тырмоз.Элина Васильева | Улон-вылон |
Виталий Пронин Таяз арняе Ижысь «Чекерил» интыын ужзэ мытоз «Вуоноысь инженеръёс» форум. Отчы пыриськисьёс, асьсэ удысазы выль тодон-валанъёс басьтэм сяна, тодматскозы Ижысь, Сарапулысь но Воткинскысь тунсыко интыосын.Асьсэ удысазы азинскон понна инженеръёслы пайдаё луоз вуылыны Ижысь «Калашников» концернэ, автозаводэ, Сарапулысь радиозаводэ. Куноосты мылысь-кыдысь дораз ӧте Ижысь техникая М. Калашников нимо кун университет но.- Егит инженеръёс - Россиысь котыр ласянь визьмо выль элита - технической наукаосты гинэ ӧвӧл, лулчеберетэз, искусствоез но тодыны-валаны кулэ. «Вуоноысь инженеръёс» форумлэн культурая программаез узыр но паськыт. Удмурт Элькунысь тодмо интыосын тодматскыса, егитъёс ӟечгес валалозы трос калыкъем кунмылэсь историзэ, - пусйиз Россиысь Машина лэсьтӥсьёслэн огазеяськонзылэн вице-президентэз Владимир Гутенёв.Форуме пыриськисьёс вуылозы Ижысь М. Калашников нимо, Воткинскысь П. Чайковский нимо музейёсы, Сарапулысь «Кам ярдур» кластере. Соос понна ортчоз этнодискотека, концерт - отчы пыриськозы Ижысь егит коллективъёс. 10-тӥ пӧсьтолэзе форумез сӥё-дано усьтыны юрттозы Брангуртысь песянайёс, соос ужрадэ удмурт шӧм пыртозы."Удмурт дунне" | Улон-вылон |
Виталий Пронин МЧС-лэн Удмурт ёзэз паськыта: солэн бурд улаз усьтэмын выль ёз. Солы инты быръемын Ижысь Ленин ёросын, отчы пыриз 120 пала мурт - тужгес устоосыз спасательёс, водолазъёс, тылпу кысӥсьёс, роботъёсын ужаны быгатӥсьёс. Улосъёсын таӵе ёзъёсты кылдытон пумысен косон вуиз федерал центрысь - Крымск городын но Дальней Востокын луэм учыръёс бере. Тодады вайытон вылысь: отысь шуръёс шуак ӧрысьтыз потӥзы, уно сюрс гектаръёсын музъем ву улэ кошкиз, уно адями быриз.Ижын кылдытэм выль ёз ӵапак та ужпумъёсын выроз: улосмес кышкытлыклэсь утёз, техногенной шугадӟонъёслэсь бервылъёссэс утялтонэ пыриськоз. Огъя вераса, калыклы котыр ласянь ӝог юрттэт сётыны быгатоз.- Со нимысьтыз кылдытэм подразделение: отчы пырисьёс ужаны быгатозы, шаерамы гинэ ӧвӧл, Россиысь мукет улосъёсын но. Та ёзын луоз химияя, медициная нимаз службаос но, - пусъе МЧС-лэн Удмурт Республикая управлениезлэн кивалтӥсез Пётр Фомин.Со ватсаз на: та ёзысь специалистъёс ужазы паськытгес кутозы туала техникаез, шуом, беспилотникъёсты но роботъёсты. Та вакытэ выль кылдытэм ёзэ пырисьёс понна дышетон радъямын.Денис Журавлёв Туспуктэм: park.ru Теги: МЧС | Иворъёс |
Виталий Пронин Максим Ивановез вотэсын пукисьёс «Нордический удмурт» нимын тодо.Инстаблогерез Максим Ивановез вотэсын пукисьёс «Нордический удмурт» нимын тодо. Со лэсьтэ аспӧртэмлыко видео-ос, отын егит воргорон ӟуч сямен вераське, удмурт акцентэз юромо кужмоятыса. Ужъёссэ тусвотэсын #нордическийудмурт пус улын шедьтыны луоз. - Кинэн тон астэ лыдъяськод: вайнерен (вакчи видеосюжетъёсты лэсьтӥсен) яке видеоблогерен? - Мон асме ноку но вайнерен ӧй шӧдылы, малы ке шуоно соос ужало нимысьтыз вотэс бамын, нош мон - «Инстаграмын». Мон лэсьтӥсько скетчъёс (серемес вакчи сюжетъёс - авт.). Зэмзэ ке верано, тусвотэсын аслэсьтым бамме нуыса, мон уг турттӥськы поттыны коньдон, учкиськоды ке, сое туала куронъёсъя зол азинтыны но уг тыршиськы. Куддыръя реклама октӥсько ик. Ар куспын мынам 2 сюрс лыдӟисе люкаськиз ни. - Кытысь потӥз сыӵе тунсыко нимыд - «Нордический удмурт»?- Ваньмыз кутскиз 2008-тӥ-2009-тӥ аръёсы. Ужасько вал мон соку спорт товаръёсын вуз карись лавкаын. Стас нимо эше монэ горд йырсиё удмурт шуыса весь нима вал. Нош солэн нылашез одӥг пол вераз, кыӵе, пе, со горд, со нордической. Со нуналысен мон асме озьы ниманы кутски.Ачим мон лымшор удмурт. Анай-атае - Кизнер ёросысь. 1980-тӥ-1990-тӥ аръёсы, куке ваньзы вордӥськем интыосысьтызы, кузь уксё утчаса, кошкылыны кутскизы, мынамъёсыз шонтӥзы Урал сьӧры. Соин ик вордски мон Тюменьын но 10 аресозь отын улӥ. Анай-атайёсы монэн ӟуч сямен гинэ вераськизы, малы ке шуоно отын удмурт эшъёссы яке бускельёссы ӧй вал. Нош песяйёсы доры бертылыкум, гуртысь пиналъёсын удмурт сямен вераськылӥ. Берло ини - университетын - удмурт одногруппникъёсыным. Удмурт кыл секытгес ик йӧтэ. Тужгес ик - лицоя кылпумъёс пуктылыны: «бырид», «быриз», сураськисько весь. - Малы нош тон «Инстаграмез» бырйид? Мар карод, сое но ворсазы ке?- Мыным кельше «Инстаграм». Со алигес гинэ кылдӥз ай кадь но, татын адямиос «Ютубын» мында пуко ни. Тусвотэс зол азинске. Татын видеоос 1 минут гинэ мыно - вакчи дыр куспын выль ивор сярысь тодӥськод, выль мылкыд басьтӥськод, нош «Ютубын» видеоез 5-7 минут учконо.«Инстаграмез» ворсазы ке, мыным вашкала удмурт сямъя, оло, ошиськоно луоз «Роскомнадзорлэн» капкаяз. Но оскисько, со интые маке мукетсэ малпалозы. «ВКонтактее» мынам выжеме уг поты. Мон отысь иворъёсты гинэ учкылӥсько. - Видеоостэ ӟуч кылын лэсьтыса, тон удмурт вераськон манерез кужмоятӥськод. Кытысь та малпанэд кылдӥз?- Зэмзэ ке, видеоосам мон удмурт акцентэз мултэс зол висъясько, гуртъёсын но али озьы уг верасько ни. Казахъёслэн вань сыӵе ужъёссы. Отын соос туртто асьсэ акцентсэс поттыны, со адямилэсь аспӧртэм луэмзэ возьматэ шуыса. Мон малпай, асьме дорын но таӵе амалэн лэсьтэм видеоос «сииськозы», умой луоз. Со сяна, таӵе видосъёсты азьвыл нокин ӧз лэсьтылы на. Соин ик мон - азьпалан. Удмуртъёс возьдасько аспӧртэм вераськон манерзылэсь. Но мон серекъяны уг турттӥськы, та ужпум шоры адямиос мукет синмын мед учкозы. Мынам потэ возьматэме, сыӵе вераськемлэн аслаз чеберлыкез шуыса. Могдос ук со.Кин ке али но возьдаське на аслаз кылызлэсь. Со шонертэм. Возьдаськон понна Удмуртилэн историяз номыр сыӵеез ӧй вал ук. Маин удмуртъёс мукетъёсызлэсь уродэсьгес? Номырин. Иднакарысь шедьтэм арбериосты, вашкала улонэз учконо ке, удмуртъёс номырин бере ӧз кыльылэ, соослэн улонзы туж азинскемын вал. Иське, марлэсь возьдаськоно? Иське, тон анаедлэсь яке атаедлэсь возьдаськиськод? Озьы ук пӧрме. Та сярысь ик верало мынам видеоосы. Ижын улӥсьёслэн, удмурт-а со, ӧвӧл-а, вань аспӧртэм акцентсы, мон сое кылӥсько. Озьы мон аслэсьтым вераськон манерме но серекъясько. Асме ачим серекъяны яратӥсько. Малы меда мон сыӵе чебер но шоккетӥсь? Малы ке шуоно мон удмурт. - Нош видеоостэ лэсьтыны малпанъёсыд кызьы кылдо? - Огпол малпай видос пуктыны, соку вал южтолэзь. Оло лымы усьыны кутскиз, оло зориз. Пырисько «Инстаграме» - вань адямиос, валамон, куазь сярысь туспуктэмъёссэс поттало. «Инстаграме» пырытэк, нокин но уг адӟы, дыр, ук, кызьы укно сьӧрын шаянъяське куазь! Соин ик мон шоккетыны малпай. «Ещть такие люди да…» - малпай видос пуктыны, зол удмурт акцентэн. Малпасько, нырысь та вераськон манер ик адямиослэн сюлмазы лякиськиз, собере ини - верам кылъёсы. Мынэсьтым видосме соку ик Ижысь тодмо инстаблогеръёс асьсэ бамазы пуктӥзы, соослэн 2 сюрслэсь тросгес лыдӟисьёссы - таос ик мынэсьтым но бамме учкылыны кутскизы. О, малпасько, табере тросгес видеоос поттылоно, адямиос возьмалозы ук. Куддыр ӵем тырылӥ, куддыр толэзьёсын номыр ӧй лэсьтылы.Видосъёс шузияськыса но кылдо. Кылсярысь, барын лэсьтэмез - «ты чё, меня передразниваешь, что ли» кудӥз. Куд-огъёсыз валазы, солэн инъетэз тодмо но вуж анекдотысь басьтэмын шуыса - со анекдот могась адями сярысь, кудӥз пыре баре но сур басьтэ, нош вуз карись, сое исаса, ачиз но могаса вераське.- Тон творчество борды кыстӥськись адями. Быдэстоно малпанъёсыд вань-а?- Телешоуос выллем бадӟым проект борды мон, конечно, уг кутскы, но вань мылкыды лэсьтыны интернет сериал яке серемес детектив - «Голый пистолет», «Очень страшное кино» фильмъёс выллем, кытын Лесли Нильсен шудэ. Малпанъёс трос. Куддыръя тазьы но кемдэ: кема йӧндырыса пуконъям малпанэ кельшемысь дугдэ.Дышетскемея мон крезьгуръя дышетӥсь. Андрей Корнилов артистэн ӵош дышетским. Вот со - ӟечок, баянэн шудэ, нош мон актёре мынӥ. Удмурт кылэз умой тодысал ке, кырӟасал. Мон куке но «Теория сознания», «Мортал спирит» группаосын гитараен шудылӥ. - Ваньмыз-а пӧрме, мар чакласькод? Юрт-то-а матысь адямиосыд?- Ваньзы юрттӥсько, тунсыкъясько, «всё, тырмоз, дугды» шуисьёс ӧй вал.Куддыръя йырам малпан лыктэ: будоно, видеоосты ӟечгес лэсьтоно. Тодӥськоды-а, мар дугдытэ: куддыръя лэсьтӥськод сыӵе кельшымон видос, нош адямиослы со уг яра. Малпаськод: мар соослы кулэ на? Сыӵе ини мон: ваньзэ сюлмам басьтӥсько.Одӥг видосам мон пияш сьӧры гаражъёстӥ уйылӥськисько. Со туж малпаськытӥсь, лыдӟисьёс сьӧры уйылӥськонэз возьматэ. Мон сое пыр-поч малпай: кыӵе кадръёс луозы, кудпаласен снимать кароно. Чаляк пӧрмытӥ: йырад ваньзэ радъяськод ке, ваньмыз пӧрме. Зэмзэ вераса, мон уг басьтӥськиськы сыӵе темаос борды, кудзэ асьсэ ужъёсазы возьмато сюрс вайнеръёс. Таӵеосты пышкылыса, видосъёс лэсьтылӥсько.Нош фильмъёс сярысь верано ке, мон уг яратӥськы укыр ӟечлыко киноосты, кытын котькуд гон, йырси адӟиське. Мон гань-ганьзэгес яратӥсько, вуж плёнка вылэ пуктэмъёссэ кадь. * Нордический - француз кылысь nordique - уйпал. Уйпалан улӥсь адямилэн тусыз - ӝужыт, тӧдьы куо, югыталэс йырсиё. Максим Ивановлэн тусвотэсысь бамез: www.instagram.com/maximus_spin/Евгений Александров Теги: Егитъёс | Иворъёс |
Виталий Пронин Тау тӥледлы, Николай Карпович, лэчыт визьды, зӥбыт сямды, гожъяськыны быгатонлыкты но оскымон эш луэмды понна. Газетты тӥледыз уз вунэты. Улонысь кошкиз газетмылэн одӥгез матысь эшез - Кизнер черкогуртысь Николай Павлов.«Удмурт дунне» энциклопедиын соос атаеныз Карп Павловичен артэ сыло. Атаез пичиысен пыӵатӥз пиезлы лыдӟиськыны-гожъяськыны яратон мылкыд, ачиз но уго «Удмурт коммуна» - «Советской Удмуртия» газетэ гожъяськылӥз. Зэм, будыса Николай Карпович бырйиз чылкак мукет удысэз - со финансист, экономист луиз, но гожъяськемысь ӧз дугды, газетамы ӵем поталлязы солэн веросъёсыз, повестьёсыз, берло аръёссэ бадӟым мылкыдын выриз йыртӥянъёс дасян бордын. Арлыдо воргорон Интернетысь ужъёсты ӧз асэстылы, лумбытэн библиотекаын бугыръяськылӥз, куддыр одӥг кроссворд лэсьтон понна арня быре, шуэ вал. Кӧня ке ар талэсь азьло редакция нимысьтыз удмурт кылын дасям йыртӥянъёсын книга поттӥз, данакез соос пӧлысь вал Николай Карповичлэн. Куке ми верамы, та книгаез вожмаськыса басьто шуыса, со туж шумпотӥз, иське, токма библиотекаын дырме ӧй быдты, пе...Нош веросъёсыз, повестьёсыз потэм бере редакцие одно ик кин ке жингыръяз, бугырскем мылкыдзэ вераса, тау карылӥз автормылы. Трос аръёс ӵоже усто гожъяськемзэ лыдэ басьтыса, кӧня ке ар талэсь азьло ми Николай Павловез ӵектӥм Россиысь Журналистъёслэн огазеяськоназы пыртыны. Николай Карповичлы членской билет нуыса, юромо Кизнере ветлӥм, творческой ӝытсэ ортчытӥм. Арлыдо эшмы шумпотэмысьтыз синвуаськиз.Николай Карпович вордскемын 1938-тӥ арын 31-тӥ коньывуонэ Алнаш ёросысь Улын Асан гуртын, но улонысьтыз бадӟым вакытсэ сӥзиз Кизнер ёрослы. Котькуд 31-тӥ коньывуонэ со ӵукна ик редакцие жингыртылӥз: ӟечкыласько яратоно газетме вордскем нуналыныз! - шуылӥз со, «Гудыри» газетлэсь потэм дырзэ тодэ вайытыса. Берло аръёссэ газетлэн историез ӧжытак воштэмын вал ке но, Николай Карпович пусйылӥз сое азьло сямен - аслаз вордскем нуналаз. Зэм, 3 ар талэсь азьло газетлы 100 ар тырмонэз пусйыны дасяськыкумы, шуак шуиз: ярам, коть праздникез адӟыса вутто на, отӥяз кин тодэ… Берло аръёссэ висьылысагес улӥз ни уго. Соин, куке Николай Карпович Иже юбилей ужрадъёсамы вуиз, ми туж шумпотӥм.- Тӥ мыным эшшо кӧня ке ар улыны кужым кузьмады на, - шуиз со юбилеймы бере.Кенешим вал туэ 31-тӥ коньывуонэ «Гудыри» газетлы 100 ар тырмонэз но солэсь вордӥськем нуналзэ ӵош пусйыны...Сюлмысьтым нокызьы уг поты ни Николай Карповичлэн редакцие ыстэм одӥг гожтэтэз. Подписка вакыт вал со. «Паймисько, кызьы удмурт адями удмурт газетэз уг басьты, мон выль ивор ке уг лыдӟиськы, нуналы токма ортчиз кадь потэ. «Удмурт дуннелы» юромо быдэс арлы гожтӥськисько, ар вискын улонысь шуак кошки ке но, яратоно газетэ мон доры выль арозь мед вуоз на...»Тау тӥледлы, Николай Карпович, лэчыт визьды, зӥбыт сямды, гожъяськыны быгатонлыкты но оскымон эш луэмды понна. Газетты тӥледыз уз вунэты.Зинаида Рябинина | Улон-вылон |
Виталий Пронин Шузимытӥсь суретъёслэсь пиналъёс пӧлын вӧлмемзэ чаклан азьланьтӥське: тестирование пыр ортчозы шаерысьтымы 5 сюрс пала школьникъёс, озьы ик сомында ик студентъёс. Нялтас вераса, кылем арын таӵе эскерон радъяськиз шоро-куспо дышетсконниосысь егитъёс пӧлын. Таос пӧлысь куиньмос люкетсэ наркотикъёсын эшъяськонлэсь одӥг вамыш гинэ возе. Таӵе эскеронэз радъянлы шаермылэн кисыысьтыз висъяськиз 400 сюрс манет. Басьтэмын пиналлэсь шузимытӥсь суретъёсын эшъяськемзэ шараясь оборудование.Наталья Седова Туспуктэм: susanin.udm.ru Теги: тест шузимытсьсурет | Югдурез утён |
Виталий Пронин 26-тӥ-29-тӥ декабре биатлонъя «Ижысь винтовка» ӵошатскон 50-тӥзэ ортчоз. Ижевске вуозы Россиысь нимо-дано спортсменъёс но ветеранъёс. "Ижысь винтовка" ӵошатскон 50-тӥзэ ортчозТуспуктӥз: В. ЕмельяноваТа сярысь журналистъёслы веразы мугорез кыдатон культурая, спортъя но егитъёсын ужан политикая министр Александр Варшавский, Биатлонъя федерациен кивалтӥсь Иван Черезов но «Калашников спорт» огазеяськонлэн директорез Алексей Выстребов. «Ижысь винтовка» ӵошатскон огазея Россилэсь чемпионатсэ но Россиысь биатлонистъёслэсь кубок понна нюръяськонзылэсь 4-тӥ но 5-тӥ люкетъёссэ. Шаерамы вуыны кулэ 180-лэсь ятыр спортсменъёс. Нимысьтыз ӧтем куноос пӧлын Валерий Медведцев, Алексей Кобелев, Николай Круглов (бадӟымез), Александр Ушаков, Анатолий Алябьев. Со сяна, лыктыны кулэ та вакытэ Россилэн сборной командаяз бызьылӥсь спортсменъёс: Максим Цветков, Антон Бабиков, Евгения Павлова, Виктория Сливко но шаерамы вордскем Ульяна Кайшева но Александр Поварницын. Ужрадэз сӥё-дано усьтон луоз 27-тӥ декабре Ижысь Эшъяськон юртын. - «Ижысь винтовка» ортчытонлы ваньмыз сямен дась, куас сюресъёс 90-95 процентлы лэсьтэмын ни, - шуиз Иван Черезов. - Кылем арня пумын Россиысь Биатлонъя союзысь нимысьтыз делегация вуылӥз, А. Демидовспорткомплекслы оглом умой дунъет сётӥз. Ижевскын ортчытыны луоз Европалэсь чемпионатсэ но IBU кубок понна нюръяськонлэсь люкетъёссэ. Биатлонъя ӵошатскон дыръя ас кужымзэс эскерыны быгатозы спортэз яратӥсьёс но. Кызьы вераз Алексей Выстребов, вожвылъяськонэ пыриськыны мылкыд карисьёслэн лыдзы туннэ нуналлы 160-лэсь ортчемын. Пусйиськон азьланьтӥське kalashnikov.sport сайтын. Спортэз яратӥсьёслы сьӧразы кутоно эмъясьёслэсь справка но шуккиськон учыре шедёнъёслэсь страховка. Страховкады ӧвӧл ке, сое лэсьтыны луоз ӵошатскон ортчон нуналэ спорткомплексын ик, коньдон тырыса. Шутэтскон нуналъёсы биатлонэз учкыны мылкыд карисьёс понна Ижысь «Северный микрорайон» остановкаысен нимысьтыз автобус ветлоз, 10 час 30 минутысен кутскыса. Отӥяз со часлы быдэ та остановкаысь кошкоз. Спортэз яратӥсьёслы капчи мылкыд кузьмалозы Тол бабай но Лымы ныл, «Эктоника» группа. Учкисьёс пӧлын дуно кузьымъёс шудытӥськозы. Валентинка Емельянова | Спорт |
Виталий Пронин Та сярысь ивортӥз Удмуртилэн Тӧроез Александр Бречалов. Юлия Железняк - Сарапулысь егит ужбергатӥсь, возе киужъёсъя но декоръя «Юляша» студизэ.- Юлия улонэ пыӵатыны быгатӥз аслэсьтыз малпанзэ. Ӵапак таӵе адямиос кулэ Удмуртиез азинтыны, - пусйиз Александр Владимирович.Талэсь азьвыл Киужъёсъя элькун центрен кивалтӥз Нелли Собина.УД Туспуктэм: vk.com (Юлия Железняк) | Улон-вылон |
Виталий Пронин Пичи Пурга ёросын азинске «Пурга берга» фестиваль. Со сӥземын районлэн 90 ар тырмонэзлы. Уром гурт поселениысь Пурга мунё кошкиз Аксакшур муниципал кылдытэтэ.Фото: Ирина Ильина Фестивальлэн пусэз - Пурга минё (ёросын мунёез озьы шуо) - огаз гурт поселениысь мукетаз «ветлэ». Муниципал кылдытэтъёс, мунёез ог-огзылы сётыку, пӧртэм ужрадъёс ортчытъяло. Озьы Уром муниципал кылдытэтэ пырись Гожня гуртын радъяськиз «Тупен-чапен» фестиваль. Ужрад огазеяз пӧртэм гуртын улӥсьёсты. Уром муниципал кылдытэт ёросын тужгес бадӟымез луэ - татчы 18 гурт пыре. Котькуд гуртын сямен асьсэлэн кырӟась-верась коллективъёссы вань: Гожнялан - «Гожна кенакъёс», Эгралан - «Мылкыд», Уромын - «Кырӟась сюлэмъёс» но «Ивушки». Та коллективъёс ик пумитазы куноосты - кырӟаса-вераса, перепечен утялтыса. Куноос чотын - туж матысь гуртооссы. Кылсярысь, гожна эмеспи луэ ёросысь Депутатъёслэн Кенешсылэн тӧроез Василий Москвин. Татысь потэмын солэн кузпалыз, «Дэрем» студилэн кивалтӥсез, тодмо суредась-реставратор Татьяна Москвина, озьы ик ёрос администрациысь культурая но туризмъя управлениен кивалтӥсь Надежда Степанова. Уром гурт поселенилэн йырыз Пётр Коровин котьку но сюлмаське спортэз азинтыны. Соин ужрадын пӧртэм пумо ӵошатсконъёс радъямын вал: кин ке футболэн шудӥз, мукетыз бызьылӥз, куинетӥосыз гозы кысказы. Нош тужгес трос калыкез огазеяз тупен-чапен (лаптаен) шудон. Командаос люкаськизы Гожня, Баграш-Бигра, Кечол, Аксакшур, Постол гуртъёсысь. Шудӥсьёслы тупен-чапенлэсь куронъёссэ валэктӥз Уромысь физкультуралы азьвыл дышетӥсь Иван Ожмегов. Азьло туплы шуыса ыж гонэз гындо вылэм. Нош та шарез шуккыны нимысьтыз боды (бита) кулэ, со интые туж тупа вылэм чапа - ошмес дурын тусьын дӥсь миськисьёс таӵе чапаен (пальчаен) дӥсьсэс кокало вал. Тупен-чапен шудыса будэмын тросэз гуртоос. Али но школаосын та шудонэз уг вунэто. Соин но, дыр, тупен-чапен шудонзы туж усто пӧрмиз. Тупез кабыса, бызьылӥзы удмурт дэремен пӧрмытскем кенакъёс но, пиналъёс но, пиосъёс но. Куноосты пумитась Гожня гурт тупен-чапен шудыны туж зол дасяськем - татысь команда вормонэз нокинлы ӧз сёты. Кин ӵошатскыны ӧз мыны - соослы но фестивальын мӧзмыт ӧз поты. Нылпиос шудӥзы «Кӧжыпог» площадкаын. Лыдӟиськыны яратӥсьёс вамыштӥзы литературалы сӥзем азбаре. Киуж ужасьёс но суредасьёс усьтӥзы асьсэлэсь площадкаоссэс. Гурт поселениысь ошмесъёслы сӥзем сэрег но буш ӧз улы - 5 гуртысь ошмес вуэз веръяны но ӵошатыны калык люкаськиз. Та нуналэ фестивальысь одӥг куно но кузьымтэк ӧз кошкы. Бызьылэм-ӵошатскемез бере калык ӝук сииз, концерт учкиз. Нош Пурга минё сюрессэ азьланьтӥз - табере со Аксакшур гурт поселениын бергалоз. Елена Скворцова | Лулчеберет |
Виталий Пронин Котькуд гектарысь тужгес трос ю-нянь калтӥзы Грак ёросын. Оглом - 30,7 центнер.Шаерысьтымы 6 ёросын али ке но бусыосын комбайнъёс гурето ке, Гракын арня талэсь азьло ужъёссэс вуттӥзы ни. Озьы кеносъёсы 28 сюрс 240 тонна ю тысь люкаськиз. Ёросысь гурт удысъя управлениен кивалтӥсь Сергей Овчинников верамъя, тамында ноку ӧй вал на. Угось 94 процентэз кидыссы ӟеч вал, удобрение трос понӥзы, куазен удалтӥз. Трос урожайлы тужгес шумпото «Вынлуд» хозяйствоын. Татын берло 3 арзэ ни ӟеч выжыысь пудо вожвылъяськыса кадь басьто. 12-тӥ октябре кунянъёсты ачиз сюдӥсь компьютерен ужась туала гид усьтозы. Таӵеез шаерамы ӧй вал на.Елена Сараматова | Улон-вылон |
Виталий Пронин Удмурт факультет интые кылдоз финноугроведениея но журналистикая институт?Тодмо ни: вуоно арысен Удмурт кун университетын уз луэ ни нимаз удмурт кылосбуръя факультет но журналистикая факультет. Кылдоз Финноугроведениея но журналистикая институт. Кызьы меда гур азьын кык кышномуртъёс кузёяськозы?Журналистикая специальность таяз арын дасяське вал пусйыны 20 арзэ. 15 ар ӵоже со удмурт филологияя факультет бордын улӥз. Кыӵе шумпотон вал, Алескандр Шкляев но Александр Вахрушев тыршемен, журналистикалы дышетон яна потыны быгатӥз шуыса. 5 ар куспын факультет пыд йылаз йыг-йыг султӥз: Александр Вахрушев луиз филология наукаосъя (журналистика специальностья) доктор, со Удмуртиын огназ сыӵе, ӟуч филологиен ӵош усьтӥськиз журналистикаен герӟаськем магистратура, пӧртэм ужрадъёсын но вуоно журналистъёс калыкез паймытыло но вылӥ интыос басьтыло.Удмурт кылосбуръя факультетлэн нош нимыз шаерамы гинэ уг, быдэс дунне тыр жин! чузъяське. Удмурт кылэз дышетыны лыкто кунгож сьӧрысь студентъёс, наукаосъя дано докторъёс бадӟым исследовательской уж нуо, школаын но университетын дышетон книгаос потто, национальной кадръёсты дасяло. Кема аръёс ӵоже удмурт студентъёс воштыны турттӥзы удмуртъёс сярысь кылдэм урод малпанъёсты (стереотипъёсты) но быгатӥзы. Табере Удмурт кылосбуръя факультет шоры котьмар ласянь вожъяськыса учкыны луоно.- Финноугроведениея но журналистикая институт кылдытонъя югдур факультетъёсты но университетэз гинэ висьытыны кулэ ӧвӧл, сое быдэс элькунэн сэрттыны кулэ, - шуэ журналистикая факультетлэн деканэз Владимир Байметов. - Зэм но, удмурт кылосбуръя факультет пӧртэм специалистъёсты дуре - культура, дышетон, наука удысъёслы. Факультетын пӧртэм калыкъёсын кусыпъёс кылдытэмын, татын трос наукаосъя докторъёс ужало. Уг яра вал сое журналистикаен сураны, нош журналистикаез - кылосбуръя факультетэн. Али ик кылӥське ни: мар табере ӟуч кылын вераськись журналистъёсты уз дасялэ ни-а мар-а?Болонской процесс борды итӥськемез бере Россиысь образование ыштэ аслэсьтыз ымнырзэ: нырысь воштӥськиз дышетскон амал, табере воксё факультетъёсты огазеяны но «кулэтэмъёссэ» ворсаны кутскизы. Валасько, факультетъёс огазеясько уксё шыръян понна. Но шараямын вал: выль институтын дышетӥсьёс сомында ик кылёзы, кивалтэтлэн гинэ лыдыз кулэсмоз. Озьыен, университет уг вала ас азяз пуктэм ужпумзэ?- Туала дыре дышетскон удысэз калыккуспо карыны туртто. Удмурт кылосбуръя факультет пыремын туала дышетскон процессэ, со фин-угор калыкъёслэн ассоциацизылэн ёзчиез луэ, озьы университетлэн данэз но вылӥегес ӝутске, - вера Удмурт кун университетлэн ректорез Галина Мерзлякова. - Али тросаз национальной университетъёсын вань йӧскалык кылосбуръя но журналистикая огъя факультетъёс. Финляндиын, кылсярысь, журналистикая факультетъёссы ӧвӧл нимаз, журналистъёсты филология факультетын дасяло.Кылдэ юан: малы журналистикая факультетэз ӧз ватсалэ Социальной коммуникациосъя институт борды, кудӥз журналистикалы тужгес но матын луэ, вылаз ик, отын вань асьсэлэн редакцизы. Луысал итыны ӟуч филология факультет борды - журналистэ тросгес ӟучъёс дышетскыны лыкто ук! Татын университетысь кивалтэтлэн аслаз малпанэз: кытысь потӥз факультет, отчы ик берыктоно.Кытчы вуттыны быгатоз кык яркыт факультетъёсты огазеян? Нырысь ик, журналистикая факультет ыштыны быгатоз аслэсьтыз абитуриентъёссэ, марлэсь кышкало ни факультелэн кивалтӥсьёсыз. Кыкетӥез, студентъёслэн кусыпъёссы кыӵеесь луозы, кызьы соос дасяськозы ужрадъёсы? Азьло «Студенческая весна» фестивальлы удмурт кылосбуръя факультет коть удмурт шӧм пыртэ вал. Куинетӥез, кызьы ортчоз удмурт кылъя дышетӥсьёсты дасян? Институтлэн ӧвӧл ни УДМУРТ кылыз, мукет факультетъёслэсь висъясь гожез. Дышетскон мыноз, пе, куинь ӧръя: журналистика, педагогика но филология. Озьыен, нырысь быре факультетлэн нимыз, собере удмурт кылъя дышетӥсьёсты дасян. Школаосын удмурт кылэз дышетон но собере уз куашка-а? Тужгес но кышкытэз, быроз УДМУРТ КЫЛ. Тросэз азьмынӥсьёс сое валало.- Ваньмыз асьме бордысь потоз. Котькудӥз аслаз интыяз маке умойзэ но туннэ нунал понна кулэзэ удмурт кыл, удмурт культура понна лэсьтӥз ке - удмурт кылмы азинскоз, - вера удмурт кылосбуръя факультетлэн деканэз Наталья Кондратьева.Вотэсын али удмурт факультетэз утёнъя петицилы подписьёс бичало. ООН-лэн выжы калыкъёсты утёнъя экспертэз но МАФУН огазеяськонлэн азьвыл президентэз Алексей Цыкарев йыбырттэ: «Удмурт эшъёс, дугдытэ ваньзэ, бер ӧвӧл на! Вералэ асьтэлэсь чурыт кылдэс, шуэ «ум». Эн мынэ карелъёслэн, вепсъёслэн но Карелиысь финъёслэн пытьытӥзы! Ми 2 ар талэсь азьло янгышам, нош тупатыны ваньзэ табере туж шуг».Мария Векшина Туспуктӥз Наталья Иванова Теги: удмурткылосбурфакультет югдур южпум | Югдурез утён |
Виталий Пронин Аслэсьтыз ужзэ йылпумъяз «Шунды огазеяськонэн радъям трос нылпиё семьяосысь пиналъёслы «Тулкым» лагерь. Со трос емышъёсыныз ушъяськыны быгатэ.- «Тулкым» смена ортчытӥське нылпиослэсь асваланзэс ӝутон понна, – вера сменалэн тӧроез Лариса Ускова. – Татчы вуэмын туж визьмо нылпиос, но соос возьдасько адӟытыны асьсэлэсь быгатонлыкъёссэс. Ми юрттӥськом пиналъёслы усьтӥськыны, калык пӧлын асьсэзыс чебер возьыны. Со понна ми ортчытъяськом пӧртэм тренингъёс но ужрадъёс.40 нылпиос ужазы 4 ӧръёсъя. Одӥгъёсыз театр отрядын тыршизы, кыкетӥосыз журналистлэн уженыз тодматскизы, куинетӥосыз видеоос лэсьтылӥзы, ньылетӥосыз калык кырӟан-эктонъёсты дышетӥзы. 10 нунал ӵоже пиналъёсты визьнодазы ӧнерчиос – «Удмурт дунне» газетысь журналист Мария Векшина, видеоосын вырись Владимир Вахрушев, психолог, режиссёр Лариса Ускова но «Арганчи» ансамбльыысь арганчи Кристина Сорокина.Арысь аре «Тулкым» сменалэн ӟечлыкез будэ. Со сярысь верало быдэстэм ужъёс. Смена ӵоже трос тунсыко малпанъёс улонэ пыӵатэмын вал. Видеоискусство отрядысь пиналъёсын ӵош лэсьтэмын Мурӝол Undeground кырӟасьлэн «Мыным кельше» клипезлы кавер, журналистика отряд поттӥз 2 радиовыпуск но смена сярысь газет.Лагерьлэн берпуметӥ нуналъёсаз адӟиськыны кутскизы тренингъёслэн но емышъёссы: пиналъёслэн асьсэ кужымзылы осконзы, асваланзы будӥз, соос усьтӥськизы. Озьыен, «Тулкым» кадь сменаос удмурт нылпиослы туж кулэ. Пиналъёслы со бадӟым улонэ нуись тубатлэн нырысетӥ лёгетэз луэ."УД" Теги: Шунды | Иворъёс |
Виталий Пронин Тӧролэн Резиденцияз люкаськылӥзы 11-тӥ классэз медален йылпумъям егитъёс. Сӥё-дано ужрадэз усьтӥз Удмуртилэн Тӧроезлэсь ужзэ быдэсъясь Александр Бречалов. Пиналъёсты ӟечкыласа, шуиз:- Тӥ визьмо но етӥз нылпиос, шумпотӥсько тӥ понна! Асьтэлы котьку вылӥ куронъёс пуктэ. Кин тӥледыз будэтӥз, дышетӥз - анай-атайдэс но дышетӥсьёстэс - ноку эн вунэтэ!Кивалтӥсь озьы ик тунсыкъяськиз, кин дышетсконзэ Удмуртиын ик азьланьтыны малпа шуыса. 4-ез-5-ез гинэ нылпиос кизэс ӝутӥзы, мукетъёсыз палэнысь вузъёсы пырыны малпало. Александр Бречалов дэмлаз вылӥ образование басьтэмзы бере шаерамы ик берытскыны.Удмуртиысь 567 нылпиос школаез медален йылпумъязы, нош Резиденцие вуыны 63-езлы гинэ шуд усиз: таослэн котькуд предметъя 85-лэсь тросгес баллъёссы. Вавож ёросысь Кионгурт школаысь Софья Князева но 14 номеро лицейысь Евгения Тимофеева выпускникъёслэн нимынызы трибуна сьќрын вераськизы.- Туж-туж шумпотӥсько, медаль басьтыны быгатӥ шуыса, - вера Софья. - Капчи ик ӧй вал со доры сюресэ. Трос кужым сётэмын, кӧня уйёс изьымтэ. Дышетсконме азьланьтыны малпасько УдГУ-ысь Удмурт кылосбуръя, финно-угроведениея но журналистикая институтын. Туж гажасько удмурт кылэз.Кионгурт школаысь удмурт кылъя но литературая дышетӥсьлэн Надежда Исаевалэн верамезъя, котькуд аре сямен ик школаязы медалистъёссы луо. Туэ Софья ӟуч кылъя 96 балл люказ. Дышетӥсьлэн верамезъя, нылаш туж визьмо, етӥз, котькытчы но мылысь-кыдысь пыриське, туэ удмурт кылъя элькун олимпиадаын вормись луиз.Наталия Самсонова Теги: Егитъёс | Улон-вылон |
Виталий Пронин Дуннеын Келязы... Европаысь футболъя чемпионатын Россиысь туп ӵыжасьёслы ӧз удалты - Англия, Словакия, Уэльс командаослы келязы. Командамы нырысь шудӥз Англиен. Пумиськон йылпумъяськиз 1:1 лыдын. Собере словакъёслы 1:2 лыдын келязы. Уэльсысь командаен вожвылъяськон онгромытӥз: асьме капкае 3 пол туп пыриз.Футболистъёсмылэн тренерзы Леонид Слуцкий ивортӥз, отставкае кошкоз шуыса. Со интыын ужаны пумит ӧвӧл Англиысь тодмо тренер Гарри Реднапп. Россиын Эшшо огпол эскерозы Секыт атлетикая калыккуспо федерациын шуизы: 2008-тӥ, 2012-тӥ аръёсы Олимпиадае пыриськем асьме спортсменъёс эшшо огпол допинг тест пыр потозы. Спортсменъёс пӧлысь 3-езлэн вирысьтызы алэм суретъёсты шедьтӥзы ке, асьме федерация быдэс арлы ӵошатсконъёслэсь палэнтэмын луоз.Россиысь спортъя министр Виталий Мутко та пумысен шуиз: малы 2008-тӥ, 2012-тӥ аръёсысь Олимпиада шудонъёс понна кыл кутыны кулэ туэ Рио-де-Жанейрое мынӥсьёс? Россиысь секыт атлетъёс Олимпиадае шедёзы, допингъёсын сэрен федерацимес воксё ӧз палэнтэ ке. Но командамы 2 спортсменлы ичигес кылёз.Эшшо но валантэмгес югдур капчи атлетъёс пӧлын. Спортсменъёс Олимпиадае шедён понна «чылкыт» луэмзэс судын возьматоно луозы. udmurt.ruУдмуртиын Валче ужамлэн емышез Иже вуылӥзы «ЖКХ-ез выльдыны юрттонъя фонд» кун корпорацилэн наблюдательной советэзлэн тӧроез С. Степашин но корпорациен кивалтӥсь К. Цицин.Куашкан калэ вуэм юртъёсысь адямиосты выль квартираосы выжтонлы фонд туэ висъяз 497 миллион манет. Нош кыӵе квартираосы выжо адямиос, ас синмыныз адӟыны вуылӥзы Москваысь куноос. С. Степашин Ижысь «Столичный» микрорайонысь выль коркаосы пырисьёслы усьтон сётӥз.Куноос вуылӥзы Т. Барамзиналэн ульчаысьтыз 48-тӥ юртэ но. 41 аръем юрт ӵапак фонд юрттэмен выльдэмын. Со борды «Адӟем карымон юрт» пул шуккизы. Удмуртиын сыӵеез ӧй вал, Россиын та нимен 40 юрт пусъемын.Ольга Корепанова Теги: Дуннеиворъёс | Улон-вылон |
Виталий Пронин Эгра ёросысь Сэпысь Алексей ЛЕКОМЦЕВ — кылбурчи но, крезьгурчи но, арганчи но, кырӟась но, ансамбльёсын кивалтӥсь но... Со гожтӥз ни 300-лэсь уно кырӟанъёс, солэсь но ятыр кылбуръёс. Кылем арын вормемын «Кенеш» журналлэн литературной конкурсаз. 2 ар талэсь азьло ёрос библиотеказы поттӥз «Мыным витён потэ ческыт» кылбуръёсын бичетсэ. Алексей ЛЕКОМЦЕВ Туспуктӥз М. ЕгоровФутбол но крезьгур куспын Эгра ёросысь Удмурт Лоза гуртын вордскем Алексейлы пичи дырысеныз ик удалтӥз, шуыны луоз. 3-тӥ классын дышетскыкуз, элькунлэн котькуд сэрегаз тодмо вал ини: Ижын усьтӥськемын быгатӥсь удмурт нылпиослы искусствоосъя элькун школа-интернат. Соку пичи пилы дышетӥсез дэмлам: тынад куараед зол, оскалты отчы мыныны. — Туж дышетскеме потэ вал отын, — вера Алексей. — Удмурт Лозаысь эшеным ӵошен мынӥмы, сое кутӥзы, монэ — ӧз. Но мынам гуртысь кошкеме туж зол потэ вал. Сямы сыӵе: мае ке малпай ке, пумозяз мыно, огпол ӧз пӧрмы ке, иське, кыкетӥзэ мыно. Кыкетӥяз эскерисьёс Эграла лыктӥзы, татысен но ӧз басьтэ. Сӥзьыл Кушьяла шор ёзо школае дышетскыны мыноно луиз, нош октябре телеграмма вуиз: ӧтиськомы тӥледыз дышетскыны искусствоосъя элькун школа-интернатэ. Бурдъяськи но лобӟи. Ижын мӧзмыны эрик ӧй вал. Гуртэ толэзьлы огпол гинэ бертылӥ ке но, мӧзмемме ӧй валалля, тросэз таин сэрен берен гуртъёсазы кошкылӥзы ук. Дышетскимы интернатын анай-бубытэк кылем пиналъёсын ӵош, улӥмы гинэ пӧртэм блокъёсын. Сиротаос спортъя секциосы, футболэн шудыны ветло вал. Мон но пӧлазы кариськи. Озьы мынам улонэ крезьгур но футбол куспын люкиськиз. Урокъёс бере Алексей сиротаосын ӵош футболэн шудылӥз, бӧрысь эшъёссэ но дышетылӥз, уго куд-огез, мар со угловой, пенальти, аут но уг тодо вал. Сӥзьыл школаын ӵошатсконъёс ортчылӥзы. Удмурт пиналъёс но асьсэлэсь командазэс кылдытӥзы, 8-тӥ-11-тӥ классъёс пӧлын ваньзэ вормизы. — Соку сиротаос милемыз тышканы ӧдъяло вал ни, — тодаз вае Алексей. — Ми сиротаосын ӵош футболэн шудыны элькунысь, Россиысь ӵошатсконъёсы потаны кутскимы, командамы 3 пол Анапае ветлӥз, но мон огпол гинэ вуи. Кыкетӥ араз, корка пуктӥськомы шуыса, гуртысь ӧз лэзе, раствор лэсьтоно, кирпич нуллоно, пе. Нош 3-тӥяз лэзизы но, командае вазьгес кошкем — бере кыли. Школа-интернатын дирижёрлы дышетски. Огласянь, урод вал, асьмелы бырйыны ӧз сётэ, кин кырӟась, кин эктӥсь, кин дирижёр луоз шуыса. Но мукет ласянь, ми ваньмы огазьын улӥмы, огез кырӟа, мукетыз бордаз ик баянэн, арганэн шудэ, ог-огмылэсь ваньмызлы дышетскимы. Мон арганэн ӝыны ар шудыны дышетски, специализацие фортепиано вал, но та инструментъёсынлэсь устогес али баянэз кыскасько. Со мыным сюлэмъя но, ужын но кулэ луэ, арганэн вань кырӟанъёсты уд шуды. Кылбуре вуттӥз «висён» Иж котьмаин гочатэ: татын тон улонэз дуртӥз юыны быгатӥськод. Огпол шыпыт но крезьгурась Алексейлэн чечы улоназ тэкит шапык усиз: Алексей тодматскиз шудон автоматъёсын. Егит пияшлы 1 но ӝыны ар гинэ дышетскыны кылемын на вал, но «выль висёнэн» йырин солы дышетсконзэ куштоно но гуртаз бертоно луиз. — Секыт мыным со сярысь вераны, возьыт но… — синъёссэ улэ лэзе Алексей. — Мон сомында адямилэсь осконзэ быдтӥ. Дышетӥсе Надежда Каримуллина туж визьмо, йӧно кышномурт вал, со дышетӥз сыӵе бадӟым адямиосты, кылсярысь, Удмуртиысь симфонической оркестрлэсь валтӥсь дирижёрзэ Андрей Гордеевез. Огпол шорам учке но юа: Алексей, тон уд гожъяськиськы-а? Гожъяськисько, шуисько. Тон, пе, трос уд вераськиськы, лачмыт, зӥбыт, ас пушкад, сыӵе адямиос туж быгатӥсесь. Та кылъёсыныз сюлэмам пыриз кадь. Дышетӥселы пичиен-пичиен возьматъяны кутски удмурт кылысь ӟуче берыктэм кылбуръёсме. Но улонэ тӥяськиз шудон автоматъёсын йырин. Дышетскем ӧвӧл, уж ӧвӧл. Малпай, кылбур гожъяса, коньдон потто. Гожъяськи, гожъяськи — тетраде зӧк луиз. Мынӥ Удмуртиысь Писательёслэн огазеяськоназы, Никвлад Самсонов доры. Коньдон шедьтӥд ке, кылбур бичеттэ поттомы, шуиз. Но али валасько: кыӵе лябесь вал мынам со ужъёсы. Ярам коть, коньдонэ ӧй вал. Али сокем мылкыды ӧвӧл ни книга поттыны. Кылем арын «Удмуртия» издательствоын потэм удмурт литературая антологие но соин сэрен ӧз пыртэ, йӧнала книгае ӧвӧл шуыса. 2 ар талэсь азьло Эгралась ёрос библиотека поттӥз «Мыным витён потэ ческыт» пичи книгаме, 10 кырӟанъёсы печатламын нылпиослы чаклам «Лэйкась гуръёс» бичетын. Ассэ шедьтӥз Сэпын Трос аръёс ӵоже Алексейлэн улоназ котьмар вал: нырысь ужаз Сундурысь культурая юртын, вуылӥз Волгоград пала но. Солань-талань кыстаськыса, сюлмыз берен кыскиз вордскем палъёсаз. — Егит дыръям лыдӟи вал: адями 40 аресказ гинэ визьмаське. Соку та кылъёсты йырам ӧй поны, но озьы ик луиз! — вера Алексей. — Волгоградын калык умой, но мыным ӧз яра, соос ас пушказы гинэ пӧзё, калыкен уг ужало, улосвыл ӵошатсконъёсы уг пыриськыло шуыса. Мон асме, ужме калыктэк уг адӟиськы. Кырӟан, кылбур гожтӥсько ке, малы мон сое ватыса возём? Калыклы сётэм потэ! Сэпе лыктыкум, мон соку ик верай, аслэсьтым интыме шедьтӥ шуыса. Котьку но котькытын кылӥське вал, татын ужась, кырӟась калык, татын удмуртлык возиське шуыса. Али, жаляса верано, сэпъёс но син азьын ӟучомо. Ӟуч сямен калык монтэк но кырӟаны быгатоз, кыӵе но фонограммаос али ӧвӧл, нош удмуртъёссэ шедьты ай. Али секыт со ласянь: ачид кылбур, крезьгур ӧд гожты ке, сое ачид ик ӧд быдэсты, аранжировка ӧд лэсьты, кырӟасез ӧз шедьты ке, кырӟанэд калык пӧлы уз вӧлмы. Уг шӧдӥськы мон Удмуртиысь Крезьгурчиослэн союззылэсь но юрттэтсэ, нош со туж кулэ вылэм. Уг тырмо крезьгурчиос куспын дышетсконъёс, пумиськылонъёс. Мылкыд пуксе: кырӟан гожъяськод-гожъяськод, нош со нокинлы но кулэ ӧвӧл. с — Кылбуран мыным ужаны, малпаськыны юрттэ. Удмурт кыл сыӵе узыр вылэм, словарез бугыръякум, паймисько, кӧня тодмотэм кылъёс на! Куддыр, кылъёсын шудэм, шузияськем потыса но, кылбурасько, куддыр инкуазь сярысь аспӧртэм гожтэм потэ. Кудзэ кылбурме, кырӟанме калык синйылтэ, соиз ик дуно потэ. Огез кенак али «Капчи мылкыд» коллективе ветлэмысь дугдыны малпа вал ни, выль кырӟанме гожтӥ но, шуэ: таӵе кырӟан вань дыръя кызьы уд кырӟа? Огпол Эгра ёросысьтымы тодмо писатель Генрих Перевощиков пумиськон ортчытӥз вал. Со вераз: шӧдӥськоды ке, гожъяськытэк улыны быгатӥськоды шуыса, иське, эн ик кутскылэ. Нош мон уг быгатӥськы! Мария Векшина | Лулчеберет |
Виталий Пронин Удмуртилэн Тӧроезлэсь ужзэ быдэсъясьлы А. Соловьёвлы пресс-секретаре юнматэмын Елена Капитоненко, та удысэз борды со басьтӥськиз ни туннэ. Ивор вӧлмытон ёзъёсын Елена Капитоненко тыршемын кема аръёс ӵоже: валтӥсь редактор луыса ужаз "Новое время" медиагруппаын, "Маяк" радио пыр нуиз "Разбор полётов" передачазэ. Тодады вайытон вылысь: талэсь азьвыл Удмуртиысь Президентлэн пресс-секретарез луыса тыршиз Виктор Чулков. Полномочиосызлэн дырыз йылпумъяськемен сэрен, со та удыслэсь палэнтэмын вал. Со сяна, воштӥськонъёс ортчизы Удмуртилэн Тӧроезлэн но Правительствоезлэн администрациысьтыз внутренней политикая управлениын. Соин талэсь азьвыл кивалтэм мурт Леонид Кондаков юнматэмын Удмуртилэн Тӧроезлэсь ужзэ быдэсъясьлы советнике. Нош внутренней политикая управлениен кивалтоз Сергей Сабуров.Наталья Седова Туспуктэм: udm-info.ru Теги: кивалтсь Президент | Иворъёс |
Виталий Пронин Финляндиысь Куусамо городын йылпумъяськиз параспортсменъёслэн куасэн бызьылонъя но биатлонъя ӵошатсконъёссы. Вожвылъяськонэ пыриськизы Удмуртиысь Владимир Кононов но Владислав Лекомцев.8-тӥ-12-тӥ январе ортчем этапын шаерысьтымы спортсменъёс бадӟым вормонъёс басьтӥзы. Ӵошатсконлэн нырысетӥ нуналаз ик спортсменъёс 10 иськеме куасэн бызьылӥзы. Алнаш ёросысь Блатгуртысь Владислав Лекомцев вань эшъёссэ азьпалтӥз но зарни медаль утӥз. Мукет нуналъёсаз но асьме пиос вормонъёсын шумпоттӥзы. Вакчи сюрес вылын Владимир Кононов нырысетӥ луиз, нош Владислав Лекомцев куинетӥ инты басьтӥз.Валентина Кутузова Туспуктэм: udm.aif.ru Теги: ВладимирКононов ВладиславЛекомцев куасэнбызьылон | Спорт |
ЦИК УР группалэн "ВКонтакте" бамысьтыз Елена Слащёва Асьсэ мылкыдзыя списокысь куштӥськыны куризы таӵе кандидатъёс: Атаманов Сергей Ренатович (Первомайской ёросъя 4 номеро улос группа, списокын 3 номер улсын); Морозов Александр Николаевич (Можга ёросъя 8 номеро улос группа, 1 номер улсын). Та кандидатъёс дэмламын вал ЛДПР партилэн Удмурт ёзэныз. Кандидатысь куштӥськыны мылкыд кариз Дмитрий Сергеевич Ширинкин но - таиз кандидатэ ӵектэмын вал "Родина" партилэн Удмурт ёзэныз. | Иворъёс |
Виталий Пронин Сарапулысь Пушкин нимо паркын котькинлы инты тырмоз6-тӥ июле Сарапулысь Пушкин нимо паркын ортчоз чуваш калыклэн Акатуй шулдыръяськонэз. Со сӥземын тулыс ужъёс йылпумъяськемлы.Акатуе пыриськозы Грак, Балезино, Сюмси ёросъёсысь, Ижкарысь но Сарапулысь чувашъёс, национально-культурной огазеяськонъёслэн ёзчиоссы.Праздниклэн программаяз пыртэмын пӧртэм адӟытонъёс, вожвылъяськонъёс, концерт, дартсэн шудонъя, армрестлингъя, канат кысканъя, турикукъёсын (ходули) ветлонъя ӵошатсконъёс но йӧскалык шудонъёс. Пыр-почгес тодыны луоз Эшъяськон юртлэн сайтысьтыз.Туспуктэмез: vk.com Теги: Сарапул чувашъёс шулдыръяськон | Иворъёс |
Виталий Пронин «Пельняньлэн калыккуспо нуналэз» фестиваль улсын 8-тӥ-13-тӥ феврале Ижкарысь куд-ог кафеосын ортчоз «Пельменное меню» акция. Куноосты утялтозы вирен, лососен но сырен, тофуэн но мятаен, ӵӧжен но фунчозаен пӧрам пельнянен. Со сяна, арня ӵоже пӧртэм интыосын ортчылозы мастер-классъёс но творческой ӝытъёс. Туспуктӥз Елена Слащёва8-тӥ тулыспал • «Каравелла» кафе 19 часын — Удмуртиысь калык артисткалэн Надежда Уткиналэн творческой ӝытэз (0+) 9-тӥ тулыспал • «Горластый Гарри» бар 19 часын — «Удмурт караоке» ӝыт (16+) 10-тӥ тулыспал • К. Герд нимо Йӧскалык музей 14 часын — пельняньлы сӥзем «Ческыт вакыт» экскурсия (6+) • «Устинов» рестопаб 19 часын — «Удмурт стендап» ӝыт (18+) 11-тӥ тулыспал • Туризмъя но киужъёсъя элькун центр 10 часын — удмурт пужыосын тодматскон, басмаез трафаретэн буянъя мастер-класс (6+) • Суредаськон искусствоосъя музей 17 часын — «Вумурт», «Металлический бык» мастер-классъёс, «Эмноюмно» группалэсь видеоартсэ учкон (6+) • Пушкинской ульчаысь «Пинта» паб 20 часын — Suomi но bobolenin группаослэн рок ӝытсы (16+) 12-тӥ тулыспал • «Бобровая долина» этнокомплекс 19 часын — Shoner Paul (Павел Александров) кырӟасен пумиськон (0+) Ужрадъёсы пыриськон понна регистрация ортчоно фестивальлэн pelmenfest.ru вотэс бамаз, татын ик тодматскыны луоз мукет ужрадъёсын но. УД | Иворъёс |
Виталий Пронин Глазов ёрос Шудӥсь муртъёс: Ирка, егит кышномурт Любаш, егит кышномурт Парикмахер, ог ньыльдон аресъем кышномурт Нырысетӥ суред. Корка шорын егит кышномурт поръя. Любаш. Э, магазинэ потакум, реклама сётӥзы вал ук. Мае меда та нылашка киям донгиз. (Учке рекламаез.) Парикмахер. Туннэ 5 часэ клубын. Ӝогак Иркалы жингыртоно. (Телефонзэ кутэ, жингыртэ.) Алло, Ирка. Чырткем. Ирка. Тыныд но ӟеч. Любаш. Туннэ мар карод? Ирка. Уг тодӥськы на. Нош мар? Любаш. Оло, клубе поталом шуисько вал. Парикмахер лыктоз, шуо. Ирка. Йырси ӵышкись, шу. Любаш. Самой со! Ирка. Кӧняе? Дуно-а ӵышке? Любаш. Дунтэм, пе. Оло, ветлом? Ирка. Я иське, ветлом. Потыкуд жингырты. Мынам телефонам коньдонэ ӧвӧл. Любаш. Жингырто, жингырто. (Ас понназ.) Ох, сук ик тон, Ирка. Со сямыд понна куке но сереме усёд. Раскольников сюроз, кылдэ юалоз. Остэ, мар мон верасько. Тьфу, тьфу, тьфу! Кыкетӥ суред. Любаш час шоры учке. Любаш. Оло, 5 час-а ни? Иркалы жингыртоно. Пумен потоно. (Жингыртэ.) Ирка, пот ни. Ирка. Потонзэ пото, но... Тӥни ма. Маин мыном? (Сцена вылэ потэ.) Мон вуи. Любаш. Кызьы маин мыном? Машинаед вань ук, заводьтод но ширтом. Ирка. Кыӵе тыныд капчи - «заводьтод но ширтом». Нош бензинэ ӧвӧл. Уждунэз ӝегатӥзы... Любаш. Иське, автобусэн. Ирка. Автобусэн беромом. Любаш. Тонэ вормод шат. Соку мон таксиез ӧтё, ачим ик дунзэ тыро. Ирка. Ой, кыӵе тон молодец! Мукет дыръя одно ик ачим нуо. Любаш (ас понназ). Нуод тон, гогыед вырӟоз. Бензинэд быроз, картэд зулёз. Тьфу, сук песьтэр! Ирка. Маке шуид-а? Любаш. Ӧй, ӧй. Потоно ни, шуисько. Машина вуиз. Машина куара кылӥськиз. Сигналить каре. Куинетӥ суред. Клубын. Парикмахерскойын. Ирка, Любаш. Ӟечбуресь! Парикмахер. Тӥлед но умой. Кудды азьпал, солы скидка. Ирка. Соку мон, Любаш, пуксё. Мыным магазинэ вутсконо на. Шампунь басьтоно. Любаш. Я, я, мын ни. Витьыса улытозь, мон магазинэ вуыло. Парикмахер машинказэ улӟытӥз. Ирка (каллен гинэ.) Кызьы меда, дун тырытэк, ӵышкиськоно? Кызьы парикмахерез пӧяно? (Куаразэ будэтыса.) Кыӵе стрижкады дунтэмгес? Каскад-а? Каре-а? Парикмахер. Ваньмыз 250 манет. Дуно ик ӧвӧл. Ирка. Дуно ӧвӧл, шуиськоды. Мынам соиз но ӧвӧл. Парикмахер. Скидка лэсьто 50 манет. Ирка. Со но дуно. Дунтэмгес кароно на. Парикмахер (йырберзэ кормаса). Воксё но-а дун тыремды уг пот? Ирка. Озьы луэ шат? Парикмахер. Луэ. Вань сыӵе причёска, тодмо киноактриса нуллэ, нимаське со «Кар». Только мон озьы ӧй ӵышкылы на. Шуом, опытэ ӧвӧл. Уд кышкаське ке, тыршом. Ирка. Зэм-а, соку мон соглаш но, дась но. Парикмахер. Соку гожтӥське бумага вылэ, соглаш шуыса. Берло монэ янгыше эн уськытэ. Ирка. Ма, соглаш, соглаш. Киноактриса луо. Госпожа. Вае бумагадэс. (Гожтӥське.) Парикмахер. Всё. Кутскисько.Только синучконэ эн учке. (Йырсизэ ӵышке.) Любаш пыре. Любаш. Тон мар дауртӥд, Ирка? Ирка. Тон номыр уд валаськы, мон телесериалысь киноактриса. Вылаз ик, дун тырытэк, ӵышкиськи. Валад-а? Любаш. Астэ синучконысь адӟид-а? Ирка (синучконэ учке.) Мар тӥ кариды? Возьыттэм. Пӧяськись! Кызьы мон калык азе потом? Парикмахер. Тӥ асьтэос соглаш кариськиды... Любаш. Тӥни кин Раскольников вылэм - парикмахер - огшоры йырси ӵышкись. Теги: лыдиськонсиг | Улон-вылон |
Виталий Пронин Удмуртиысь Йӧскалык библиотека но Ижысь историяя «Антей» клуб выль проектсэс мытӥзы. Ижысь Жерехов купецлэн коркаез сярысь видеоысь суред«История одного дома» видеовыпускъёсын (0+) соос тодмато Ижкарысь тунсыко коркаосын, отын улӥсьёсын.Шоркармы кылдӥз 1760-тӥ арын. Котькуд ульчаысьтыз пумитаны луэ йӧспӧртэм юртъёсты: тусызъя огшоры коркалэн но тунсыко историез луыны быгатэ. Историк, «Антей» клублэн кивалтӥсез Максим Блинов коркаослэн улонзы сярысь вера. Кылсярысь, Лулчеберетъя но туризмъя центрлэн юртэз (В. Сивковлэн урамез, 173) Жерехов купецлэн коркаез вылэм. Ярославльысь Степан Жерехов 19-тӥ даурлэн кутсконаз асьме доры вуиз, аслыз особняк пуктӥз. Азьло 1 этажез гинэ вал. С. Жерехов кӧня ке ар ӵоже шоркарын вуз каронэн выриз, нош бӧрысь юртаз ож тӥрлык лэсьтонъя заводысь ужасьёслэн пиналъёссы понна школа усьтӥськиз, соку пулэсь 2-тӥ этажез кылдӥз. 1930-тӥ арысен 2 ар ӵоже та школаын ужаз удмурт югдытӥсь, азьветлӥсь, кылбурчи Кузебай Герд. Йӧскалык библиотекалэн «ВКонтакте» бамаз 2 выпуск потэмын ни. Соосты #историяодногодома_Ижевск хештегъя шедьтыны луэ. Мария Емельянова | Иворъёс |
Виталий Пронин Удмуртиысь Гурт удысъя но сиён-юонъя министерство хозяйствоослэсь ужамзэс котыр ласянь эскере. Пӧлазы угось туж юнъёсыз но, воксё лябъёсыз но вань.Али ёрос администрациосын ортчыло районъёсысь зол хозяйствоосын кенешонъёс, ляб хозяйствоосты юнъёсыз бурд улазы мед басьтозы шуыса. Туннэ чакламын 48 шуге-леке вуэм эштосъёсты кужмоосыз борды огазеяны. Куд-огез угось уждун тырыны ик уг быгаты ни, выльдӥськон сярысь веранэз ӧвӧл. Зэм, бадӟым хозяйствоос малпасько ай, угось бырись колхозэз бордад басьтон - со бадӟым кыл кутон. Но дӥсьтӥсьёсызлы азинскыны юрттэт чакламын луоз, шуо министерствоын.Удмурт дунне | Улон-вылон |
Виталий Пронин Кун Кенешысь Национальной политикая, кышкытлыклэсь утиськонъя, регламентъя но Кун Кенешлэсь ужзэ радъянъя комиссиез кӧня ке пумо ӵектонъёс дася. Штрафъёс шайвылэз утялтытэк воземен, чус дырез чакламтэ но кудӟытӥсь юонъёсты 22 час бере вузам понна йылозы. Шайвылэз утялтытэк возем штраф юнматыны турттоТуннэ тросэз шайвылъёс соос жуг-жаген тырмемын - отчы ватэм муртъёслэн ӵыжы-выжыоссы уг чаклало соосты. Таӵеосты ӧжыт ке но вырӟытон понна Иж город администрация Кун Кенеше вазиськиз, бӧлякъёссэс вунэтӥсьёсты кыл кутытон улэ кыскыны мед луоз шуыса. Ялан ужась комиссие пырись депутатъёс та дэмланэз уродэн уг лыдъяло.- Мукетъёсыз дэмланъёсмы герӟаськемын луозы чус дырен но кудӟытӥсь юонъёсын, - азинтӥз веранзэ Э. Касимов. - Зэм, та вакытлы соос йылаз-пумаз вуттымтэ на. Одӥгъёсыз малпало: ӝыт 22 час бере куаш поттыны лэзёно ӧвӧл ни, угось та вакытэ тросэз пичи нылпиоссэс кӧлыны выдто. Али законын 23 час юнматэмын. Мукетъёсыз суббота-арня нуналъёслы та дырез 10 часысен 22 часозь кароно шуо. Угось шутэтскон нуналъёсы куд-огезлэн кемагес кӧлэмез потэ. Кудӟытӥсь юонъёсты алонэн герӟаськем законъёс туннэ но вань. Но соос куд-огзэ уг кышкато кадь.Кудӟытӥсь юонъёсты алонэн герӟаськем законъёс туннэ но вань. Но соос куд-огзэ уг кышкато кадь. Россиын сямен ик, элькунамы но трос луо кудӟемъёсын сэрен шуккиськон учыръёс. Озьыен, законъёсты эшшо чурытэсьгес кароно, шуо Кун Кенешысь депутатъёс. Кыӵеесь соос луозы, туннэ умой-умой вераны уг луы на - та бордын ужалозы. Но али ик вань ӵектонъёс: юыса руль сьӧры пуксисьёсты адӟись муртъёсты но, та сярысь югдурез утисьёслы ӧз ивортэ ке, кыл кутытон улэ кысконо. | Иворъёс |
Виталий Пронин Вотка ёросысь Галёво гурт котырысь бамалъёс тамында калыкез ноку ӧз на адӟе вал. Татын 6-тӥ мартэ радъяськиз тракторен калыккуспо биатлон. Кубок понна, Удмуртиысь трактористъёс сяна, вожмаськизы Белоруссия, Свердловск, Пермь, Ростов, Татарстан, Башкортостан палась 49 воргоронъёс. Руль сьӧры озьы ик пуксизы шаерысьтымы 4 нылкышноос. Ваньзы асьсэ быгатонлыкъёссэс Белоруссиысь трактор лэсьтонъя заводысь соку гинэ поттэм ӵыж-выль техникаен эскеризы. Корт валъёсты ужрадлы асьсэос белорусъёс вайизы. Аслад дышем трактор сьӧрад пукем кадь гинэ ӧвӧл со, шуизы биатлонэ вуэмъёс пӧлысь уноез. Соин но пиослэн но, нылкышноослэн но куалекъямзы шӧдӥськиз. Техникаен огкылысь луыса, секыт трассатӥ ӝог ширтоно, эстакадаез ортчоно, нош погылянъёс гылӟо, тракторъёс лобӟем кадь кошко. Мишеньёс доры дугдыса мырдэм вуо — тани-тани кымалскозы кадь. Трактористъёс шок-пуль бызё пыӵалъёс доры, ыбылӥсько но выльысь азьлань ширто. Ӟырдам омырез эшшо золгес ӟырдато учкисьёс! Матысь адямиоссы понна семьяосын-семьяосын «висьыны» лыктэмын. Ростов кемысь Роман Щусь гинэ но быдэс командаен вуэм. -- Ми палан кизьыны потӥзы ни, нош мон татын кужымме эскерисько. Вормем потэ, - руль сьӧрысь васькыса, шуиз со. Но палэнысь ӵошатскисьёслы удмурт музъем ӧз сётскы. Воргоронъёс пӧлын 1-тӥ инты басьтӥз Вотка ёросысь Семён Косачев. 2-тӥ интые кылиз Дэбес ёросысь Евгений Васильев. 3-тӥ луиз Пичи Пурга ёросысь Вячеслав Егоров. Нылкышноос пӧлын устоез луиз Кизнер ёросысь Елена Шерстобитова. Со 2019-тӥ арын ик биатлонэ пыриськыны медэ вал, котькыӵе техникаен эшъяське уго, гуртазы пудо вордоно луэмысь руль сьӧры пуксьылэ. Но тракторен ворттылыны правоез ӧй вал бере, вожвылъяськонэ пыриськыны ӧз лэзе. Кылем арын ортчоно биатлонэ сюрон понна Елена право юромо басьтӥз. Но коронавирус ужрадэз радъяны люкетӥз. Туэ нылкышно вань быгатонлыкъёссэ возьматӥз но 1-тӥ луиз. 2-тӥ интые, 2019-тӥ арын сямен ик, кылиз Вотка ёросысь Марина Панькова. 3-тӥ луиз Ижысь гурт удысъя академиын инженер-механиклы дышетскись Дария Зарипова. Е. Шерстобитова-- Биатлонэ арысь аре уногес трактористъёс пырисько. Ужрад зэмос праздниклы пӧрме. Оскиськом, трактористлэсь данзэ уногес ӝутӥм ке, гуртысь хозяйствоосы но техникаен ужаны лыктӥсьёс тросгес луозы. Али ог 400 егит трактористъёс хозяйствоосын тыршо, - шуэ Гурт удысъя но сиён-юонъя министр Ольга Абрамова. Ужрадысь ӟырдыт ӵошатсконэз, тунсыко учыръёсты но веранъёсты лыдӟыны луоз вуоно номерысь. Елена Сараматова Туспуктӥз Елена Сараматова | Иворъёс |
Виталий Пронин Якшур-Бӧдья школа-интернатын дышетскисьёс алигес бадӟым вормонэн вуизы Россиысь инвалид пиналъёслэн тол спартакиадаысьтызы. 23 медальёс но Россилэсь кубоксэ утӥзы. Та сярысь вераз тренерзы Николай Михайлов. Якшур-Бӧдья ёросысь нылпиосИнвалид пиналъёслэн тол ӵошатсконзы ортчиз 8-тӥ-12-тӥ мартэ Киров улосысь спортъя «Перекоп» комплексын. 20-тӥ вожвылъяськонэ 15 улосысь 130 пала пиналъёс пыриськизы. Озьы 18 интернатысь ляб адӟись но сукыр пиналъёс куасэн бызьылӥзы, биатлонын кужымзэс эскеризы. Огъя 60 комплект медаль шудытӥськиз. — Та ӵошатсконэ 8 пиналэз гинэ нуыны луонлык вал, ваньмызлы автобусын инты ӧз тырмы. Соосын 11 зарни, быдэн 6 азвесь но бронза медальёс басьтыны быгатӥмы. Ваньмыз пиналъёс куасэн но бызьылӥзы, биатлонэ но пыриськизы, - шуэ Удмуртиысь физкультура удысысь дано ужась, вылӥ категориен тренер-преподаватель Николай Михайлов. - Таӵе ӵошатсконъёсы арлы быдэ ветлӥськомы, куд-ог пиналъёс вормонъёс но басьтылӥзы, нош командаен кубок дорозь сузьтӥськыны ялан маке ӧз тырмылы. Талэсь азьвыл Якшур-Бӧдьяысь школа-интернатын дышетскисьёслэн куасъёсынызы Ижысь ӵошатсконъёсы гинэ но ветлыны возьыт вал. Тренер ялан сюлмаськиз ке но ӟеч инвентарь утчан ласянь, пайдаез вылымтэ. Серекъяса шуэ, черке мыныса, пе, юрттэт шедьтӥ. Отын со ӟеч адямиосын пумиськем. Ӵуказеяз ик школазылы выль куасъёс кузьмаллям. Нош эшшо кӧня ке дыр ортчыса, «Доступная среда» кун программа чотын школа-интернатэ 12 куз выль куасъёс вуиллям на. — Выль инвентарез адӟыса, пиналъёслэн мылкыдзы эш-шо но лӧптӥз, физкультурая урокъёсы но, куасэн бызьылонъя секциосы но мыло-кыдо ветлыны кутскизы, - шуэ Николай Михайлов. - Интернатмы Якшур-Бӧдьяысь куас базаен артэ интыяськемын, отын куас сюрессы котьку луэ. Тол спортэз гажась нылпиос 10-лэсь уно, нош ӵошатсконэ нуоно луиз тужгес кужмооссэ гинэ. Командаын вал Илья Перевозчиков, Алексей Николаев, Илья Зыкин, Тимофей Трефилов, Виктор Бочкарёв, Данил Леконцев, Константин Долганов но Сергей Костылев, пӧлысьтызы 3-ез чик уг адӟо. Адӟисьтэм пиналъёслы та школа-интернатысь ик 3 спортсмен-лидеръёсты (сукыр пиналъёслы бызьыны юрттӥсьёс) сьӧразы нуллӥзы на. Ӵошатсконъёсы ветлон гуртысь тренер понна трос сюлмаськон вае. Угось аслыз ик машина утчано луэ. Нош туэысен выль куронъёс юнматэмын: автобусын мынӥсь спортсменъёсын ӵош, пе, куасъёсты нуллыны уг яра. Озьы Якшур-Бӧдьяысь команда Киров улосэ 2 машинаен ветлӥз. Одӥгез ӵошатскон ортчиз гинэ, пиналъёс мукет стартъёслы дасясько ни. Та вакытэ соос мугорзэс кыдато но тазалыксэс эскеро Г. Кулакова нимо спорткомплексын. Угось гужем сярысь малпасько ни. Кылем арын сентябрь толэзе та интернатысь пиналъёслэн командазы пыриськиз вал Чебоксары городын ортчем капчи атлетикая ӵошатсконэ. Отысь трос медальёсын бертӥзы, нош июль толэзе Марий Эл Республикае мыныны дасясько. Отын ортчоз Россиысь инвалид пиналъёслэн гужем спартакиадазы. Кызьы вераз тренер, таиз Паралимпиада выллем - 4 арлы одӥг пол радъяськылэ. Отчы пыриськыны быгато 14-18 аресъем нылпиос. — Нуналлы быдэ мугормес ӧй кыдатысалмы ке, вормонъёс ӧй басьтысалмы. Инвалид пиналъёсын 30 ар ӵоже ужатозям, пӧртэм вакытэз чидано луиз, инвентарь дорысьтым но нуллэме вань. Но ӵошатсконысь медальёсын бертыса, интернатысь пиналъёслэн спорт шоры учконзы воштӥське. Мылкыдзы вань дыръя соосты дыраз бурдъяны быгатоно, - шуэ Николай Михайлов. Валентина Емельянова Фото: vos.org.ru | Улон-вылон |
Виталий Пронин Тодмотэм интыосысь вуэз юыны уг яра15-тӥ-24-тӥ мае Дэри ёросысь Сизьгуртысь 12 адямиез ӵужектонэн (Гепатит А) черламын шуыса, элькун больницае вуттӥзы. 9-лэн висёнзэ шедьтӥзы, соос пӧлын вань нылпиос но. Туннэ нуналлы Изгурт школае ветлӥсь 3 нылпи больницаын эскериське, 1-езлэн висёнэз шараяськиз, 2-эзъя эшшо эскеронъёс ортчытӥсько на. Кызьы ивортэ школалэн директорез Галина Мамонтова, 3, 5, 7-тӥ классъёсын карантин ялэмын. Та классъёс, мукет пиналъёсын пумиськылытэк, нимаз дышетско, сисько, соос бере тусьты-пуньыез нимысьтыз суретъёсын мисько. Нуналлы быдэ, карантинын пукись нылпиослэсь тазалыксэс эскеро гуртысь фельдшеръёс. Та учыръя ёросын нимысьтыз комиссия люкаськылӥз, висёнэз алон вылысь гуртоос пӧлын валэктон уж нуэмын, утиськон амалъёс сярысь ивортонъёс ошылэмын трос калык люкаськылон интыосын. Туннэ нуналлы, кызьы ивортӥз Дэри ёрос больницаысь валтӥсь врач Валерий Савельев, Изгуртысь но Сизьгуртысь 116 адямилы вируслы пимит вакцина пуктэмын. Кулэ луиз ке, ужъёс азьланьтэмын луозы, ёрос больницаын вакцина трымыт, шуиз валтӥсь врач. Кытысь-марысь Сизьгуртын потӥз висён, али эскеронъёс ортчытэ Удмуртиысь Роспотребнадзор. Паласькись висёнъёсъя элькун больницась врач Ирина Бастрикова верамъя, ӵужектон нырысь ик мус вылэ шукке. Соин висё мӧйыос но, нылпиос но. Висён ӵемгес вӧлме миськымтэ киос, бакча емышъёс, кырсь ву пыр. Черланы озьы ик туж капчи висись мурт бордысь ӵушконъёс, тусьты-пуньы пыр. Черлам муртлэн сиськемез уг поты, бур палась кӧт урдэсыз висьыны кутске, ӧскемез потыса улэ яке ӧске, кызез пеймыта, куэз но синтӧдьыез ӵужекто, мусэз бадӟыма. Куд-ог дыръя висён пыэд сямен кутске: мугор ӟырда, ныр тыре, кызон пӧзьтэ, сӥль быгытъёс золтӥсько. Ӵужектонлэсь тужгес пайдаё утиськон амал - вакцина. Сое пуктон понна вазиськыны луэ интыосысь больницаосы. Эмьюмлэн кужымез 10 ар пала возиське. Ангелина Снигирёва | Улон-вылон |
Виталий Пронин Ижысь Ӟуч театрлэн уйпал борддораз пул усьтӥськиз.14-тӥ мартэ Ижысь Ӟуч театрлэн уйпал борддораз пул усьтӥськиз. Со сӥземын Удмуртилэн нырысетӥ Конституциезлы 80 ар тырмонлы.Пулэз усьтонэ пыриськизы Кун Кенешлэн но Правительстволэн тӧрооссы Владимир Невоструев, Виктор Савельев, депутатъёс, калык огазеяськонъёсысь адямиос.Та нунал но инты юнме бырйымтэ. Ӵапак та нуналэ та интыын 80 ар талэсь азьло, 1937-тӥ арын, УАССР-ысь Советъёслэн 2-тӥ ӧтчамзы Удмуртилэсь Конституцизэ кутӥз. Та сярысь ивортэмын пул вылын но. Валтӥсь закон юнматэмын вал 15 часын 45 минутэ.- Удмуртилэн историяз 3 Конституция вал: 1937-тӥ, 1978-тӥ но 1994-тӥ аръёсы юнматэмын, - вераз В. Невоструев. - Но нырысетӥезлэн, 80 ар талэсь азьло кылдытэмезлэн, тужгес бадӟым кулэлыкез вал. Валтӥсь законын нырысьсэ юнматэмын удмурт калыклэн правоосыз, со инъет выллем луиз кивалтон ёзъёслэн азинсконзылы. Законъёсты кылдытонэн соку выриз Верховной Совет. Туала Кун Кенеш ӵапак со бордысь потӥз.История наукаосъя доктор Евгений Шумилов шуиз:- Конституциез юнматон удмурт калык понна быдӟым нуналлы пӧрмиз. Нырысьсэ асьме шаермес кунэн лыдъязы, зэм, зэм, озьы ик шуэмын вал - Удмурт кун (государство Удмуртия). Со законэз кутон секытэн мынӥз но кема кыстӥськиз. Со бордын ужан кутскиз 1936-тӥ арын 10-тӥ ноябре. Жаляса верано, Удмуртилэн азинскемезлы трос кужымзэс сётэм муртъёслы - К. Гердлы, Т. Борисовлы, И. Наговицынлы - Конституциез адӟыны ӧз кылды ни.Буре ваён пулэз усьтон - со асьме историмес, шаермес азинтон понна трос лэсьтэм адямиосты данъян но гажан.Ангелина Снигирёва Теги: история Удмуртия | Улон-вылон |
Виталий Пронин Удмуртилэн Тӧроез Александр Бречалов ивортӥз, Сюмсиын сирота пиналъёс понна 18 квартираем корка пуктэмын шуыса. Али документъёс лэсьтӥсько, матысь дыре квартираосты люкылозы. 2021-тӥ арын сиротаослы корка басьтон по пуктон понна федерал бюджетысь 363 миллион манет висъямын вал. Озьы, 214 квартира кылдӥз. Туэ со понна ик 442 но ӝыны миллион манет висъямын луоз, со 260 квартира басьтыны юрттоз. Со сяна кылем арысен сирота пиналъёс быгато асьсэос кельшымон квартира басьтыны. 25 ареслэсь бадӟымъёслы 1 миллион 200 сюрс манет висъяллязы. УД Теги: квартира | Иворъёс |
Виталий Пронин Балезиноын йылпумъяськизы XX Гурт тол шудонъёс. Вань ёросъёсысь командаос спортысь 9 амалъя кужымзэс эскеризы. котькинлэсь трос очко люкаса, вормисе потӥзы Эгра, Ува но Дэри ёросъёсысь спортсменъёс. Кыкетӥ подгруппаын вормись луизы Якшур-Бӧдья, Шаркан но Вавож ёросъёс, куинетӥяз - Сьӧлта, Дэбес но Красногорск ёросъёсысь командаос. Вуоно тол шудонъёс ортчозы Юкаменскын.Валентина Емельянова Туспуктэм: В. Беломорских.(туспуктэм вылын: вормисе потэмъёслэн - эграослэн - командазы) Теги: гурттолшудонъёс спорт | Спорт |
Виталий Пронин Та вакытэ Киров нимо паркын уно калык люкаськемын - нылпиос, анай-атайёс, песянай-песятайёс. Валтӥсь сцена вылын - «Шудон корка». Ужрадэз нуо «Мынам Удмуртие» каналысь «Шудон корка» телеадӟытонэз радъясьёс. Уно нылпиосты соос котыразы люкаллям - одӥгъёсыз кырӟало, мукетъёсыз экто, куинетӥосыз дефиле возьмато. Удмурт кыл быдэс парк тыр чузъяське. Уката мусо кылӥське, анай кылынызы бӧтьырто ке нылпиос. Пичи кырӟасьёс пӧлын - Пичи Пургалась Егор Маштаков но. Зэмос артист но тӥни! Ӧжытак кынми, шуэ. Но сцена вылэ эшшо но эшшо потыны дась. Солы уката зол кизэс чабо матысь адямиосыз - анай-атаез, песянай-песятаез но матысь ӵыжы-выжыосыз. - Ми Пичи Пургалась юромо машинаосын лыктӥм, 10 кузя люкаським, - вера Егоролэн песянаез Евдокия Маштакова. - Огмылэн но таӵе ужрадэз адӟытэк кылеммы ӧз поты. «Шудон корка» калыкез шулдыртоз на 14 часозь. Элина Кумачёва Туспуктӥз Максим Егоров | Лулчеберет |
Виталий Пронин Кылем арня пумын Александр Волков пумиськылžз Елизавета Туктамышеваен - Австриысь Инсбрукын ортчем егитъёслэн нырысетӥ тол Олимпиадаязы зарни медаль басьтэм фигуристкаен.Та пумиськонэ Лиза лыктэм анаеныз Елена Сергеевнаен, тренереныз Светлана Веретенниковаен. Конькиен нискылась спортсменка Глазовын вордскемын, но берло дыре отчы туж шер вуылэ. Та вакытэ быдэс семьяенызы Санкт-Петербургын уло. Нылаш мугорзэ кыдатэ Россиысь одӥгез кужмоез тренер Алексей Мишин дорын. Коньки вылын нырысетӥ вамышъёссэ лэсьтыны дышетскемын Глазовысь йӧ дворецын.- Нылмы пичи дыръяз ик туж шаплы будӥз, 4 аресказ 7 пол турникын ӝуткаськыны быгатэ вал, - шуэ Елена Сергеевна. - Лизаез кытчы карыны ик паймылӥмы. Мынам потэ вал эктонъя кружоке гожтэме, но 7 арес тырмытэк, отчы ӧз кутэ. Соку атаез сое спортъя секцие гожтӥз. Талы мон туж пумит вал, тодӥсько: спортын даур вакчи. Ярам, пумиськыны кылдӥз усто тренерен - Светлана Михайловнаен. Озьы 4 но ӝыны аресказ нырысьсэ коньки вылэ султӥз.Та вакытэ Глазовын 3 тренер ужа, 150 пала нылпиос коньки вылын нискыланы дышетско. Соос пӧлын ик пичи Лиза но кыдаз.- Эшъёсызлэсь ӧз висъяськылы ке но, нискыланы кутскемез бере синйылтӥ: коньки вылын сылыны быгатонлыкъёсыз Инмарен сётэмын, сыӵе нылпиос туж шер пумиськыло, - вера тренер Светлана Веретенникова. Ог-огмес туж ӝог валамы, котькуд тренировкае капчи мылкыдын ветлӥмы. 9 аресаз Россиын но сое синйылтӥзы, вылӥегес ӝутскон понна Россиысь дано тренер Алексей Мишин доры, юрттэт курыса, вазиськимы. Кӧня ке ар ӵоже толэзьлы быдэ командировкаосы Санкт-Петербурге ветлылӥмы. Трос дырмы сюрес вылэ бырылӥз, йӧнала дышетскыса но, мугормес кыдатыса но ӧм вуттылэ. Соку ини ваньмы Санкт-Петербурге выжоно кариськимы.2014-тӥ арын Сочиын ортчоно Олимпиадае Удмуртиысь фигуристкалэн шедёнэзлы быдэс Россия оске. Та нуналъёсы нылаш сюлмаськыса учке дуннелэсь чемпионатсэ. Жаляса верано, сыӵе ӵошатсконъёсы 16 аресысен гинэ куто. Нылашлэн быгатонлыкъёсызлы оске Удмуртилэн Президентэз Александр Волков но.- Берло дыре Россиысь спортсменъёс туж бездыт адско Олимпиадаосын, - шуиз Александр Волков. - Ялан маке валэктыны выро: куассы уг нуы, сюрес гылыт, йӧ укыр чурыт я кунгож сьӧрысь тренер уг кельшы. Азьвыл аръёсы трос ӧз ӝожтӥськылэ, котькуд стартын медаль басьтылӥзы. Тодӥсько, Лиза, эшъёсыдлэсь вазьгес кыданы кылдӥз, оскисько, бадӟым спортсменъёс пӧлын но вормонъёс басьтод шуыса.10-тӥ классын дышетскись нылаш парта сьӧрын пукыса ик уг вутты. Лумбытъёсын йӧ вылын нискыла ке но, дышетсконаз «быжъёсыз» ӧвӧл. Анаез но юрттэ, со дышетӥсь, алгебра но геометрия предметъёсыз нуэ. Бадӟым будыса, Лиза луыны малпа спортъя психолог.- Эшъёсы но мылкыдме ӝуто, - шуэ Елизавета Туктамышева. - Бертонме тодыса, быдэс классэн вокзалэ лыктӥллям. Ваньмыныз ӟыгыръяськи, жаляса верано, вордскем палъёсам арнялы сяна бертылыны уг быгатӥськы. Нош ик йӧ вылэ потоно, выль сезонлы дасяськоно.Валентина Емельянова. Теги: АлександрВолков | Спорт |
Виталий Пронин Ужъёстэс возьмаськом 3 ӧръя: «Лэчыт визь» - тужгес усто материал. Мар тӥледыз сюлмаськытэ? Мар сярысь калыклы верамды, мае валэктэмды, эскеремды потэ? Материал котькыӵе темая луыны быгатоз: культура, история, экономика, удмуртлык, гурт улон... Тужгес возьмалом публицистика шӧмо гожъямъёстэс. «Газет - мынам улонам». Гожтоно улонысьтыды газетэн герӟаськем учыръёстэс: маин юрттӥз яке ӧз юртты газет, мар воштӥськиз газет басьтыны кутскемды бере, оло, кыӵе ке тунсыко учырдэс но тодады ваёды. «Дэмла эшедлы». Таиз конкурс тупа тужгес шаплыосызлы, «Удмурт дунне» газетэз калык пӧлын вӧлмытыны юрттӥсьёслы. Дунъяськоз тужгес трос тодмооссэ газетлы гожтӥськытэм адями. «Дэмла эшедлы» конкурс Выль арозь кыстӥськоз. Нош мукетъёсызъя ужъёстэс возьмаломы 31-тӥ октябрёзь (ӵапак та нуналысен потыны кутскиз «Гудыри») таӵе адресъя: Ижкар, К. Маркс ульча, 274 номеро юрт, «Удмурт дунне» газетлэн редакциез. Гожтэмъёстэс электрон почтаямы но келяны луоз: udmdunne@yandex.ru. Юанъёсты вань ке, жингыртоно 8(3412)73-33-42 телефонъя. УД | Иворъёс |
Виталий Пронин Загсъёслэн дауръем юбилейзылы сӥзьыса, кылем арняе Удмурт театрын бадӟым ужрад ортчиз. Загсын ужасьёсты данъян.Огинэ люкаськизы быдэс элькунысьтымы загсъёсын ужасьёс но та удысысь ветеранъёс. Соосты ӟечкылазы шаерысьтымы кивалтӥсьёс, нимо-дано ансамбльёс, кырӟасьёс.1917-тӥ арозь нылпи вордскем, семья кылдэм яке адями кулэм сярысь иворъёсты черкын ужасьёс асьсэ книгаосазы пусйылӥзы. Совнаркомлэн нимысьтыз декрет поттэмез бере та ужез сётӥзы загсъёслы. Нырысь паспортъёсын туж трос янгышъёс луыло вылэм, малы ке шуоно 100 ар талэсь азьло дышетскем муртъёс чиньыен лыдъямон вал ай. Адями кулэмез пусйыкузы но, али сямен, зэмос мугзэ утчаллямтэ. «Шулдыръяськемез бере липет йылысь усиз» яке «гылӟыса усиз» гожъяллям но тӥни.100 ар ӵоже уноез воштӥськиз. Азьвыл вань документъёсты киын гожъяло ке вал, али электрон амалэ выжтэмын. Син шоры пуктыны ик секыт, мар луоз эшшо 100 ар ортчыса, загсъёс кылдэм дырысен 200 ар тырмыку, шуэ. Правительство бордысь Загслэн ужъёсызъя комитетэн кивалтӥсь Людмила Попова.- Мыным потэ, тӥлесьтыд уждэс ноку но нокыӵе онлайн-ресурс уз вошты, - вераз малпанзэ Тӧролэн но Правительстволэн администрациенызы кивалтӥсь Сергей Смирнов. - Тӥлесьтыд уждэс азьланяз но одно ик адями быдэстыны кулэ, со огвакытэ психолог но, артист но медло, уго тӥ адямиез буйгатӥськоды но, мылкыдэз бурдъяськоды но, сюлмысь вераськиськоды но.Ужзэ яратыса, 17-тӥ арзэ ини загсын тырше Можга ёросысь Татьяна Головёнкина. Ужрадысен сое пусйизы Правительстволэн Данъян грамотаеныз. Татьяна Валерьевна регистрациосты удмурт кылын но ортчытъя.- Но жаляса верано, сыӵе куронэн егитъёс туж шер вазиськыло. Удмурт кылын 2-3 сюан гинэ вал ай, - шуэ Татьяна Головёнкина. - Удмурто-ӟучо сценариез курисьёс луыло ик. Азьвыл аръёсы гуртъёсы поталлямы, малы ке шуоно тросэз дышемын вал гуртысьтызы сельсоветын гожтӥськыны. Али со сямлэсь гуртоос куштӥсько ни.Елена Рябина Туспуктэм: udmurt.ru | Улон-вылон |
Виталий Пронин АФУН- Россиысь фин-угор калыкъёслэн ассоциацизы, кивалтӥсез - Мордовиысь азьветлӥсь Пётр Тултаев. АФУН-лэн президиумаз пыро Удмуртиысь, Мордовиысь, Марий Элысь, Карелиысь но мукет улосъёсысь азьветлӥсьёс, политикъёс. Президиумын верасько Россиысь фин-угор калыкъёс азьын сылӥсь ужпумъёс сярысь. Али рос-прос кенешон мынэ фин-угор калыкъёслэсь вуоно ӧтчамзэс (съездзэс) ортчытон сярысь. Чакламын сое туэ сӥзьыл Карелиын ортчытыны. Кыӵе ужпумъёсты отын ӝутоно? Марлы тужгес бадӟым саклык висъяно?Президиумлэн ёзчиосыз дэмлало ужез кӧня ке секцияя радъяны: дышетон, культура, СМИ, инкуазь, егитъёсын ужан. Умой вылэм съездын онлайн трансляция лэсьтыса, нимысьтыз панельной дискуссия но радъяса. Угось съездын пӧртэм ужпумъёсъя котьку бугырес вераськонъёс луо. Отчы тросгес адями пыриськыны мед быгатоз. Елена Васильева | Иворъёс |
Виталий Пронин Нэнэймы, Наталья Алексеевна Туктарева, гурт калык пӧлын туж гажамон адями вал. Сое гуртамы ваньзы сямен нэнэй шуо вал. Н. Туктарева Туспуктэм Татьяна Вершининалэн архивысьтыз Кыӵе гинэ улонэз ӧз адӟы нэнэймы. Быдӟым ож вакытэ 18 аресказ колхозын бригадирын ужаз. Шуылоз вал: макем возьдаськылӥ калыклэсь, укноос ултӥ адямиосты сайкатыса ветлыкум, ужаны мыныны косыкум. Макем секыт вал нэнэймылы 5 пиналэз огназ будэтыны. 38 аресказ со кузпалтэк кылиз, нош ми — атайтэк. Мыным соку 1 но ӝыны арес гинэ, бадӟым апаелы 14 арес вал. Но анаймы ноку ӧз кышкалля шуг-секытъёслэсь, нош семьяез, нылпиосыз понна гурезьёсты берыктыны дась вал. Куке атаймы улонысь кошкиз, нэнэймылэн Тимофейбратэз кудместы ке вордыны куре вылэм, но нэнэймы одӥгмес но ӧз сёты. Шуиз: «Одӥг чиньыме куртчисько ке, быдэс киы вӧсь луэ ук, кызьы мон соосты висъялом?!» Со сяна, ас бурд улаз эшшо одӥг нылпиез басьтӥз на — братэзлэсь 3 аресъем пизэ. Солэн анаез, пинал вайыкуз, кулӥз, нош атаез Быдӟым оже кошкиз. Тодӥсько на, нэнэй, фермаын сторожын ужакуз, огнаместы гуртэ уг кельтылы вал, котьку но сьӧраз кутылӥз. Фермаын куро вылын бордаз ӝиптӥськыса изиськомы вал. Анаелэн мугорыз пичи, чиед гинэ вал ке но, 2 корка пуктӥз: вордскем Кечтака гуртамы, нош со бырем бере — вӧзысь Брангуртэ. Весь шуылэ вал: эшъёстылэсь вожъяськоды ук, вуж пичи коркан улыны кылимы ке. Нош кызьы меда анаймы огназ вань ужез берыктыса вуэ вал: пӧраськыны но, ваньместы утялтыны но. Вань нылъёсызлэн йырсиоссы туж кузесь вал ук. Нэнэйлэсь верам кылъёссэ ми котьку тодамы возиськомы, озьы ик улыны турттӥськомы. Шуэ вал: калыклэсь ужамзэс учке, бере эн кыле. Мукет семьяослэсь начаргес ке но улӥм, со милемыз валче тупаса улыны, ог-огмылы юрттӥськыны дышетӥз. Коркасьтымы калык ноку но уг бырылы вал. Эшъёсмы али но верало: малы меда тӥ дорын кунояськыкумы картошкады но, кубистады но котькинлэсь ческытгес потэ вал? Лякыт сямызлы луыса, дыр, эшъёсмы но, ӟуч бускель пиналъёс но — ваньзы — сое нэнэй шуо вал. Нэнэелэн кырӟаны-эктыны быгатэмез мыным но лякиськиз, табере аслэсьтым 3 аресъем нуныкайме но кырӟаны-эктыны дышетӥсько. Нэнэймы туж визьмо, шумприч вал. Пинал дыръяз бызись вал вылэ но тэтчыса пуксе вал. Ноку висемез ӧй вал. 92 аресказ но умножениея таблицаез пумозяз вералляз. Яратылӥз куно пумитаны. Ми но ваньмы сыӵеесь ик, коркаосысьтымы калык ноку но уг бырылы. Татьяна БУШКОВА. Дэри ёросысь Ожмос гурт | Иворъёс |
Виталий Пронин Елена ЕвсееваРоссилэн Президентэз В. Путин Алнашысь Елена Евсееваез II степенё «За заслуги перед Отечеством» орденлэн медаленыз пусйиз. Ӟечкылан телеграмма солы ыстӥз Удмуртилэн Тӧроезлэсь ужзэ быдэсъясь А. Бречалов но.Е. Евсеева трос аръёс тырше ни «Палэп» огазеяськонын валтӥсь зоотехник луыса.Елена Рябина Туспуктэм басьтэмын "Алнашский колхозник" газетлэн сайтысьтыз | Иворъёс |
Виталий Пронин Юкаменскъёс А. Бречаловлы ушъяськизы ошмесъёслы сӥзем маршрутэнызы. Со улонэ пыӵаны кутскиз Тылыс черкогуртысь мыло-кыдо гурт калыклы но ёрос администрацилы луыса. Юкаменск палъёсысь одӥгез чебер инты.- Та турмаршрут калыклы уж сётэ. Озьы ёрос музейын ужасьёс вуро черке пыртон дэремъёс. Выль Арлы, Вӧйдырлы, Йӧвылэсултонлы дорамы трос туристъёс вуо, озьы гидъёслы, пӧ-раськисьёслы уж сюре, - шуэ Юкаменск ёросысь культурая ёзэн кивалтӥсь Ирина Бузанакова.Али Тылыс гуртын пуктэмын ни купель, часовня, кылдытэмын библиотека но издательство. Мыргетон вырйылэ тубыса, куноос ёрослэсь узырлыксэ адӟыны быгато. Та ар пумын йылаз-пумаз вуоз «Княжий двор» - отын пумиськылонъёс, мастер-классъёс, адӟытонъёс ортчытъяны луоз. Таиз проект утћз 1 миллион 200 сюрс манет. Азьланяз гуртын малпамын пуктыны зоопарк, кунокуа, кафе. Кулэ на вылэм газ кыскыны.- Удмуртиын зол азинскемын киужъёсын вырон удыс, кылдытэмын быдэс сӧзнэт, со экономикалэн но оглюкетэз луыны быгатэ, - вераз Александр Бречалов. - Милям усточиосмы вань котькуд ёросын, соос йырпормымон киужъёс лэсьто. Кулэ соосты вузаны. Та пумысен кӧня ке вамышъёс лэсьтэмын ни. 10-тӥ гудырикошконэ Ижысь чугун сюрес вокзалын кылдылозы выль павильонъёс, отын вузаны поттэмын луозы тужгес усто киужъёс. Гуртоослы таӵе юрттэт сётэ уж но уждун, нош Удмуртилы - экономикаез азинтон.Сергей ЗАХАРОВ Туспуктэм: udmurt.ru | Улон-вылон |
Виталий Пронин Мар кароно, инвесторъёс элькунамы мыло-кыдо мед лыктозы, тросгес бизнес-проектъёс улонэ мед пыӵалозы шуыса? Та юанъёслы валэктонъёс сётӥзы ужбергатӥсьёс алигес шаерамы ортчем «Лэсьтэмын Удмуртиын» форумын. Ужбергатӥсьёс дэмлало промышленной туризмез азинтыны. Кылсярысь, автозаводэ ветлыны нокин пумит ӧй луысал.Бизнесменъёс веразыЭлькунысьтымы тодмо бизнесменъёсын но, али гинэ ужзэс мытӥсьёсыныз но пумиськылӥзы Удмуртилэн Тӧроезлэн Россиысь Президент бордын ялан ужась муртэз Михаил Хомич но Инвестициосъя агентстволэн кивалтӥсезлэсь ужзэ быдэсъясь Римма Бякова.2 час одӥг шокчемен кадь ортчиз: тунсыко малпанъёс, визьмо веранъёс... Кыл сётӥзы котькуд мылкыд карисьлы: ӵектонъёссэс веразы ужбергатӥсьёс, улонэ пыӵатымонэсь-а соос - дунъет сётӥзы кун служба нуисьёс.Данакез ужбергатӥсьёс меӵак веразы: соослэсь мылкыдзэс власть нырысьсэ тазьы юа. Таӵеос пӧлын, кылсярысь, вал «Инком-инвест» огазеяськонлэн кивалтӥсез Дмитрий Данилов. Со шуиз: бизнесэн 20 ар вырисько ни, берло 4 арзэ огазеяськонмы улон юртъёс пуктонэн выре.- Элькунысьтымы уж-бергатӥсьёс куспазы уг вожвылъясько инты понна - со тырмыт. Но, жаляса верано, ӵемысь шугъяськонъёс кылдо кун пумитамы мынымтэысь. Кылсярысь, Ижын спорткомплекс пуктыны чаклам вал. Но сое ӝутыны инты шедьтыны гинэ 4 ар кулэ луиз, собере эшшо ог 2 арзэ пӧртэм документъёсын бызьылӥськиз на - лэсьтӥськон ужъёс ог 6 арлы ӝегазы, - шуиз Д. Данилов.«Возрождение» банклэн правлениезлэн кивалтӥсез Константин Басманов но пичияк «кокчалтӥз» чиновникъёсты: бизнесменъёс бызьылыны кулэ ӧвӧл, пе, министръёс сьӧры, соосты мед кылзозы шуыса. Туала кун служащийёслэн ужбергатонлэн но властьлэн кусыпъёссы сярысь валанъёссы воштӥськыны кулэ.Нош «АПК «Удмуртия» огазеяськонлэн управляющиез Сергей Самойлов адӟем карыны ӧтиз китайёслэсь.- Соос шуо: узыр луэмед потэ ке, нырысь ик сюресъёс лэсьты, - вераз со. - Та нуналъёсы гинэ берытски Китайысь. Отын юнме интыосы гинэ но сюресъёс лёгемын, тыл, ву кыскемын. Асьме доры отысь инвестор вуиз, 250 сюрс квадрат метръем юрт пуктыны, отын бизнессэ радъяны чаклаз вал. Мон одӥг интыез возьматӥсько - сюрес ӧвӧл, кыкетӥяз сюрес вань ке но, тыл, ву кыскымтэ. Озьы ыштӥськом инвесторъёсты...Трос мукет но ӵектонъёс чузъяськизы, кылсярысь, ужбергатӥсьёслэсь ужзэс радъяно, пе, «одӥг укно» амалэн - вань ужпумъёсынызы-юанъёсынызы соос одӥг интые вазиськыны мед быгатозы. Эшшо, пе, элькунмес тросгес возьматоно палэнын улӥсьёслы - туризмез азинтоно. Уката но - промышленной туризмез. Заводъёсы, предприятиосы асьме егитъёсты гинэ но нуллыны пайдаё луысал. Оло, оглюкетэзлэн ке но отын ужаны мылкыдыз кылдоз. Нош туннэ уг тырмо ӟеч тодон-валанъёсын специалистъёс - ужбергатонлы но та могӟет луэ.Чиновникъёс кылӥзыРимма Бякова, элькунамы огъя югдурлы дунъет сётыса, пусйиз:- Юалляськонъёс ортчытыса, тодмо луиз: тросэз ужбергатӥсьёс уг но тодо вылэм кун ласянь юрттэт сярысь. Нош куд-огъёсыз со сярысь кылылӥллям ке но, со понна вазиськылӥллямтэ - малпаллям, субсидия уз сётэ яке сётӥзы ке но, документъёсын, отчётъёсын трос бызьылоно луоз шуыса. Соин ик тросэз ужало, ас кужымзылы гинэ оскыса. Соин ик матысь дыре ужбергатӥсьёсын ужан радлыкез чылкак выль сямен радъяно луоз.Римма Бякова умоен пусйиз: Стратегической инициативаосъя агентстволэн (АСИ) рейтингаз Удмуртия кылем арын 43-тӥ интыысь 29-тӥ интые тубиз. Но Удмуртилэн Тӧроезлэн Россиысь Президент бордын ялан ужась муртэз Михаил Хомич соку ик аслэсьтыз вераз:- Рейтинг - рейтингъёсын, нош улосысь югдурлы дунъет нырысь ик сётоно инвестициослэн быдӟалазыя. Кылем арын Удмуртие ог 85 миллион манет гинэ кыскемын - таин ушъяськыны уг луы. Соин ик ужез выль сямен ӝегатскытэк радъяно.Михаил Хомич уж-бергатӥсьёслэсь котькуд ӵектонзэс аслыз гожтыса кельтӥз. Йылпумъянъёс лэсьтыса, пусйиз: дэмланъёс ог 20 пала люкаськизы. Пӧлысьтызы данакез улонэ пыӵатымонэсь. Удмуртиысь чиновникъёс выль сямен ужаны дась луо, ужбергатӥсьёслы азинскыны соос уз люкетэ. Удмуртилэн Москваын ялан ужась представительствоез но нимысьтыз саклык висъялоз шаерысьтымы ужбергатонэз азинтонын. Удмуртия Россиын ортчылӥсь пӧртэм форумъёсы, адӟытонъёсы пыриськылоз, вуззэ кунгож сьӧрысь поттыны тыршоз. Озьы шаере тросгес инвестициос кыскыны луоз.Элина Кумачёва Туспуктӥз А. Горбунов | Улон-вылон |
Виталий Пронин Евгения Анисимовалэн котыраз нылпиос бинисько, яратыса дораз куное вуыло.Кияса ёросысь Калашур гуртысь Евгения Анисимова кырӟа-эктэ, кылбур, кырӟан гожъя, киужъёсыз синъёсты палёмыто.Евгения Вячеславовна Анисимова вордӥськиз Дэбес ёросысь Ӟаско (Верхний Шудзялуд) гуртын. Римма сузэреныз соос одӥг нуналэ югыт дуннеез адӟизы. Кыктоос дырызлэсь вазь лябесь, висисесь вордӥськизы. Римма кема ик ӧз улы, нош Женя улон борды ӝабырскиз.Нылаш дышетӥсьлэсь сюрессэ бырйиз. Дэбесысь педучилищеез йылпумъямез бере сое ыстӥзы Кияса ёросысь Выль Тӥгырмен гуртысь школае. Егит визьнодасьлы тодон-валан удыслэн ӧраз пырыны юрттӥськиз Мария Никонова дышетӥсь. Берло та кык нылкышноос зол эшъяськизы, кыӵе гинэ ужъёсты берыктыны ӧз быгатэ. Валче соос гуртысь клубын концертъёс радъяллязы. Сцена вылын котьку вал удмурт дэремъёсын, айшетъёсын, уксё-тӥрлыкен. Али ке но Евгения Вячеславовна аслаз вурем дӥсеныз, куэм айшетэныз калыкез шулдыртэ. Со кичӧлтэм улсын Калашурысь клубын «Чебер апайёс» ансамбль кылдӥз.Евгения Вячеславовна кема визьнодаз Лутоха школаын но.Лэсьтыны быгатымтэ ужез солэн ӧвӧл - куиськыны, керттӥськыны, вуриськыны, чильпаськыны, гын сапег гындыны, муш вордыны - ваньмыз солэн усто пӧрме. Син куспын кылбур малпалоз, солэсь кырӟан пӧрмытоз, шулдыръяськонлы сценарий дасялоз. Гуртоос арганчилы но уг ёрмо - Евгения Анисимовазы баянэн но усто шудэ. Та адӟем карымон кышномуртлэн кырӟанъёсыз, кылбуръёсыз бичетэн поттымон люкаськемын ни. Пӧртэм аръёсы соос печатласькылӥзы «Кенеш», «Кизили» журналъёсын, «Удмурт дунне», «Дась лу!» газетъёсын. Нылпиосын ӟеч ужамез «Калыкез дышетон удысысь отличник» нимен пусъемын. Зэм но, Е. Анисимовалэн котыраз нылпиос бинисько, яратыса дораз куное вуыло. Ваньмызлы дыр шедьтэ, саклык висъя та ӟеч сюлэмо нылкышно. Со доры юромо мастер-классъёсы бадӟымъёс но вуыло, соосыз Евгения Вячеславовна куиськыны, туйлэсь арбериос пӧрмытыны, тылылэсь суредъёс лэсьтыны дышетэ. Кибашлылэн ужъёсыз ёросысь но элькунысь пӧртэм адӟытонъёсын вылӥ дунъясько.Евгения Вячеславовна - ӟеч кузпал но анай. Нылпиосыз бурд улысьтыз кемалась потӥзы ни ке но, атай юртазы ӵемысь бертыло. Яратоно дышетӥсьсэс адӟыны, шуныт кылъёс вераны ӵемысь вуыло дышетэм нылпиосыз но. Та тужгес вылӥ данъет Е. Анисимова понна.Елена Камашева Кияса ёрос, Калашур гурт Теги: гуртадями | Улон-вылон |
Виталий Пронин Ма луоз ӵуказе? Тае тодэмзы потӥсьёс понна ӟеч вакыт - Ымусьтонысен Йӧвылэсултонозь (8-тӥ-18-тӥ январе). Вашкала дыръёсысен адямиос тунало: туэ кузпалъяськозы яке уз, ёрмыса улозы яке узырмозы...Тунаськись нылъёс кӧня ке кузя бер ӝыт люкасько. Буко ултӥ, синзэс ворсаса, потаны кутско. Умоен ортчид ке - та аре бызёд, йӧтскид ке - уд. Нош кытчы, кыӵе гуртэ бызёд шуыса, тодылӥзы, капка йылтӥ гын сапег куяса. Кудпала сапег ныр возьматэ, отчы ик кошкод. Нырыз лымые мертчемын ке - эшъёсыд азе сереме кылёд.Кыӵе муртлы меда бызьыны кылдоз? Артанаысь писэз кысконо но учконо, кыӵе со: вольыт, шонер ке, картэд чебер, веськрес мугоро луоз. Пис позырес ке, картэд уродъяськись, ваменэс адями луоз. Пеймыт гидэ пырыса, огзэ ыжез кутыса эскеро: мӧйы-а, пинал-а. Вуоно картэд со арлыдъем ик луоз. Ыжлэсь гонзэ ишкалто на, тодо: тӧдьы-а, сьӧд-а луоз кузпал луонэдлэн йырсиез.Улонэз атасъя но эскериллям. Выж вылэ одӥг кырым ю тысь, пыргытэм нянь но тусьтыен ву поно. Атас нырысь ик тысь сиыны ке кутскиз - ӟеч адямилы бызёд, юыны ке ӧдъяз - картэд тордос луоз, нош лопыръяськыса кеськиз ке - урод, керетӥсь, жугиськись муртлы бызёд.Уйин нылъёс, нылкышноос ошмесысь я колодчаысь, ымазы ӟузьыса, ву ваё но сое пуньые поно. Вуэн пуньыез, педло поттыса, ӵукнаозь кельто. Вырйыло ке со кынмем - та аре умой улод, ӵошкыт ке - улонэд уз воштӥськы, гопо ке - улон азьпалыд умой ӧвӧл. Лёгъёсъя нылкышнолэсь кӧня нылпи ваёнзэ но тодӥллям.Азьпал улонзэс тодыны вашкалаосмы гурт сьӧры кылзӥськыны ветлӥзы. Сюрес воже султыса, вожоослэсь утиськон вылысь соос асьсэдыз гожен котыртылӥзы. Шып кариськыса, кылзӥськылӥзы, кин ма кылоз. Гырлы куара - сюанлы яке солдатэ кошконлы, кораськем куара - корослы, вал ворттэм, дӧдьы куара - умойлы. Узыр-куанер луонэз учкиллям, куро пыртыса. Шепен сюриз ке - умойлы, буш куро - начарлы.Гуртысьтымы 80 арессэ ортчытэм Керенькей Матрон апай нэнэезлэсь верамзэ тодаз вае:- Нэнэелэн агаез гуртысьтымы ик эшеныз ӵош Нырысетӥ дунневыл ож дыръя, 1915-тӥ арын, пленэ сюриллям. Со аре ик таослэн ӵыжы-выжыоссы гурт сьӧрысь сюрес воже кылзӥськыны ветлӥллям. Мынам нэнэе куаж-куаж лымы лёгамез кылэм. Нош эшезлы кылӥськем вуӵ-вуӵ пул куям куара. Нэнэелэн агаез бертэм, нош эшезлэн - ӧвӧл.Матрон апай ик егит дыръёссэ вера:- Тямыс арескам ай, бадӟымъёслэсь адӟем карыса, люкмес ӵогано кариськи - бакча берамы колодча вал. Уйшоре мынӥ со доры, нэнэй валэктэмъя котыртӥз куинь пол котырски шундыя, замокай но усьтонзэ миндэр улам понӥ. Йырме ӧс пала карыса, изи полатьын. ӵукна нэнэен дядяй юало ни:- Мар вӧтад?- Одӥг кышномурт корказэ миськиз, малы ке одӥг пул вылын гинэ со сылӥз, - шуисько.Дядяе, йырзэ сэзъяса, серекъяз, кут кутан сиктанзэ кулэ интыяз донгыны ик ӧз быгаты ни. Нэнэе, ымзэ кышет пумыныз ӵоктаса, гулбече картошлы шуыса ури-бери васькиз. Нош мон синкылияськытозь ӝоже уси, мылкыдзэс валатэк. Со пулэз ведь шонер адӟиськем: огнам улӥсько табере.Али но куд-ог егитъёс, школаын дышетскись пиналъёс вожояськыны потало ай. 5-6 кузя люкаськыса, тодмантэм пӧрмытскыса, ветло соос коркась корка кырӟаса, такмакъёс вераса, дымбыр-латыр поттыса. Озьы соос коркаез шулдырто, ӟеч улон сӥзё. Соос гинэ мар ай: нылпи садысь но тэшкылиос калык люкаськылон интые котькуд ар потало. Асьсэос но вераны луонтэм шумпото, калыкез но шулдырто. Иське, пӧртмаськон, тунаськон сямъёс калык пӧлысь уг ышо.Валерий БАЙМУРЗИН. Пичи Пурга ёрос, Аксакшур гурт. | Улон-вылон |
Виталий Пронин Кун Думаысь депутат Лариса Буранова школаосты тупатъянъя федеральной программа улсын ӵектэ школаосысь музейёсты но выльдыны. Туспуктэм udmurt.er.ru сайтысь.Со сярысь депутат кенешиз «Территория права» лагерьысь пиналъёсын. Лариса Буранова ӧтиз соосты школаосысь музейёсты азинтон понна проект бордын ваче ужаны. Али Удмуртиысь 170 школаосын асьсэ музейёссы вань, но тросэз соос пӧлысь вужмизы ни. — Экспонатъёсты но, ужан амалъёсты но выльдоно, — вераз Лариса Буранова, — Соин ик пиналъёслэсь юрттэтсэс кури, мед соос эскерысалзы, кыӵе югдурзы школаосазы, кулэ на-а соослы музейзы, кельше-а солэн ужамез. Мед со сярысь школалэн администрациез интые асьсэос пиналъёс вералозы. Озьы, соос юрттозы школаысь туала музейлэсь туссэ кылдытыны. Пиналъёс куд-ог дэмланъёссэс пумиськон дыръя ик шараязы. Соослэн малпамзыя, нырысь ик уже туала технологиосты кутоно, соос историе мургес зымыны юрттысалзы, пе. Озьы ик соослэн тросгес вашкала арбериосты адӟемзы, киосынызы кутылэмзы потэ. — Милям музеямы трос вашкала арбериос, удмурт калык дӥськутъёс, Совето Союзлэн улонэз сярысь верась тӥрлыкъёс, но уг тырмо выль малпанъёс, музеен герӟаськем тунсыко проектъёс, — вераз Ижысь 54-тӥ школаын 10-тӥ классын дышетскись Арина Чураева. Школаысь музейёсты азинтон понна проектлы юрттыны вань мылкыд карисьёс быгато. «Огъя Россия» партилэн Удмуртиысь ёзэзлэн сайтаз, социальной сетьёсысь бамъёсаз школа музейдэс туспуктыса келяно, кыӵеен туала музеез адӟиськоды гожтоно. УД Теги: депутат КунДума музей Школа | Иворъёс |
Виталий Пронин Вожвылъяськон кыстӥськоз 5-тӥ инвожоозь. Отчы пырисько Россиысь 10 улосвылъёсысь 1500 пала усточиос. Кужымзэс мертало 4 амалын: кырӟан, эктон, шоу но мода. Усточиослэсь быгатонлыкъёссэс котькуд адями учкыны быгатэ - вожвылъяськон уго ортчылэ нуналлы быдэ Ижысь пӧртэм интыосын. Нош дунъяло соосты Россиысь тодмо адямиос. Пӧлазы, кылсярысь, Надеждина нимо «Берёзка» кун академической ансамбльысь дышетӥсь Татьяна Евсюкова, «Танцы на ТНТ» проектэ пыриськись Москваысь Виталий Савченко, Ижысь стилист Олег Ажгихин но мукетъёсыз. «Зажигаем звёзды» фестиваль туэ утӥз Россиысь Президентлэсь грантсэ. Та ик вожвылъяськонлы выль шокчон сётӥз. Мария Иванова | Улон-вылон |
Виталий Пронин Берло дыре кышномуртъёс законъёсты ӵемгес тӥяны ӧдъязы, пусъё югдурез утисьёс, следовательёс. Эн юы!Кылем аръёсы чагыр экран пыр ӵем возьматъязы дискотекаын егит нылъёслэсь жугиськылэмзэс. Та вакытэ нылмуртъёс эшшо керӟег луэмын, шӧдске - лушкаськем, адямиез тышкам сяна, кизы пыре мурт улонэз уретыны. Следовательёслэсь кышкыт учыръёссэс кылзыса, йырси пежыр ӝутӥське. Детективъёс соос вӧзын бездыт адско. Валаны луэ: вир кисьтонъёсты ӵемысь пуромытэ кудӟытӥсьсэ юон.Глазовысь 64 аресъем кышномурт аслэсьтыз 20 арлы пиналгес туганзэ пуртэн бышкалтэм. Со нуналэ таос кыкназы но пезь-пезь юэмын вылӥллям. Воткаысь нокытын ужасьтэм 46 аресъем кышномурт кузпалзэ быдтэм. 2-тӥ группаысь инвалид воргоронлы уг кельшы вылэм кышноезлэн курытэныз эшъяськемез. Ялан тазэ визьманы вырем. Пиосмуртлэн нукыртэмез акыльтэм - кышномурт сое 10 пол пуртэн бышкам.Шаерысьтымы Следствиея управлениысь тужгес кышкыт йыружъёсты эскеронъя 1-тӥ ёзлэн кивалтӥсезлэн воштӥсез Сергей Фёдоров валэктэ: экономикаысь кризис, семья вискын кылдэм шуг-секытъёс кышномуртлэсь лулсэрзэ лябӟыто. Соин пӧртэм йыружъёс сярысь иворъёс огкадь вуо ёросъёсысь но, городъёсысь но. Сергей Семёнович чакламъя, кышномурт таӵе вамыш лэсьтэ кӧтӝожзэ пушказ кема воземез бере. Туала арын соослы туж уг тырмы яратон но гажан.- Берлоез учыр калык пӧлы паськыт вӧлмиз, - вера Сергей Фёдоров. - Шоркарысь Ленин ёросысь вуз карись луыса ужась 38 аресъем Касимова шӧмаськем йырын кузпалзэ вииз. Пытьыоссэ соку ик утялтыны кутскиз: дусымзэ ӧтьыса, вирен наштаськем диванэз ӵошен сэрттӥзы но куштӥзы. Шӧез Касимова юдэсъёслы вандылӥз. Городысь пеймыт интыосы сое туганэныз сэрпалляса ветлӥз. Мукет нуналаз кышномурт полицие вазиськиз. Но йыруж сярысь со пал кыл но ӧз поттылы. Югдурез утисьёсты сюлвориз: ышем картме, пе, утчалэ-шедьтэ вал. Эскерон ортчытэм бере кырсь уж ӝогак шарае потӥз. Мугор люкетъёсты шедьтӥз Ижысь огаз автосервисын ужась пиосмурт. Та бӧрсьы кышномурт ӧз танӥськы ни: 2 ар, пе, картэным тупатэк улӥмы, ӧй чида ни... Касимовалэн туганэз 2 арлы пытсэт сьӧры шедьыны быгатоз. Кышномуртлы кемагес пуконо луоз - ог 15 ар.Якшур-Бӧдья ёросысь Тыло гуртысь огаз коркан курытсэ юиллям кузё воргорон, 27 аресъем туганэз но эшшо одӥг пиосмурт. Яратон, матысь кусыпъёс сярысь лабыртыны ӧдъяллям. Ӵапак соку кузё воргорон нылмуртлы сюлэмзэ усьтоно кариськем: мукетсэ, пе, шедьтӥ. Кышномуртлэн йырыз кур луэм. Валаса ик вуттымтэ пиосмуртэ пуртэн бышкалтэмзэ.Ижысь 45 аресъем кышномурт но калыкез онгромытӥз. 3 пол пытсэт сьӧры шедьылэмын. Берлозэ пукиз адямиез жугыса виемез понна. Но кечат-вамат укно сьӧрын солы визь пырымтэ, лэся. Эрике потыса, улыны интыяськиз атаез вӧзы. Юиз, калгиз, бускельёсыныз ӵаш поттылӥз. Одӥг нуналэ атайзэ но курытэныз куноятӥз. Соку ик керетон потӥз. Кышномурт кема ӧз малпаськы - атаезлэн сюлэмаз пурт мертчытӥз... Малы кышномурт шеде кечат кенер сьќры?Кӧтӝож - кышкытШаерысьтымы семьяослы улон-вылонын юрттэт сётонъя «Шуныт корка» огазеяськонын ужасьёс нылмуртлэсь лулпуш дуннезэ нуналысь нуналэ эскеро. Берло дыре соос но асьсэлы юан сётъямысь уг дугдо: кызьы ненег киос адямиез быдто?- Со трос мугъёсын герӟась-кемын, - малпанзэ усьтэ огазеяськонлэн кивалтӥсезлэн воштӥсез, психолог Светлана Мерзлякова. - Нырысь ик: ӵуказе нунал сярысь сюлмаськонъёс адямилэн лулсэрыз вылын зол шӧдӥсько. Та вӧзы ватсаське на кыкетӥез: азьвыл малпаллямы, пиосмурт кышнозэ тышка ке, озьыен, яратэ. Соин ик кышномурт жугиськись кузпалзэ ялан чидаса улӥз. Туннэ тросэз нылмуртъёс мукетэсь - юись, калгись картсылы уг сётско, кулэ дыръяз асьсэос тыш сётъяло. Но пӧлазы шедё лябъёсыз но: урод мылкыдзэс, кӧтӝожъёссэс аръёсын люкало. Кудӟытӥсьсэ юо. Озьы чиданзы пӧсьтэ - кышкыт йыруж лэсьто.Огазеяськонлэн кивал-тӥсез, психолог Надежда Кокшарова шуэ: семьяын котьку шуг-секытъёс кылдыло. Соосты вормыны 2 амал вань: яке жугиськыса-черекъяса, яке ог-огеныд кенешыса. Зэм, берлоез секытэнгес сётӥське. Тужгес но - ченгешисьёс сач-сач юэмын ке.- Асьмелэн янгышмы - кӧтӝожъёсмес пушкысьтымы поттыны ум быгатӥське, - вера Светлана Мерзлякова. - Соосты вормыны туала арын трос амалъёс вань. Тужгес огшорыез - карт пумысен кӧтӝожъёсты матысь эшлы веран. Сюлэмын соку капчи луэ. Йыркурез сылмытыны юрттозы на крезьгур, спортэн я киужен вырон, уж пӧлы выён. Та амалъёс но пайда уг ваё ке, вазиськоно психологлы.Янгыш воргорон?Элькунысь Югдурез утёнъя министерстволэн координацияя кенешысьтыз ёзчи, Дышетонэз азинтонъя институтлэн (азьвыл нимаськиз Дышетӥсьёслэсь тодон-валанзэс будэтонъя институт) ректорез, психология наукаосъя кандидат, доцент Владимир Байметов та ужпум шоры ас сяменыз учке.- Калык пӧртэм сямен дунъя пиосмуртлэсь но кышномуртлэсь асьсэды воземзэс, - валэктэ Владимир Александрович. - Семья, социальной институтъёс пыр нылъёслы но пиослы валэктыны выриськомы, кызьы ассэ возьыны кулэ пиосмурт, нош кызьы - нылмурт. Соин ик, пи мунёен, дыды машинаен шудыны кутско но, анай-атайёс соку ик паймытско. Зэм, пиосмуртлэн инкуазез лекгес. Таин валче пиосмурт кыӵе ке йыруж лэсьтэ ке, сюлэммес со сокем юн уг позырты.Чылкак мукет ужпум нылкышноосын. Соос ненегесь, лякытэсь, семьяез шунтӥсесь. Соин, нылмурт адямиез вие ке, калык абдра, озьы луыны кулэ ӧвӧл, шуэ. Мургес учконо ке, инкуазь куддыр нылмуртъёслы но пыӵатэ керӟег сямзэ. Но со сямез сайкатӥсь ӧз луы ке, та сярысь нокин уз тоды. Туала нылмуртъёслэсь лек мылкыдзэс ӵемысь бугырто асьсэос воргоронъёс. Малы кышномурт пушкысьтыз нунызэ вие, вордэм нылпизэ куштыса кельтэ? Та ваньмыз герӟаськемын пиосмуртлэн ассэ янгыш воземеныз.Берло дыре кышномуртъёс гинэ лек луизы, шуыны уг луы. Социологъёс но психологъёс пусъё: дуннеын огыр-бугыр улон котькудмы вылын шӧдӥське. Но шуг-секытъёс золгес зӥбо кышномуртлэсь пуш дуннезэ. Солы угось трос куронъёс пуктэмын: корка, пудо котырын бергано, нылпиосты сюдоно-дӥсяно-дышетоно... Нош палэнысь юрттэт ӵем дыръя уг вуы. Соин, кышкыт учыръёс сярысь кылӥсько ке, соку ик жалян мылкыды пуроме: малы меда кышномурт вӧзын ӧй вал сое пӧртэм шуг-секытъёслэсь утись паськыт, кужмо пельпумъёс?Воргоронъёсын ӵошатыса, кышномуртъёс трослы лекесь шуыса малпан шонер ӧвӧл. Кышкыт йыруж лэсьтыкузы, соосыз но, таосыз но адямиос огкадь сьӧсьлы пӧрмо, - лыдъя Владимир Байметов.Ольга Корепанова Туспуктӥз А. Горбунов Теги: кышномурт | Югдурез утён |
Виталий Пронин Хозяйствояз пӧртэм валъёс вань.Алнаш ёросысь Сьӧд Ошмес гуртысь ужбергатӥсь Владимир Сергеев пичи дырысьтыз малпанзэ быдэстэ: трос аръёс ӵоже выре вал вордонэн.Хозяйствояз пӧртэм валъёс вань. Соос пӧлын ужасьёсыз но, спортивнойёсыз но, адӟыны луэ чылкыт английскойзэ, арабскойзэ, вятка выжыысь валъёсты. Котькуд удмуртарняе соос Казаньысь ипподроме ворттылыны ветло. Сезон кутске апрель толэзьысен но кыстӥське октябрь толэзёзь. Ӵошатсконъёсын «Сергеев КФХ» шуыса асьсэды возьмато, дӥськутазы вуремын Удмуртилэн гербез. Астэ ӟеч возьматӥськод ке, мукет калыкъёс но тонэ дунъяны-гажаны кутско. Сыӵе дыръя пичи Удмуртимы понна данъяськон мылкыд кылдэ, шуэ Сергеев.Удмуртиын вал вордон удыслы саклык туж уг висъяськы. Ува ёросысь Булайын рысакъёссы вань. Сабантуйёсы пыриськылэ Можгалась ужбергатӥсь Марат Гарифуллин. Гракын вал вордонъя заводын но али валъёссы ӧжыт кылемын.Ужбергатӥсьлэн туж потэ асьме шаерысьтымы но ипподромлэсь ужзэ улӟытэмез.Та ужпумъя со вераськиз ни Удмурт Элькунлэн Тӧроеныз Александр Соловьёвен. Владимир Ильичлэн ӵектэмезъя ик кык ар талэсь азьвыл Алнашын ортчем Герберын валъёслэн ӵошатсконзы радъяськиз. Ваньмызлы со туж кельшиз. Элькунысьтымы сяна, дорамы бускель Татарстанысь но ӵошатскисьёс лыктӥзы. Кылем арын ёрос праздникын нош ик сыӵе ужрад ортчиз. Азьланяз, оло, ӟеч сямлы но пӧрмоз.Но таӵе ӵошатсконъёсы пыриськон понна валъёсты дасяны кулэ. Дасямтэ валэн вормонъёс басьтыны уг луы. Сьӧдошмесъёс туж сэзь валъёссэс ёрос Гербере уг ваё. Сыӵеосыз уго бадӟымесь ӵошатсконъёсы гинэ пыриськыло. Сиён но пӧртэм ватсэтъёсын сётӥське. Одӥг сезьы вылын кыдёке уд кошкы, шуэ Владимир Ильич.Гуртысь пиналъёслэн луонлыксы вань пони валэн ворттылыны. Аслаз но Владимир Ильичлэн 6 аресъем пиез пони вылын ворттылыны дышетске. Нош Татарстанын пичиос понна пониен ворттылонъёс радъяськыло. Оло, ӝоген солэн пиез но отчы пыриськылоз.- Валэн вырон кышкытлык кылдытэ, шуо. Но валъёслэсь курданы кулэ ӧвӧл, - шуэ Владимир Ильич. - Машинаосын ворттылон эшшо но кышкытгес. Учке ай: валъёс кыӵе чебересь. Ачиз Инмар соосты кылдытэм ук.Людмила Сурчакова Туспкутэмез Александр Горбуновлэн Теги: Алнашёрос гуртудыс ипподром | Иворъёс |
Виталий Пронин Туэ тямысэтӥ ползэ ни Ижын ортчоз Горд фестиваль. Сое радъясьёс - «Восточный» культурая юртын ужасьёс - нырысь, оло, ӧз но малпалэ, бордазы сомында тунсыко, мыло-кыдо адямиос итӥськозы шуыса. Юрттӥськисьёссы соослэн табере тачак: Иж город администрация, Эшъяськон юрт, республикаысьтымы культурая колледж, удмурт егитъёслэн «Шунды» огазеяськонзы, «Солнцеворот» нылпи огазеяськон но мукетъёсыз.Арысь аре фестивале пумен тросгес адямиос пырисько, Ижын улӥсьёсын ӵош шулдыръясько ёросъёсысь вуись куноос но. Кельытъёс пӧлы кемалась сураськизы ни тӧдьыос но, сьӧдъёс но. Пӧртэм ӵошатсконъёсын-шулдыръяськонъёсын нылпиослы но, песянайёслы но мӧзмыны дыр ӧвӧл.Ужрадэз радъясьёс люкаськемъёсты котькуд аре ик паймыто выль тунсыко площадкаосын. Но уг куштӥсько вужъёсызлэсь но, калыклы тужгес кельшисьёсызлэсь. Озьы кылем арын трос калык шулдыръяськиз удмурт «Шундыкарын». Соин ик туэ та азбар эшшо но паськытгес луоз. Кинлэн горд мунё лэсьтыны дышетскемез потэ? Кинлы горд эктонын тапыртыны кельше? Яке удмурт кырӟанъёсты туж яратӥськоды-а? Та азбарын ик учкыны луоз горд суредъёсты. Тужгес мыло-кыдоосты витё ни синпель кузьымъёс.Горд фестиваль гужгетоз 17-тӥ сентябре, Ижысь Космонавтъёслэн парказы. Шулдыръяськонъёс кутскозы 12 часын, конкурсъёслы йылпумъянъёс лэсьтӥськозы 16 часын. Но ужрадъёс кыстӥськозы на 20 часозь.Элина Васильева. | Иворъёс |
Виталий Пронин МукылиТуннэ кадь син азьын 1951-тӥ ар. Гурт пумысь бусыын атае тракторен гыре но шуэ: «Нылы, эн кӧшкема, мон нюлэс дорозь гырыса мыно, трактор куараме кылзӥськы, мон котырскытозь, мукылиед (коньыбыж) трос люкаськоз, мешокмес соку кабинаям куштом, бичалод мукетаз». Озьы вал нуналлы быдэ сямен, я пот бичасько, я пушнер, я беризь куар корасько. Огпол мукыли бичаса бертыкум, председательмы адӟиз, паймиз:- Атаед тракторен ужа, няньды уг тырмы шат, нылы? Война вакыт али ӧвӧл ни ук.- Мон уг тодӥськы суратэк пыжем нянь сиеммес, мемей чугун сюрес вылэ тулыс канава кырыны мынэ ке, колды ӟег нянь вае.Сьӧд чилясь вал вылаз пуксьыса, председатель кошкиз, мон кема сылӥ, мышказ учкыса. Йырме сӥсъязы пӧртэм малпанъёс: малы няньмы уг тырмы, ведь атай туж трос ужа кадь. Нош мемей гуртэз ик уг адӟылы, киысьтыз биньгозыез уг усьылы: толалтэ ӟырт кезьытэн 8 иськеме фермае, пудо сиён нуыса, мынэ, валъёс лябесь, воззы погра, куазь жобаку, гуртэ 7-8 часын ӝыт вуэ. Мемейлэсь бертэмзэ возьмаса, ми, укноысь йӧэз шунтыса, учкылӥм Огырчи сюрес пала. Анайёсмы буш ӧз бертылэ, пашпу кораса вайылӥзы, трос пол кутылӥзы соосты бигеръёс. Оло, мемиез туннэ бигеръёс кутӥзы, оло нош валэз жадиз, таӵе жоб куазен кионъёс шоры но ӝимод...Мемей бертэмез бере конное валзэ юскыны мынэ, ми бадӟым сузэреным, пашпу вандылыса, гуре тылскиськом. Кӧтэз тырытозь но кынмем вылтыр шунатозь, 11 час но вуэ. Со понна кыӵе ческыт кӧлӥськод ни, корт гур вылын кынмем картошкалэсь пыжем табань сиыса.Меми но 1-2 часлы вӧзамы интыяське, кытӥ ке ӧвӧл атасъёс чоръяло ни. 5 часысен ӵукна со нош ик берга гурт котырын: сиён пӧрано, пудоез утялтоно, нош ву тубытъянэд гурезь улысь, котькуд ӵукна люкмесэз усьтоно, куазь жобан дыръя нырысь ик сюрес мычоно.Огпол ӵошен чай юыса пукыкумы, председательлэсь «Няньды уг тырмы шат?» шуыса юамзэ мемиелы тодаз уськытӥ. Со шуиз:- Дядяед няньмес шори кариз агайёсыныз, соослэн но нылпизы 7 кузя ук, нош дядяедлэн агаез, Миколай агай, Германие пленэ шедем, кызьы ке но гожтэт ыстыны быгатэм но шуэм: «Иван выны, эн кушты мынэсьтым семьяме, жаля». Озьы тӥни, нылы, соин асьмелы война дугдэм бере но умой-умой кӧттырон ӧз сюры.- Эх, вилькенаке, тон урод лусалыд ке, агай ноку милемыз нянен ӧй сюдысал, - ӵем дыръя вераллязы агаезлэн 2 бадӟым пиосыз, угось соос курадӟонэз ас вылазы шӧдӥзы - коркась корка кураськыса но ветлӥзы. Самой бадӟымез Илья пизы войналэн нырысетӥ нуналъёсаз ик быриз. Калач нянь1944-тӥ ар. ӟырт кезьыт тол, февраль толэзь. Тани корказе йыгазы, мон дэра дэрем коже, гольык йыр, гольык пыд, корказе потӥ:- Кин со? Мемей татын ӧвӧл, дядяй войнаын...Азбарын сылӥсьёс мар верало - уг валаськы. Тодмотэм кылъёсты кылыса, корка пырыны малпай. Нош ӧс кынмем, усьтыны кужмы ӧвӧл. Коркан 4 аресъем сузэре гинэ, со но, тазалыкез уродэн, ветлыны уг на быгаты. Озьы ӵукнаысен нуназеозь мон кылли корказьын, куасьтыны дасям етӥн вылын. Дядяелэн сузэрез мукет гуртысь куное лыктэм, нош мынам кынмыса вамышъяме уг ни лу. Со, корказь пулэз ӝутыса, выж ултӥ пыриз, ӟыгыртыса корка пыртӥз. Мон сайкай больницаын. Кыӵе ке эмъюм но сётӥзы, укол пуктӥзы но доре лэзизы. Мемие соку гуртэ валэн вайиз но гур вылэ интыяз. Кытысь ке кылэм, кынмем интыосты нарды (барсук) вӧйын зырано шуыса. Кӧня ке нунал ортчыса, вань вылтырме, пыдъёсме лек пӧськы басьтӥз, меми маялля барсук вӧйын, мон чир кесяськисько. Озьы быдэс тол ортчиз гур вылын.Ньылетӥ арзэ ни шимес гудыръяз война, нош дядяйлэн гожтэтэз уг вуы. Уйёсы мемейлэсь секыт лулӟылэмзэ кылӥсько:- Эх, та скал сиён ӧвӧлэн берзэ ӝутыны уг вормы, мугорыз бадӟым, кинэ бон ӧтёд ни, пиос котырын ӧвӧл, скалмы кулӥз ке, асьмеос но сютэм кулом.Вуиз Вормон тулыс. Кылӥськизы ӵанаослэн, сьӧдкуакаослэн куараоссы, Кечёвка шур вылын йӧ шунаны кутскиз. Макем бадӟым шумпотон вал милемлы - дядяй бертӥз. Берло тодӥм: со, Сталинград дорын ожмаськыкуз, сӧсырмем, кема кыллем госпитальын. Семьяез куректоз шуыса, ивор лэзьымтэ.- Э, дуноосы, тӥ сютэм быриды, дыр, ни шуыса, малпасько вал, я, эн куректэ, тани кӧня картошты гуын, сугонды но удалтэм, маке но малпалом.Кӧня ке нунал ортчыса, дядяй, вал кыткыса, ӟуч гуртъёсы кошкиз картошкамес пызен воштыны. Со ӟег няньлэсь шӧмзэ ноку уд ни вунэты. Сое ми калач нянь шуылӥм. Школаын дышетскыкум, ӵем дыръя вожъяськыса учкылӥ калач сиисьёс шоры.Со вал толалтэ, война бырем бере 3 ар ортчыса. Начальной школамы асьме гуртын ик. ӟырт кезьыт дыръя черниламы кынме, гожъяськыны киос уг чидало, но школае одно ик ветлӥм, сыӵе-сыӵе дышетскем потӥз.Урокъёс бере бертыны потӥ: вылам гужем нуллон пиджак, пыдъёсам кутъёс, ярам, чулкиосы ыж гонлэсь. Шӧдтэк шорысь классысьтымы пиос сьӧрам бызьыны кутскизы. Одӥгез монэ лымые месӥз но котырысьтым лымыез лёгаз. Кема потыны выри, синкылиосы ымнырам уг тэро, макесъёсы кынмыса горд-гордэсь. Бӧрдыса бертӥ, сокем кӧты урод вал, штанитэк ветлэмме ваньзы тодо кадь йӧтӥз.Мемие, аслыз номыр басьтытэк, милемыз сюдыны-дӥсяны тыршиз. Станцимы бадӟым бере, ӵем дыръя вагонъёсын кельтылӥзы пызь, сылал, эгыр, луо. Вагонъёсты тупике пукто, 2-3 час куспын соосты бушатоно. Пинал муртлы ужез капчи ӧй вал. Но уксё мед луоз шуыса, меми милемыз, 7-8 классын дышетскисьёсты, сьӧраз басьтылӥз. Мӧйыос медаз йыркуръяське шуыса, туж тыршыса ужам.Нош кыӵе бадӟым шумпотон вал: Паска праздниклы шуыса, мемей станция лавкаысь горд вылын сяськаё басма басьтӥз. Вуз карисьмы Тая апай солэсь дэрем вуриз. Пасяськем кутъёсМемей котьку дышетӥз ужез яратыны, калыклэсь возьдаськоно, пе. Заготзерное чабей нуллыкуз, ваньзэс паймытъяз. Мугорын пичи ке но, бадӟымесь мешокъёсты тыбыр вылаз чаляк нуллӥз, эстӥськонэн бекчеез но капчиен погылляз.Тодам лыктэ заготзерноысь бер ӝыт гольык пыд вуэмез. Тани, шуэ, кутъёсы пасяськизы, ӵуказе олокызьы ужаны мыноно. Меми бригадирлы та сярысь верано кариськиз. Бригадир пересь Ондрей агайлы шуэм: «Коть уйдэ эн изьы, ӵукнаозь Ольгалэн кутъёсыз мед луозы, сое воштӥсь ӧвӧл».Дасэтӥ классын дышетскыкум, товарной вагонъёс вискын ветлыса, 3 ар ӵоже дыши поездысь тэтчаны но кошкись состав сьӧры бызьыны, сотэк поезд улэ шедьысал, дыр.Январь толэзь вал. Ми 3 кузя нылъёс Кечёво станциысен интыяським товарной составлэн тамбураз. Состав вырӟиз гинэ - ми доры мукет вагонысь вуиз ог 17-18 аресъем сьӧд шинелен пияш. Мон соку ик синйылтӥ: изьыез вылын но пельпумаз «ЖУ» гожтэмын. Озьыен, та пияш Огырчиын чугун сюрес училищеын дышетске. Дорамы лыктыса, милициен кышкатъяны кутскиз, коньдонмес куре. Ӧвӧл шуэммылы уг оскы. Мынэсьтым кышкамтэме шӧдыса, кисыысьтыз бритвазэ поттӥз, ымныр, чырты котыртӥм нуллэ. Эшъёсы чир кесясько. Мон ачим но ӧй шӧды сое мыжгемме. Пияш соку монэ, котомка калтӥм кутыса но чыртытӥм донгыса, тамбурысь сэрпалтӥз. Синъёсме усьтӥ но пайми: поезд кошкиз, нош ми ваньмы лымыын пукиськом.Пурга бусыысен вераським: та учырез нокинлы ум шараялэ. Ӵап соку гуртысьтымы Петя агаен пумиським. Со шуэ: мар таӵе тӥ шимесэсь, нош котомкаосты малы вандылэмын? Ми шып улӥм.Кыӵе шуген дышетски 8-тӥ-10-тӥ классъёсын. Арнялы быдэ бертоно 18 иськемез, арнянуналэ нош ик сюрес вылэ потоно. Котомкаын 1 колды нянь, йӧл но пӧраськем. Столовойын сиськы вал, коньдон ӧвӧл.Одӥг арзэ тодмоосмы дорын улӥ, соиз коть умой вал. Сандра апай фермаын парсьёслы картошка пӧзьтэ, ӝытсэ сьӧраз юрттыны нуэ, озьы мон со картошкаен гусъяськылӥ. Берло арзэ дышетскыкум, райцентрысь столовое ветлыны дыши. Нянь дунтэк сётылӥзы. ӝӧк вылын тэркыын юдэм нянь, горчица. Басьтылӥ стакан чай но шыд, тып-тып нянь сииськод ни, горчица зыраса. Со вал 1954-тӥ-1955-тӥ аръёсы. 8-тӥ классын дыръям ай араз 300 манет тыроно вал дышетскемлы. Али ке но анаелы тау карисько со понна. «Монэ ыб, мемеез эн иса»УдГУ-ысь 4-тӥ курсэз быдтэме бере милемды практикае Пургала лэзизы. 10-тӥ классын урок мынэ. Шӧдтэк шорысь мемей мон доры котомкаен пыре, возьдаськеменым шораз лек вази:- Мар тон, мемей, татӥ котомкаен ветлӥськод? Пот классысь.Ярам, Клава эше сое лӥятыса учительской пала нуиз. Эх, шузи, со шумпотыса лыктӥз. Эшъёсызлы но вераз, дыр, нылы дышетӥсь луоз. Нош мон шораз кеськи. Кытӥыз мемиелэн возьдаськоно кадь вал? Уг тодӥськы. Ноку адямиослэн анайёссы сямен вина юэмзэ адӟеме ӧй вал, котьку ӝикыт пӧрмылӥз, котькинэн лякыт вераськылӥз, нош кыӵе ужаз...Тодам лыктэ 1958-тӥ ар. Толалтэ ӟырт кезьыт уй. Общежитиысь комнатаямы комендант мемейме пыртӥз. Малпаса но йырам уг тэры, кызьы со тулуптэк коръёс вылын тракторен 45 иськемез лыктэм, мыным сиён-юон вайыса. Эшъёсы но паймизы, котыртӥзы, ӟыгыръяло сое. Нош мон ке, шузи, паймыса сылӥсько. Аръёс ортчемъя мемиелэсь туссэ уката но син азям пуктыны кутски, ӵем дыръя вӧтасько. Сопал дуннеын но со весь ужа: я ыж гон лӧдэ, я черсэ. Дядяй но мемейме, мугорыз пичи шуыса, ноку ӧз жаля. Кыкнамы кыльыку, мемей кӧтӝожзэ книгаысь лыдӟем кадь вералляз.Огпол Паска дыръя куноос ваньмыз ми дорозь ӧз вуэ. Нош дядяй котьку сямен жугиськылӥз, семьяез пазяз. Ми мемей сьӧры пегӟылӥм, тол ӝытъёсы но, дядяйлэсь бертэмзэ возьмаса, пыдысьтымы кутъёсмес куятэк, гур вылын пукылӥм. Огполаз адӟи дядяйлэсь пыӵал кутэмзэ, сьӧраз кесяськыса бызи: монэ ыб, мемеез эн иса... Дуп! вазиз куала сэргамы ыбем куара... Берло меми вераз ни, мон, пе, соку кулӥ кожаса, отчыям ик уси.- Э, нылы, кӧня пол мурт ыж гидын кӧлай, ыжъёс кышкало но мукет сэргы пегӟо, малпасько, тани-тани атаед пыроз но татчыям ик ӵогъялоз. Я, Инмар ӧз кушты. Татчыозь улӥсько ни. Ӧвӧл одӥг сузэре но, агае но, куректонме вераны нокинлы вал, 16 арескысен кышномурт луи. Дядяед, пумит луэмме шӧдыса, пыӵалэн кышкатыса, кышнолы нуиз. Туала нылъёс огез но ӧй чидасалзы мон сямен улыны, бӧрдылӥз мемие. Губрес бадьпуСезьы аран дыръя вал со. Бадӟым апаеным кеносэ изьыны кариським. Мемей пичи сузэреным корка интыяськизы. Мон, 5-тӥ классын дышетскись мурт, ӟуч кылэз умойгес ик валасько вал. Ум йылтӥм атайлэсь жоб куараен кесяськемзэ кылӥ. Ойдо, шуисько, апаелы, пред доры, кыдёкын уг улы со (юыкуз дядяй солэсь гинэ кышка вал угось).Максим агаен Насьта апай вуизы. Предлэсь кышкаса, атай коркаез усьтӥз. Ачиз трусик коже, нэнэйлэн быдэс ымнырыз вир. Мемейлэн йырыз но ымнырыз миндэр кадь пульдэмын. Кулэм муртэ сямен кеносын ӵогаса возим. Толэзь пала озьы кыллемез бере солы капчигес луиз кадь. Мунчое мисьтӥськыны поттӥм. Мырдэм пыд йылаз сылӥз, дӥсякумы, вӧсь луэмезлы чидатэк, кесяськиз.Эх, дядяй, ужакуд сьӧрад нокин ӧз уйиськы, сыӵе сэзь вал. Ваньзэ вина быдтӥз. Кыӵе чебер, таза вылэмед тон пинал дыръяд. Нэнэй-дядяед юн тазалык сётӥллям вылэм. Гуртын но тыныд синмаськымтэ нылъёс ӧй вал, паськыт пельпумо, сьӧд синкашо, йӧно. Берло тон губрес бадьпу кадь луид: лулдэ шедьтытэк, кызӥд, ачид усто плотник ке но вал, юон интыяд пиостэ номырлы но ӧд дышеты, гуртэз шер адӟылӥд. Ваньмыз сурым мунчоын кадь ортчиз. Аслыд шуоно вал, дыр: «Тазьы улыны уг яра, пум пононо, чарка бордысь пайда уз поты».Аръёс ортчыса, мон валаны кутски: тон вина юэмен, ас шудме келяй. Армиысь бертыса, туганэ выль ар уй монэ ӵукнаозь корка пырыны ӧз лэзьы, ойдо, пе, дядяеныд вераськом, ӵош улом шуыса, мон солы чутрак шуи:- Уг, дядяй вина юэ, нош тынадэз - бригадир, возьдаськисько. Мынам умой дэреме гинэ но ӧвӧл. Эмъюм шӧмо сакырОдӥг уй вань улонме йырчукин берыктӥз. 1954-тӥ арын вал кадь со, дышетскемысь товарной поездэн кынмыса вуи. Мемеен дядяй выль ар пумитаны бӧлякамы кошкизы.Ӵукна пал дядяй кынмыса вуиз но шуэ:Малы коркан таӵе кезьыт, али ик корт гурез эстоно.Мон ӧй дырты полатьысь васькыны (али но асме со понна тышкаськисько). Васькиз 6-тӥ классын дышетскись Катя сузэре. Дядяй ӝуаны кутскем гуре бидонысь керосинэн сурам мае ке кисьтӥз. Со куспын Катялэн выль арлы басьтэм горд сяськаё дэремез ӝуаны кутскиз. Вылысьтыз чалепен усьылэ. Сузэрме корказь доры лымые поттӥ. Эх, али малпасько ни: 9-тӥ классын дышетскись но эн вала маин ке шобыртыны. Катяез Пургала больницае нуим.Бадӟым мугоро хирург, больница азе потыса, вераз: «Эн кошке, нылды оло чидалоз, оло уз». Кӧня кесяськиз куанер, ву пульыоссэ вандылыкузы. «Пенициллин ӧд ке шедьтэ, осконэз ӧжыт...» - вераз на врач, сюрес вылэ потыкумы. Чорыг кадь кынмыса вуим мемеен гуртэ. Гуртэ бертыса, гын сапегъёсме кыльыны кутски, ӧй быгаты, пасесь пыдкутчанъёсме мемей кылиз. Куинь-ньыль нунал улыса, пыдтышъёсысьтым куэ усьылыны кутскиз, вӧсь луэмезлы но висемезлы чидатэк, бӧрдӥсько.Нош ӵуказеяз ӧчкарем кадь дышетӥсьмы Виктор Васильевич химиен задача лэсьтыны доска доры ӧтиз, собере гуртысь ужме юаз на. Мон шонерак верай:- Туннэ уроклы дась ӧвӧл.Со журналэ «1» пуктӥз.Ог 10 нунал ортчыса, Катя доры пыраны лэзизы ни. Нырысьсэ мон адӟи валес вылын секыт ӝуштыса кыллись сузэрме: сьӧд синъёсыз мӧзмыт учко, ымдуръёсыз куалекъяло, нуназеяны ваем сиёнэз со одӥг ымтыр но сиымтэ. Берлогес ини, валаны кутскемез бере, со шуылӥз:- Та песокме ӧй сиы. Тани банкае тыризы, трос люкаськиз, чай юыны ну сьӧрад.Палатаын возем сакыр эмъюм зынын ке но пыӵамын, туж шумпотыса чай юылӥ, нош ачим сузэрелы ческыт сиён огпол но нуыны ӧй быгаты.Агаймылэн Миша пиез тодмо бигеръёсыз пыр пенициллин шедьтӥз, соку сузэрелы капчигес луиз, озьы ке но Ижевске келязы. Мыным, 9-тӥ классын дышетскись муртлы, хирург шуиз: «Сузэредлэн 3-тӥ степенё ожог, ми операция лэсьтӥм, но со доры пыраны уг яра на». Синвуосы ымныр кузя пачыл васько. Тодмотэм городын огнам, мар кароно, маин вуоно Пургала? Лыктӥ вал пассажир поездэн, нош бертыны тупасез ӧвӧл. Чик малпаськытэк соку вырӟись товарной поездлэн тамбураз туби. Куазь чидантэм кезьыт, тӧл лыосме ик сӥсъя кадь. Киосы но пыдъёсы номыре уг ни шӧдо. Толалтэ нунал вакчи, 3-тӥ иськеме 5 час котырын вуи. Отысен Пурга пала нуись сюрес нергее васьки. Вуэмелы шумпотыса, 2 иськем сюресэз тырши бызьыса мыныны, тазьы шунтӥськыны умойгес луоз малпай.Собере 2-3 нунал мугоры ӟырдаса улӥз. Тазьы ветлэмъёсы, куректэме сярысь огпол Виктор Васильевичлы (классной руководителелы) верай. Пурысьтаны кутскем тӧдьыалэс йырсизэ маялтӥз, протез пыдыныз ӟукыртыса, укно доры мынӥз. Огшап шыпыт сылэмез бере мон пала берытскиз но шуэ:- Тон озьы дӥсьтӥськод товарной поездъёсын ветлыны, нош кытчы ке шедьысалыд ке... Сузэред сярысь но ӧд вералля, нош мон соку «1» пуктӥ. Я, вунэты со сярысь, четверть понна оценкаед урод уз луы, тынад «1» артэ «4» но «5» сыло.Дышетӥселэн жаляса вераськемысьтыз, лэся, нырысьсэ со азьын куараен бӧрдӥ. Сизьым пар пыдвылАдями шудзэ ачиз лэсьтэ, шуо калыкын. Нош мон сое ас киыным келяй. Тылобурдо кадь со лобӟыса кошкиз мон дорысь.Аръёс ортчемъя кык пиналъёсме огнам будэтыкум, нош но нош жалялляй мемиме. 16 арескын кышномурт луыса, пиналъёс будытозь, гурт пӧрез огназ быдэсъяно луэм (аслаз но, дядяйлэн но анайёссы вазь кулэмын, атаез пинал кышно басьтэм, со вылысьтыз вылаз нылпи ваем). Кызьы меда чидаз со та секытэз?Турнан дыръя тужгес но жалялляй сое: 4 часын ӵукна султэ, сыӵе изем потэ, 5 часын сайкатэ ни, учкиськод но, гур ӝуа ни, картошка пӧзе, сое туёно. Меми шаньги вылэ вӧлдоз, ми понна со лумбытлы сиён. Калыкъёс нуназе вакыт сур-сур кӧло, ческыт турын зынын шокаса. Нош мемие соку но пыдвыл керттэ, 7 нылпилы кызьы вуттод, огпалтӥз пасяло ни, керттыса вуттоно ӧвӧл. Сыӵе дыръя уката жалялляй мемиез, угось кӧкые поныса, пичи вынме турнан доры нонтыны нуллылӥ. Меми нонтӥськон вискын, юон кружказэ басьтыса, узы-боры бичаны тыршылӥ. Бадӟымгес будэме бере ӵем дыръя султылӥ турнан удысазы, быгатытэк ӵогылӥ ӝужыт турынэз. Шедьылӥзы лякыт сямоосыз, соос валэктылӥзы, кызьы кусоез нуллоно. Мугор, пе, мед куасалляськоз, дыртоно ӧвӧл, кусо ачиз кошкоз, ӵем дыръя кусоме шерылӥзы.Гужем пудо сиён дасян семья понна самой бадӟым куректон вал: турнаны интыос ӧз сётылэ, ваньзэ тыризы кабанъёсы колхоз пудолы. Одӥг чумолё турынлы но меми пумтэм шумпотылӥз.ӟег аран дыръя Оддок агай - комбайнёр - мемилы шуылӥз:- Кума, Кечер нюлэс дорын арасько, нёжалаз ӟег туж удалтэм, выжытӥз басьтыны уг луы, мыныса турна.Озьы ми ӵош мынӥм. Меми, турнамелы паймыса, шуиз:- Э, нылы, пиосмурт кадь зол турнаськод, нош улыны шудэд ӧвӧл.Соку асме жаляны ӧй вала, жадьытозям турнай... СинпельГужем. Туж пӧсь вакыт. ӟег аран дыр. Меми аран удыссэ быдтэм. Бригадир гуртлы матэгес нош ик 1 гектар мертаса кельтэм. Я, туж умой, со ке но валам - нылпиосыз векчиесь, вылаз ик, пичизэ нонтыны нуллоно. Нуналаз 30-35 сотка арамезлы оскымтэос но вал, но ванез ӧвӧл уд кары, мемие кус жадёнэз но ӧз валалля кадь, арлы быдэ сельхозработниклэн нуналыз дыръя кузьымъёс сётъязы. Огпол туж шумпотыса бертӥз но шуэ:- Парторгмы киям ӵушкон, со вылын нянь сукыри сётӥз но вераськыны косӥз. Районысь начальникъёс но возьмало ни верамме, одӥг кыл но куаретэме уг луы, нош Пургала мынон азьын ваньмыз йырам кадь вал. Бертыкумы Андрей Трофимович серекъяса шуиз: «Вот, Ольга Ивановна, колхозын тон кадь ужасез ӧвӧл, нош ужамдэ вераны возьдаськиськод...»Мемейлэн синпель ӝӧккышетэз комодам. Со вожалэс тусо, етӥнлэсь... Умой ужамез понна сётэмын.Тӥни сыӵе вал мынам мемие: югытэн колхозын трудоденен ужаз копейка понна, уйин мыным юрттон вылысь - заготзерноын. Ноку но пунэмзэ ӧй берыкты, ӟеч кылме но вераны ӧй дырты. Нэнэелэн улэмез-курадӟемез быдэс книгае но ӧй тэрысал. Соин асме али но со азьын сьӧлыкоен лыдъясько. | Лулчеберет |
Виталий Пронин Н. Агапова-ДзыгаКызьы шоркар воштэ адямиез?Наталия Агапова-Дзыга - Мускоын улӥсь удмурт кырӟась. Таза мугоро, кужмо куараё, пальпотӥсь, маскара керттэм кышетэн - тусыз син азе пыраклы кыле. Музъем-мумы кадь, со котькинэ шуныт мылкыдыныз шобыртыны дась. Ачиз но со оске: куара солы юнме сётэмын ӧвӧл, сое адямиослы кузьмано, гурен эмъяно.Мон - калык кырӟанъёсты быдэстӥсь- Наталья, кытысь тон? Нимыд-тулыд тунсыко, кузпалыд украин, лэся?- Мон Удмуртиын вордӥськи, ӝыныё удмурт. Атае Юрий Григорьевич Агапов ассэ ӟуч шуылӥз - сӥтьпужыё, горд йырсиё, ӝуждалаез 1 метр 63 сантиметр сяна ӧй вал ке но. Анае Пичи Пурга ёросысь Пугачёвоысь. Анаелэн бубиз Евграф Николаевич Поздеев Глаз ёросысь Сизяшур гуртысь (али со быремын ни). Со школаын удмурт кылын гинэ дышетскем, 18 аресказ фронтэ кошкыкуз, воксё но ӟуч сямен ӧвӧл тодэм.Трос пол юалляй: дед, мар сярысь тон кырӟаськод? Нош со мыным вералляз: «Тае берыктыны уг луы». Воргорон манерен кырӟалляз-бӧрдылӥз. Собере ини, дышетскыны пыреме бере, валай: уйпал крезьёс со вылӥллям.Анае, удмурт кыллэсь возьдаськыса, будэмын. Поздеева фамилиез понна олокызьы но исаллязы, вотянка шуылӥзы, пе. Соин, вылды, удмурт кылзэ али ке но уг поттылы. Кылем арын, Мускоын удмурт кылэз дышетыны кутскеме бере, вераз ик: шонер лэсьтӥськод, кемалась озьы кулэ вал. Нош пичи дыръям монэн анай кылын ӧз вераськылы. Мае ке вераны курыкум но, «визьтэм» шуоз вал.Картэ Украинаысь. Отын кылзэс туж гажало, кыл - со вӧсьлыко (святой) маке. Тыршисько, пиналъёсы но мед валалозы, гажалозы кыксэ ик выжы кылмес: удмуртсэ но украинзэ. Кузпалылэн ӵыжы-выжыосыныз но украин кылын бӧтьыртыны йӧндырисько.- Кытын дышетскид калык кырӟанъёсты быдэстӥсь луон понна?- Нырысь дышетски Ижкарысь крезьгуръя училищеын. Сольфеджиоез нуись дышетӥсьмы Ирина Тихоновна Толкач мыным «авансэн» «куиньёс» пуктылэ вал. Озьы ке но калык хорлы дирижёр луыса потӥ. Ипполитов-Иванов нимо институтэ (ГМПИ) пыри. Татысь потэмын Н. Кадышева, И. Желанная, Ж. Агузарова, И. Матвиенко но мукетъёсыз. Валай: Ижын басьтэм тодон-валанъёсы лад-ладэсь. Крезьгуръя училище мыным азьпаллы тодон-валанъёс сётӥз. «Ипполитовкаын» монэ удмурт «кӧмлэсь» сузяны кутскизы: «челюсть зажата», акцентлэсь куштӥськоно, пе. Сямы но воштӥськиз: азьло шӧл-пал, шара сямо вал ке, табере мылкыдме ас пушкам возьыны быгатӥсько. «Сольное народное пение» специальностья диплом басьтӥ. Мон - калык кырӟанъёсты быдэсъясь. Та мынам дышетскеме но улонысь роле.- Мускоын дышетскыны секыт вал-а?- Мускоысь удмурт землячество сярысь мон соку ӧй ик тодылы. Ужамзы татын, зэмзэ вераса, уг шӧдӥськы. Асьмелэнэныз ӵошатыса, пор землячество трослы эшлыкогес.Институтысь Н. Ерохина дышетӥселы вазиськи: дипломлы удмурт кырӟанъёсты дасяло. Паймоно кадь - лэзиз! «Э, пе, ӟазеге», «Из но, му но пилиське» но мукет гуръёсты дасяны кутски.2000-тӥ арын «Ижевская звезда» ӵошатсконэ пыриськи. Аранжировкаме И. Григорьевых дасяз. Та, вылды, нырысетӥез удмурт этно-электрон эксперимент вал. Фонограммаме ляб лэзизы. Али та выллем учыре шуысал: лэзе выльысь, рос-прос! Соку ӧй вала. Нырысетӥ инты басьтӥз Евгений Гор. Но мон кыкетӥ туре потӥ. Огнам кырӟай удмурт сямен: Г. Верещагинэн Алнаш ёросысь гожтэм вӧсяськонэз. Сокем со вашкала - кылъёсыз ик ӧвӧл. Иван Григорьевыхен ӵош ужан пумысен малпанъёсмы трос вал. Нош огпол верай: «Ваня, мон бызи!» Нош со лулӟиз: «Всё, табере уд ни кырӟа...»Дипломме «витьлы» сётӥ. Музъем-мумы кадь потӥд, шуизы. Соку зэм но мумы вал ини, 8 толэзьем нылы будӥз. Дышетсконме быдтыса, Мускоын нылпи садын ужано кариськи, пичиосты кырӟаны дышетӥ. Нош пушкам каръяськиз сценалэсь мӧзмон... Мон аслым ачим пумитъяськи - соин ик висьыны уси. Мукет улонэз улӥсько кадь потӥз.Туж кема нюръяськи висёнэным. Йырсиме ӵышконо луиз. Со вакытэ ик дыши, выль амалэн кышет керттыса, ветлыны. Эмъяськон юртын, укное учкыса, кема малпаськи аслам адӟонэ, улонысь удысэ сярысь. Валай: одно ик кырӟаны кулэ.Тани нош ик, кема вис карем бере, крезьгур борды басьтӥськи. Али нокытын уг ужаськы, асме быдэсак кырӟанлы сӥземе потэ. Азьвыл кадь ик «гудыръяме» потэ, но шӧдӥсько - уггес пӧрмы на. Кылем гужем мон аслым удмурт дэрем вури. Студиын ужасько, микрофонлы дышисько. Каллен гожтӥсько выль репертуар. Туж шумпотӥ, Шарканысь егит электрон крезьгурчиен Павел Перевозчиковен тодматски шуыса. Шӧдӥсько, та мон понна выль вамыш, выль тубат!Ужа гинэ - юрттом!- Удмуртлык пала берытскемед зэм но, паймытэ. Нош ку но кызьы тон берен пырид удмурт ӧре?- Ар талэсь азьло мон Интернет вотэсэ пыри, соку туж уг яратӥськы вал социальной сеть шуонъёсты, но монэ картэ сэзъялтӥз. Удмурт огинъёсты шедьтӥ, «Юмшан57» баме гожтӥ: «Мынам потэ удмурт кылэз дышетэме!» Соку мыным Мускоысь Лена Ильина гожтӥз: «Тыныд татчы!» но Ольга Урасинова дӥне ыстӥз. Оля ӵапак соку шоркарын удмурт кыллы дышетэ вал. Озьы тӥни тодматски муско удмуртъёсын.Зэмзэ ке, Муское мон выжи кырӟаны дышетскон понна. Туж потэ вал карьера лэсьтэме, бадӟым сцена вылэ потэме. Нош шедьтӥ семья. Картэ но пиналъёсы - валтӥсь интыын. Нырысь общежитиын улӥм, собере ас квартираямы выжим. Отчы удмурт кутъёс но ӵушконъёс ошылӥ, «шӧм» пыртӥсько.Тулыс Удмурт кун университетэ конференцие ветлӥ. Вавож ёросысь Ӟозлудэ потамы, Сьќлта ёросысь Выль Мӧньялась пересьёсын эшъяськимы. Ачим но кӧня ке гур гожтӥ, ӵапак огез - «Шулдырак» - кельшиз Паша Перевозчиковлы. Мускоын тыршисько удмурт концертъёсы ветлыны, тодматски Надежда Уткинаен, со монэ лӧпкытӥз: «Ужа гинэ - юрттом!» «Silent Woo Goore» группалэн концертаз ветлӥ. Мылкыдме ӝутэ соиз но: Света Ручкина но, Маша Корепанова но, мукет фолк-кырӟасьёс но удмурт кылын уг верасько вал - бӧрысь дышизы. Иське, мон но быгато!- Кыӵе малпанъёсыд азьланезлы?- Мон али усьтӥськемын, котькинэн эшъяськисько. Вотэсын пӧртэм адямиосын тодматскисько, кусып тупатӥсько. Шӧдӥсько, удмурт лулчеберет но одӥг интыын лёгаське, туж потэ крезьгур ӧре выльзэ пыртэме. Малы ке асьмеос люкам узырлыкмес палэнтӥськом, фольклорлэсь куштӥськиськом. «Наталь» операез ик учконо ке, макем со кужмо!Аслэсьтым творчествоме адӟисько аспӧртэм перфомансэз сямен. Со театрлы матын луыны кулэ - гудырак, шулдырак! Вӧзам крезьгур тӥрлыкъёсын шудӥсьёс но луозы, вылды. Удмурт учкись доры толсуре вуо, дыр - соку ортчоз «Арлэн кырӟанэз» концерт. Г. Корепанов мыным вазиськиз ни: Наташа, дышеты удмурт кылдэ.Удмурт фольклорез мынам вуттэме потэ Россиысь учкись доры. Пӧртэм фольклор фестивальёсы ветлыса, эркын омырын концертъёсын кырӟаса-вераса. Мон асме сцена вылын адӟисько. Пӧртэм шуг-секытъёс пыр потыса, валай: таиз мыным тужгес но тупа.ТункылНаталияен Мускоын пумиським. Ачиз сярысь со туж мыло-кыдо, сюлмысь мадиз. Ижкаре вуэме бере солэсь гожтэт вуиз:«Ӟечбур! Нош но нош тодам вайисько пумиськеммес. Тросэз шуо, мон ӟуч адями сямен малпаськисько но вераськисько. Но мон асме удмуртэн шӧдӥсько! Та шӧдонэ ӵапак Мускоын кылдӥз, Украинаын со эшшо но кужмояз.Анаелэсь юай, ӧй вал- а выжыямы туно-пелёос. Пересь песянае, пе. Иське, дедэ Евграф Поздеев, пичи дырысеныз вашкала тункылъёсты, крезьёсты кылзыса, будэмын. Удмурт крезьёсты гажан мынам но вирам пыӵамын. Та ивор монэ копак бугыртӥз. Улонысьтым вань учыръёс но югдуръёс ас интызэс шедьтӥзы, лэся. Тау тыныд!»Дарали Лели Теги: йспртэм | Улон-вылон |
Виталий Пронин Евросоюзын кунгожъёссэ нырысь ик усьтӥз Чехия. Даниын но Новрегиын ужало ни нылпи садъёс но школаос, Австриын ӧсъёссэс вӧлъязы магазинъёс, Италиын но Испаниын ӝоген лэземын луоз паркъёстӥ поръяны, одӥг провинциысь мукетаз вуылыны. Нош Германиысь стадионъёсын ортчоз футболъя чемпионат. Теги: карантин коронавирус | Иворъёс |
Виталий Пронин Кышкыт учырен сэрен Удмуртиын 11-тӥ но 12-тӥ ноябре ялэмын кайгырон нуналъёс.Элькун Тӧро А. Бречалов ивортӥз: быремъёслэн семьяоссылы висъяськоз 1 миллион манет, 400 сюрс манет басьтозы зол сӧсырмемъёс, 200 сюрс манет сётӥськоз вӧсь луэмъёслы.Чакламын ларгам ваньбурлы компенсация но. Со понна Удмуртской ульчаысь 261-тӥ юртысь вань квартираос эскеремын луозы. Компенсацилэн быдӟалаез - 500 сюрс манетысен 200 сюрс манетозь.Озьы ик А. Бречалов пусйиз: та коркан улӥсьёслы уже потон ласянь сюлмаськоно уз луы. Соослэн кивалтӥсьёсынызы та юан сэрттэмын-пертчемын ини. Улӥсьёслэн кредит я налог тыронъёссы пумысен ужпум но йылаз-пумаз вуттэмын - соосъя исполнительной листъёс огдырлы дугдытэмын.Ольга Корепанова Туспуктэм: Александр Горбунов | Иворъёс |
Виталий Пронин Нырысетӥ пумиськонын Флор Васильев нимо библиотекае трос калык люкаськиз.Кылем ар пумын «Удмурт дунне газетлэн редакциез Ижын улӥсь удмуртъёслы «Берекет» пукон корка усьтӥз. Туэ 18-тӥ январе ортчоз кыкетӥез пумиськон ӝыт. Толалтэ ӝытъёс кузесь луо. Коркан огнын улытозь, дэмен шулдыр пукыны, шугъяськытӥсь юанъёсты сэрттыны-пертчыны ӧтиськом. Вераськомы тазалыкез утён пумысен но. Эмъясьёс дэмланъёссэс сётозы. Та вакытэ тунаськон тупа бере, тунаськыса но эскером. Со валлин тодамы ваёмы, егит дыръёсмес. Соин ик тунаськон арбериостэс но сьӧрады кутэ. Мылкыдмес шулдыртом Ижысь ансамбльёсын ӵош.Ӧтиськом тӥледыз 18-тӥ январе 16 часлы таӵе адресъя: Ижкар, Пионерилы 50 ар ульча, 22 номеро корка, Ф. Васильев нимо библиотека. Юалляськоно 73-33-42 номеръя. Елена Сараматова Туспуктӥз Валентина Емельянова | Улон-вылон |
Виталий Пронин Удмуртилэн Тӧроезлэсь ужзэ быдэсъясь Александр Бречалов арня кутсконын вуылӥз Эгра ёросэ. Пияла ӟенелик поттонъя «Факел» заводысь, Эгралась калыкен пумиськем сяна, со пыраз удмурт гуртэ - Сэпе. Сэп кивалтӥсьёсты кырӟаса пумитаз. Эграосын но факелъёсын пумиськемез бере Сэпын Александр Бречалов шутэтскиз кадь. Кызьы? Калыклэн ужан сямызлы паймыса. Сэпысь муниципал кылдытэтлэн кивалтӥсез Павел Перевощиков но культурая юртэн кивалтӥсь Татьяна Мосова гуртлэн улонэныз тодматӥзы.- Тани милям матысь дыре ортчоно ужрадъёсмы, - афиша шоры возьматыса, вера Т. Мосова. - 22-тӥ числое ортчоз веломарафон, 28-тӥ июле - турфест, августэ - егитъёслэн турслётсы, 23-тӥ сентябре усьтомы бырем гуртъёслы сӥзем музей…- Ёросады тамында ужрадъёс ортчозы? - юаз Александр Владимирович.- Ӧвӧл-ӧвӧл, гуртамы! - шуэ Татьяна Ксенофонтовна.- Мон тӥ доры улыны кылисько! - калыклэсь ужамзэ ушъяса, шоккетӥз А. Бречалов.- Сэп - Эгра ёросысь огез азинскем гурт, со ноку интыяз уг сылы, - шуэ Эгра ёрослэн йырыз Татьяна Чуракова. - Татчы ялан вуыло фин-угор калыкъёс, клубын ужасьёс улонэ пыӵато малпанъёссэс.Соос пӧлын, кылсярысь, бырем гуртъёслы сӥзем музей - талы клуб 2 миллион манет грант утӥз, али йыразы мукет малпан берга - лэсьтыны горд сюен выронъя мастерской. Ӵапак та арняе сэпъёслы шумпотон ивор вуиз: та проектсы 700 сюрс манет утэм. Юрттӥськемзы понна клубын ужасьёс тау каро гурт калыклы, озьы ик культреггерлы А. Юминовлы. Эгра ёросысь Сэпысь «Родина» эштосэн кивалтӥсь В. Лекомцев элькун кивалтӥсьёслэсь ферма пуктыны юрттэт куриз.- Пуктӥ ужпум: котькуд ёрос ас проектъёсыныз араз 10 миллион манет кыскыны кулэ. Нош Сэпысь огшоры калык малпанъёсыныз ас гуртаз гинэ трос коньдон вайиз ни. Та мон понна - адӟем карымон! Гуртын вань музей - со историез но культураез утён инты гинэ ӧвӧл, со экономикалэн челепез но: кунгож сьӧрысь туристъёсты гочатэ, - паймемзэ вераз А. Бречалов.Гуртэн тодматскем бере кивалтӥсь вераськиз калыкен. Мар соосты сюлмаськытэ?- Улӥськом туж умой, - шуо гуртоос. - Интернетмы но сотовой связьмы гинэ ӧвӧл.- Нырысьсэ пумитасько калыкез, кудӥз номыр вылэ уг ӝожтӥськы, - паймиз Александр Владимирович.Озьы ке но пичиен-пичиен калык куронъёссэ-сюлмаськонъёссэ шараяз ик. Кылсярысь, Сэп но Пежвай вискын сюрес мисьтаськон дуско кадь, пе, вогыриё, со сяна, пасё на. Нина Лекомцева та сюрестӥ нуналлы быдэ Сэп клубе ужаны ветлэ великен.- Сюресмы милям урод ӧй вал, элькун планын вылэм, лэся: алигес со сюресэз сэрттӥзы но выльзэ лэсьтӥзы, - вера Нина Лекомцева. - Табере сюрес тузонӟе. Машина ортче ке, шоканы но уг быгаткы ни, мон вылэ машина но адӟытэк пырыны быгатоз. Коркаосысьтымы укноосмес ик ум усьяське - тузон пуксе.- Ми отчы туала амалъёсъя сюрес лэсьтӥмы вал. Зэм, эксперимент ӧз удалты, - веразы Транспортъя но сюрес хозяйствоя министерствоысь кивалтӥсьёс. - Кылдэм пасьёс нош туэ ик кышъямын луозы. Озьы ик Сэпын нылпи сад тырмемын. Юрт 16 нылпилы чалкамын ке, али отчы 23 пинал ветлэ. Черодын сылэ эшшо 43-ез. Кин ке дэмлаз нылпи садэз школае выжтыны - отын инты вань. Но школалэсь улонзэ гуртоос но ёрос кивалтӥсьёс мукет сяменгес адӟо.- Сэп школа пуктэмын 156 адямилы, али отын дышетске 56 пинал. Милям потэ вал, та школа уйпал удмуртъёслэн школазылы мед пӧрмоз шуыса - Ижысь К. Герд нимо гимназия выллем, - вера Эгра ёросысь гурт удысъя управленилэн кивалтӥсез Ольга Соловьева. - Школалэн инъетэз ӟеч. Та гуртын адямилы пыӵато шаерез яратон мылкыд, школаез йылпумъям нылпиос мыно дышетскыны филологе, культураын ужасе, гурт удысэ. Но соос одно ик кылё шаерамы.- Тӥ малпаське на: школадэс паськытатэмды потэ яке нылпи садэн ӵош каремды. собере ивортоды, - шуиз А. Бречалов. Эграын А. Бречалов пумиськылӥз депутатъёсын, ужбергатӥсьёсын.Эграын А. Бречалов пумиськылӥз депутатъёсын, ужбергатӥсьёсын. Шаерамы али кылдытӥське карта - от-чы пырозы палэнысь коньдон (инвестициос) кыскыны быгатӥсь тужгес усто проектъёс. Эгра ёрос дэмлаз 5-сэ. Нырысетӥез - «Факел» заводэз паськытатон. Уго Факел посёлокысь но матысь гуртъёсысь ог 500 адямиослы уж та завод сётэ. Пияла ӟенеликъёссы кошко палэнэ но - Татарстанэ, Казахстанэ но мукет интыосы. - Нуналаз ми поттӥськом 2 сюрслэсь уно ӟенелик. Но пуктоно на вылэм эшшо одӥг гур, соку эшшо но тросгес вуз поттыны быгатысалмы, - малпанзэ вера цехлэн кивалтӥсез А. Корепанов. Эгра ёросысь «Факел» предприятилы азинтӥськыны юрттысал эшшо одӥг гур пуктон.Со сяна, коньдон кыскыны быгатысалзы нянь но ческыт сиён пыжись «Ческыт нянь» предприятие, пуэн вырись завод, туристъёс понна кылдытэм пельняньлы, озьы ик Сибирь трактлы сӥзем маршрутъёс но мукет. Валамон, коньдонтэк азьлань уд вамышты. Мар уг тырмы на куд-ог предприятиослы? Нырысь ик, сик пумысен ӟеч законъёс. Кулэ вылэм шаерамы нюлэс возёнъя, соин ужанъя огъя концепция кылдытыны, мылкыдзэс верало «Майский лес» предприятиысь ужасьёс. Талы А. Бречалов шуиз: зэм, татын туж трос ужпумъёс, куд-ог интыосын адямиос толлы асьсэлы пу гинэ но дасяны уг быгато. Озьы ик тросэзлы предприятиослы кулэ выль техника, тупатъян-выльдон ужъёс ортчытоно. «Ческыт нянь» предприятие лыдъям: выль-дӥськон понна 200 миллион манетлэсь уно кулэ. Элькун ог 20 миллионзэ висъяны быгатоз, отӥзэ асьтэлы утчано луоз, шуиз А. Бречаловлэн гурт удысъя советникез Е. Родичкин. Со сяна, гуртоослэсь мылкыдзэс лӧпкытон понна кивалтӥсьёс ивортӥзы: ёросын поттэм коньдонлэсь оглюкетсэ ёросэ кельтыны луоз, ялан ӟеч ужазы ке. Нош мар сюлмаськытэ калыкез? Валтӥсь интыын - газ.Нош мар сюлмаськытэ калыкез? Валтӥсь интыын - газ. «Нефтяник» культурая юртэ тымиськем калык пӧлысь ӝыныез со пумысен юалляськиз. Уго Эгра ёросысь 18 процентаз гинэ коркаосы газ кыскемын, Эгралан - 30 процентаз. Калык, осконэз бырыса, лушкем ужась компаниосы но, газ кыскыны курыса, вазиськылэм ни. Адямиос ас кужмынызы коркаосазы гумыос кыскиллям, кин ке чагыр эстӥськон понна арлы азьлапал коньдон тырем ни - но газ коркаосазы уг лыкты. Уго ужъёс «Газпром» но ёрос администрация пыр лэсьтэмын ӧй вал.- Куке ми дорысь шедьтӥзы мувӧй, ми малпамы, узырмомы шуыса. Янгышам шуыса, бер валатскимы, - шуэ Эгра ёрослэн йырыз Т. Чуракова. - Али ёросамы та ужпум нырысетӥ интыын сылэ, оскисько, 5 ар куспын тросаз гуртъёсы чагыр эстӥськон вуоз. Александр Бречалов но шуиз: та понна элькун ватсаса коньдон висъяны быгатоз.Газ сяна, Эгралы кулэ спорткомплекс, ФАП но 3 школа. Та юртъёсты пуктон понна коньдон утчано, шуизы кивалтӥсьёс. Оглом верано ке, татын туж золэсь ёрос, гурт кивалтӥсьёс. Экономика но татын ӝутске, туризм но азинске. Та нырысетӥез ёрос, кытын ӧз чузъяськы тазалыкез утён удысысь юан. Мария Векшина Туспуктэмъёс А. Поздеев, Т. Мосова | Улон-вылон |
Виталий Пронин Судлэн решениез вань ке, адями ваньбурзэ вузаны но, кузьманы уг быгаты. Тае судъя приставъёс чакласа уло. Ижкарысь Октябрь ёросысь судъя приставъёсын кивалтӥсьлэн воштӥсез та вылын чотын коньдон поттыны малпам. Ижысь воргоронлэсь со 40 сюрс манет портэ вылэм. Со понна, пе, мон тыныд документ лэсьто но, ваньбуреныд мылыд потэмъя кузёяськыны быгатод. 20 сюрс манет басьтыкуз, со взятаклэн нырысетӥ люкетэз вал, приставез ӝегатӥзы. Судъя приставъёслэн элькун управленизы ивортэмъя, ёзэтэн кивалтӥсез ужысьтыз мозмытӥзы. Эдуард Степанов | Югдурез утён |
Виталий Пронин Та нуналъёсы Кияса ёросысь Карамас-Пельга гуртын «Тэ-тэ» симпозиум ортчиз. Коми, Марий Эл, Татарстан, Удмурт Элкунъёсысь, Коми-Пермяк, Пенза улосвылысь, Финляндиысь этнофутуристъёс аспӧртэмлыко суредъёс, вырон-дауртонъёс, видео-артъёс кылдытӥзы. Этнофутуризмлы сӥзем симпозиумъёс арысь аре пӧртэм гуртъёсын ортчо. Таяз арын Россиысь но Финляндиысь куноосты Уддяди музъем пумитаз. 12 нунал ӵоже суредаськисьёс, театрын шудӥсьёс гуртэн тодматскизы, видео-артъёс лэсьтылӥзы, суредаськизы. Улӥзы соос Уддядиысь удмурт лулчеберетъя «Анкан» юртын.Клуб азе трос калык люкаськиз. Соос пӧлын арлыдоос но, пиналъёс но, лыктэм куноос но. Ваньзылы тунсыко: мар 12 нунал ӵоже Уддяди гуртын этнофутуристъёс дауртӥзы. Таяз арын симпозиум 7-сэ ортче ни. Соин ик тросэз татчы вуэмъёс тодо ни, мар со сыӵе этнофутуризм, кыӵе суредъёс пӧрмытэ Кучыран Юри (Юрий Лобанов) но мар возьмато Жон-Жон Сандырлэн видео-артъёсыз.Но мар со сыӵе этнофутуризм? Этнофутуризм со вашкала но туала улонъёсты герӟась чеберлыко амал. Та ӧр вордӥськиз 25 ар талэсь азьло эстон литератураын. Туала дыре но ӵемгес пумиськылэ фин-угор искусствоын. Мукет калыкъёс этнофутуризмен выро ке но, соос пӧлын та сокем уг азинскы. Нош фин-угоръёс азьвыл инкуазьлы оскизы. Соин этнофутуристъёс ужъёсазы инкуазь арбериосты куто: сюез, пуэз, будосъёсты, етӥн басмаез, кулэм пудо-животъёслэсь лыоссэс. Солэн выжыяз - яратон. Этнофутуризмын йыркуръяськон ӧвӧл, шуо артистъёс - искусствоен вырисьёс.- Али, пичи калыкъёс бадӟымъёсыз пӧлын медаз ыше шуыса, асьсэлэсь кулэлыксэ валаны туртто, - шуэ Уфаысь суредаськись Ринат Миннебаев. - Соин сэрен соос аспӧртэмлыко дунне кылдыто, кытын соос асьсэды утчаны выро. Одӥгез со инты - искусство.Котькуд суредаськись, симпозиуме вуыса, кушем ним басьтэ. Озьы Кудымкарысь Полина Рычкова Зарниа Инь луиз. Коми-пермяк кылысь со Зарни Кышномурт шуыса берыктӥське. Выль нимъёс котькуд артистлэсь пуш дуннезэ но калыкысь потэмзэ возьмато.Клуб азьын ик Финляндиысь вуэм нылъёс «дауртон-выронъёсазы» зымизы. Соос киосынызы, мугорынызы, пыдъёсынызы олокызьы но вырто. Котькудӥзлэн йыраз аслаз малпанэз, аслаз крезьгурез. Куд-ог учкисьёслы валантэм но луэ – мар соос отын юнме тэтчало? «Дауртон-выронъёс» концертын азьланьскизы. Кез ёросысь Валерий Савин вылаз тӧдьы костюм, ымныраз басмалэсь пуйы дӥсяз но чипчирган шудэмъя сцена вылын тэтчаны кутскиз. Финляндиысь нылъёс нырысь со шоры учкизы но соин ӵош «дауртыны-вырыны» кутскизы. Воргорон ымнырысьтыз пуйызэ кыскиз, вылысьтыз тӧдьы дӥсьсэ куштӥз но сьӧд луллы пӧрмиз. Учкисьёс сцена шоры паймыса учкизы. Кӧня ке улыса калык пӧлы шаманъёс васькизы но дымбыразы чугун плитаязы коканы кутскизы. Дымбырысь но плитаысь потэм тулкымъёс мугортӥ юзыр-кезьыр луыса кошкизы.Озьы ик этнофутуристъёс татын лэсьтэм «Кыза узы» но «Тӧлвуко» видео-артъёссэс адӟытӥзы. Тӧлвукоен видео пуктэм бере, Уддядиослы шумпотон ивор вуиз, Тӧлвукоез, пе, выльдозы, сисьмыны уз сётэ.Калыкез шулдыртӥзы Вавож ёросысь «Бӧляк» но Ува ёросысь «Зарни сяська» ансамбльёс. Уддядиысь «Инвожо» ансамбль удмурт шудонъёсты, кышноослэсь ӝытъёсы черсыса пуконъёссэс возьматӥзы.12 нунал ӵоже Россиысь но Финляндиысь лыктэм куноос гурт калыкен эшъяськизы. Ӝакыапай, Уддядиысь песянай, концертысь бӧрдыса сямен кошкиз, мӧзмо ук ни, пе, табере.Вуоно арын этнофутуризмлы сӥзем симпозиум Финляндиын ортчоз.Мария Векшина Теги: калыккуспофестиваль Уддяди этнофутуризм | Лулчеберет |
Виталий Пронин Удмуртстат та нуналъёсы шараяз тунсыко лыдпусъёсты. Сайтсы ивортэмъя, шаерысьтымы воргоронъёс сокем ик уг дырто вылэм семья кылдытыны: республикаямы котькудӥз ньылетӥез воргорон кузпалъяськемын ӧвӧл. Со пӧлысь ӝыныез - 20 аресысен 29 аресозь егитъёс. 12 сюрс пала кузпалъяськымтэ пиосмуртъёс - 30-34 аресозь, 20 сюрс казакпиос - 35 аресысен 59 арескозь. 6 процентэз пиосъёс люкиськемын, 3 процентэз пал кылемын.361 сюрс кузпалъяськем воргоронъёслы усе 364 сюрс бызем нылкышноос. Маин герӟаськемын таӵе югдур? Удмуртстатысь специалистъёс тазьы валэкто: юалляськонъёсы пыриськыкузы, воргоронэн кусыпъёссэс загсын юнматытэк улӥсь кышномуртъёс асьсэды быземын шуо, нош воргоронъёссы тае уг шараяло, асьсэды казакпиос радэ пырто. 16 аресысен воргоронъёс пӧлысь 66 процентэз асьсэды кышнояськемын шуыса пусъё, но таос пӧлысь 84 процентэз гинэ семья кылдытэмзэ паспортаз пусъем. Таин сэрен паймонэз ӧвӧл шаерамы вордскись нуныослэн ньыльмос люкетэзлэн атайтэк вордскемзылы.Елена Тугашова Теги: семья Удмуртстат | Иворъёс |
Виталий Пронин Туннэ Ольга Сунцова тодэ: дунне вылын выжыкыл вань. Алигес со вуылӥз Доминиканаысь Баунти шормуӵе. Солэсь огпалзэ шулдыртэ Карибской зарезь, мукет палзэ - Атлантической океан. Ӵапак соос шормуӵлэсь туссэ кылъёсын верантэм чебер каро. Выжыкыл кадь чебер интыос.Баунти шормуӵДоминикана интыяськемын Уйпал Америкалэн лымшораз - Гаити островлэн шундыӝужан палаз - но кӧня ке векчи островъёсын, кылсярысь, Саона шормуӵын, сое али ӵемгес Баунти шуо. Доминикана Удмуртилэсь трослы ик бадӟым ӧвӧл - ог 48 сюрс квадрат иськем. Люкемын 31 ёрослы.- Зэмзэ вераса, ноку ӧй малпаськылы Доминикана, Баунти сярысь, дуннеез котыръяны туж яратӥсько ке но, - адӟемзэ тодаз вайыны ӧдъяз Оля. - Азьвыл аръёсы Европаез гажалляй. Отысь вань кунъёсты ас синмыным учкыса потӥ, узыр культуразэс сюлэмам кельтӥ.Европа нылашлы пумен шӧг потыны ӧдъяз. Сюлэмыз выльзэ - экзотикаез - курыны кутскиз. Кузпалыз но шуиз: тырмоз асьмелы матысь кунъёстӥ ветлыны.- Сюанмы ортчиз гинэ, лобимы Доминиканае, отысен - Саонае. Гужем туристъёс та палъёсы шергес ветло. Малы ке шуоно зол-зол зоръёс кисьто - сыӵе зоръёсты асьме палась адӟылэме ӧвӧл. Но шунды потэ ке, куаш-куаш пыже. Мугорлы пиль-пиль льӧлектыны ӝыны час но тырме.Ми улӥмы Баунти шормуӵын. Отын верасько испан кылын. Угось кема аръёс ӵоже Доминикана Испанилэн колониез вал.- Отысь сомында сьӧд адямиосты адӟыса, нырысь кӧты шурдылӥз, - вера эше. - Соос но милемлы абдрало, тӧдьыесь шуыса, мугорысь котькуд сантиметрез синъёсынызы эскерыса пото кадь. Доминиканае ветлыса, талы дыши. Али соосты адӟисько ке, ӵыжы-выжыосы кадь пото.Саонае вуон понна нырысь ик Альтос де Чавон гуртэ шедёно. Испаниысь 15-тӥ даурысь гуртлы укша со. Вашкала дыръя улыны шуыса кылдытэмын вылымтэ. Вуоно актёръёслэн репетициоссы отын ортчылӥллям. Но али татысь калыкез уг бырылы.Вань на мукетыз гурт - Каса де Кампо. Карибской зарезь кузя 28 иськем кыстӥськись интыез кельшытӥллям тодмо адямиос: Майкл Джексон татын сюанзэ ортчытэм, Хулио Иглесиас, Мадонна, Джимми Картер, Билл Гейтс корка басьтӥллям. Баунти шормуӵын верасько испан кылын.Саонаын огшоры туристъёслы отельёс ӧвӧл. Соос шормуӵе вуыло 1 нуналлы экскурсие гинэ. Доминикана угось та интыез синчеберзэ кадь уте. Лэсьтӥськыны, пудо вордыны, музъемез копаны лэземын ӧвӧл. Со понна шумпотыса пумитало кино яке реклама лэсьтыны мылкыд карисьёсты. Лыдъямын ни: котькуд ар Баунтиез учкыны 500 сюрслэсь ятыр адямиос вуыло. Татысь гинэ адӟыны луэ дунне вылысь шер пумиськылӥсь 500 пала тропической турын-куаръёсты: сакыр тростник, какао, апельсин, орхидея...- Малы Саоналы Баунти ним лякиськем? Ӵапак татын «Баунти» шоколадлы реклама лэсьтӥллям, - шуэ О. Сунцова. - Телевизорысь учкыса, валано: инкуазез - мудрон. Но сое ас синмын адӟиськод ке, «мудрон» кыл уг тупа ни. Кылъёс уг сюро, чеберзэ вераны ӟудыса. Котырак тӧдьы луо, кокосъёс, пальмаос, одӥг жуг-жаг пыры но ӧвӧл... Азьвыл малпалляй: чылкыт Горд зарезен нокыӵе вуос ӵошатскыны уз быгатэ. Янгышаськем. Карибской зарезь чик но пӧртэм вылымтэ. Кузпалэным ӧм чидалэ - акваланг дӥсяса, пыдэсаз васькамы. Отын но - выжыкыл!Саонаын ваньмыз шутэтсконлы лэсьтэмын: ю, сиськы, экты, вез-вез кылльы. Калык ульчаысь уй но, нунал но уг кошкылы. Ялан я румба, я бачата экто, крезьгур инструментъёсын шудо.- Тӧдьы куо адямиосты татын гажало. Но гажанзы аспӧртэм - милемыз адӟо гинэ, вузъёслы дунъёс 5 поллы ӝутӥсько. Экскурсоводъёс кышкатъяло: Доминиканаетӥ оген ветлыны уг яра. Ӧжыт ӧвӧл учыръёс - туристъёс татысь буш кисы берытско. Секыт соин но - англи кылын вераськисьёс чиньыен лыдъямон.Санто-Доминго городБаунти бӧрсьы Оля кузпалэныз дыртэм Доминиканалэн шоркараз. Мылкыдзы кунэрес кылем: Саонаын выжыкыл кузёяське ке, Санто-Домингоын начар улон-вылон кырымпыдэс вылын кадь адске.Город кыклы люкемын. Вашкала палыз чылкыт. Татын угось памятникъёс, музейёс лачак, туристъёс ӵем вуыло. Туала люкетаз вамыштыны юрӟым - выль юртъёсын ӵош ӝутско жуг-жаген гурезьёс. Коркаосъя ӟеч валаны луэ: кузёез узыр яке ӧвӧл. Гуртъёсазы югдур эшшо но урод. Гольык пыдын бызьылӥсь, ыльык-сыльык дӥсяськем сютэм нылпиос трос.Гуртъёсын улӥсьёслэн валтӥсь ужзы - сериал учкон. Зэм, воргоронъёс маке со ужам карисько ик. Но уждунзы семьязэс сюдыны уг тырмы. Котькудаз 3 но солэсь трос нылпиос будо. Кышномуртъёс пиосмуртъёслы уг юрттӥсько, пиналъёссы котырын гинэ бергало.- Доминиканаысь кык мылкыдын бертӥ. Огласянь, шулдыр инкуазь паймытӥз. Мукет ласянь, кырсь но начар улон со паймонэз лазегомытӥз. Инмысь музъем вылэ таш! усем выллем. Ӵапак та бордын ик, дыр, Доминиканалэн аспӧртэмлыкез.Ольга Корепанова Туспуктэмъёсыз Ольга Сунцовалэн Теги: дуннекотырес репортаж | Улон-вылон |
Виталий Пронин Газетлэн пуштросэз:- Биграгуртысь - кунгож сьӧры. Яр палъёсысь Андрей Саламатов пуэн выронъя завод пуктыны медэ.- Паськыт сюрес дурын. Кызьы уло Дэри ёросысь Совхозной, Венья, Вуколуд, Юськи но Ижлы матысь гуртъёсын.- Перепечез тодоз дунне. Удмурт калык пӧрамъёс пыризы Россиысь сиён-юонъёслы сӥзем картае.- Тӧр шорын - тодосчи Дмитрий Ефремов. Кыӵе малпанъёсын улэ кылчи?- Кин мынэ "Шундыкаре"? 20-тӥ-29-тӥ гудырикошконэ быгатӥсь нылпиос шутэтскозы-дышетскозы лагерьын. Теги: удмуртдунне | Иворъёс |
Виталий Пронин 8-тӥ декабре Ижысь медициная кун академилэн спортзалаз дзюдоя ӵошатскон ортчиз, со сӥземын вал А. Касимовез буре ваёнлы. Ужрадэ пыриськизы 10-11 арес пиналъёс. Андрей Касимов сузэрзэ утьыны выронъя быриз.Балезино черкогуртын 2014-тӥ арын луэм учыр сярысь тросэз тодо на, дыр. Андрей Касимов сузэрзэ утьыны выронъя быриз. Кулэмез бере солэн анаезлы сётэмын вал «За спасение погибавших» медаль. Со сяна, 9-тӥ декабре быдэс Россиын пусйизы Геройлэсь нуналзэ. Геройёсты данъяса, Удмуртиын 3-тӥ арзэ ортчытӥське пинал дзюдоистъёс пӧлын ӵошатскон. Таяз вожвылъяськонэ 206 нылпиос люкаськизы.Таяз вожвылъяськонэ 206 нылпиос люкаськизы. Ижысь, Воткаысь, Сарапулысь, Камбаркаысь, Дэри но Эгра ёросъёсысь сяна, кужымзэс эскерыны вуылӥзы на Татарстанысь но Пермь улосысь дзюдоистъёс. Ужрадэз сӥё-дано усьтонэ пыриськизы Тӧролэн но Правительстволэн администрациеныз кивалтӥсь Сергей Смирнов, Кун Кенешлэн Тӧроез Алексей Прасолов, Правительстволэн Тӧроезлэн воштӥсез Анастасия Муталенко, Удмурт Республикая Следствиея комитетэн кивалтӥсь Владимир Никешкин, Андрей Касимовлэн анаез Любовь Брагина (Касимова) но мукетъёсыз. Ас ёзо эшъёссы пӧлын зарни медальёс утӥзы Ижысь Алиса Хаматдинова, Николай Архипов, Воткаысь Давид Шумков но мукетъёсыз. Валентина Емельянова | Спорт |
Виталий Пронин Вавож ёросысь Ӟозлуд гуртын 13-тӥ гудырикошконозь этнофутуризмъя «Тур но пар» калыккуспо симпозиум ортче. Туэ со 10-тӥез луиз ини, «Искусство света» этнофутуризмъя проектэз йылпумъялоз.Ижысь суредасьёслэн «Ижкар» огазеяськоназы пыриськисьёс Юрий Лобанов (Кучыран Юри), Александр Пушин (Жон-Жон Сандыр) но Сергей Орлов (Кузи Серги) 2008-тӥ арын «Искусство света» этнофутуризмъя бадӟым проект кылдытӥзы. Со улсын котькуд ар симпозумъёс радъялляло. Тросэз соос Удмуртиысь ёросъёсын ортчылӥзы, озьы ик Татариын но Финляндиын. Кылем арын Алнаш ёросын вал. Юрий Лобанов вераз:- 1-тӥез симпозиум «Сэр но тур» нимын Вавож ёросысь Ӟозлуд гуртын ортчиз. Нош туэ 10-тӥез «Тур но пар» нимаське, рыдъяське отын ик. Озьы кутсконэз но пумыз ваче вуозы. Малпасько, нимъёссы но ог-огзылы матын луо. Симпозиуме пырисько Удмуртиысь, Башкириысь, Марий Элысь, Пенза улосысь но Финляндиысь 12 суредасьёс. Соос пӧлын Башкириысь дано суредась Василь Ханнанов, Финляндиысь Оути Росси драматург но Отто Эскелинен перформансъёс радъясь. Ужрадамы пыриськон понна суредасьёс азе туэ аспӧртэмлыко курон пуктӥм: кин йырзэ пилеш кельтыны соглаш луиз, сое гинэ кутӥськом. 2-тӥ нуналаз ваньмы йырмес ӵышком. Озьы лупушмес но, мугормес но чылкытатыса кадь, 2 арнялы быдэсак творчествое выёмы.Суредасьёслэн верамзыя, соос Ӟозлуд гуртысь 1 урамысь капкаосты чебермалозы. Со понна одно ик корка кузёен огкыл шедьтоно, солы но суред мед кельшоз. Озьы суредам капкаослэсь инбам улын быдэс галерея кылдоз, со гуртоослы кузьым луоз. Берпуметӥ нуналаз, 13-тӥ гудырикошконэ, вань ёросъёсысь, кытын симпозиум ортчылӥз вал, куноос вуозы. Аспӧртэм перформанс радъяськоз, суредам капкаос катанчи (занавес) выллем усьтӥськозы, урам пӧрмоз сценалы.луоз.Суредасьёс азьланяз выль проект кылдытыны малпало, мылкыдзы театр пала кыстӥське.Наталия Самсонова Теги: лулчеберет | Улон-вылон |
Виталий Пронин Газетмылэн одӥгез матысь эшез луэ Дэри ёросысь Подшивал гуртысь Галина Захарова — Захар Гали. Захар Гали Туспуктӥз М. ЕгоровКотькуд газет ужрадамы со мыло-кыдо пыриське. Туэ, Йӧскалык печатьлэн нуналаз ӧтьыса, жингыртӥм но, паймиз: ма, пе, тӥ мынэсьтым малпанъёсме лыдӟиськоды-а, мар-а, та нуналъёсы гинэ куатаськыса улӥ вал, таос маке уг но люкалляло ни шуыса! Зэмзэ ке, чик ум вунэтъяське, Тӧроен Александр Бречаловен пумиськонэ но ӧтчам вал, ас киосыныз керттэм пӧзьёссэ но кузьмам, зэм, адӟиськыны, Тӧролы юан сётыны Галина Максимовналы ӧз удалты. Но ай солэн ваньмыз азьпалан — туала вакытэ 65 арес быдэ вуонэн гинэ ӵошка, пе! Галина Максимовна тырше нылпи садын юрттӥськись луыса. Но со мында ваньмыз дышетӥсьёс но уг лыдӟисько, дыр. Ас дыраз дышетскыны юрттӥсез, индылӥсез луысал ке, солэсь зол адвокат пӧрмысал, дыр, сокем со кӧтыз веськатэк учке законъёсты тӥян шоры. Куд-огзэ туж курла но, калыкез малпаса гожтэмын ӧвӧл соос, шуэ, мон, пе, озьы-тазьы карысал. Сыӵе вера — нокызьы соглаш кариськытэк уг луы, зэм, сое депутатъёс пӧлы ӵемгес поттано вал — вань дебатъёсын вормысал, нош наказъёсты одӥгтэм быдэсъясал, дыр. Галина Максимовна — туж йӧспӧртэм нылкышно. Феврале Кун Кенеше приёме ветлыкуз, «Удмурт Кенешлэн» данъетэныз пусйыны ӵектӥм. Аслыз, конешно, ӧм вералэ — отысен гинэ мед шумпотоз ни шуыса. Сыӵе дыръя тросэз куалекто, нош Захар Галилы маке шат: нимзэ ялӥзы но, сумкаяз бугыръяськыны кутскиз — сылэ ай, сылэ, пе, ӵапак ачиз Татьяна Ишматова сюриз! Ми ӧжытак шуэрским — улляса уз лэзе-а татысь? Ма, кызьы озьы, пе, луэ меда — кемалась малпаськыса улӥ, кытысен ай та Ишматоваен пумиськом шуыса, на всякий случай сумкаям салам понӥ, нош татын ачиз монэ данъя! — дурыстэм шумпотӥз Подшивалысь куномы. Газетэ кемагес уг гожъя ке, мӧзмыны кутскиськом. Гожтэтэз вуэ ке, кузьымлы кадь шумпотӥськом. Галина Максимовна заметкаез борды одно газет сярысь мыдкыдзэ, сӥзёнзэ но гожтэ, ужасьёсмылы но ӟеч кыл шедьтэ. Кылемезлы юбилеезлы со пичи книга поттӥз, презентацияз ветлыкумы, вуоноез шаньги зӧкта мед луоз шуыса сӥзим вал, со кылъёсмес кельтӥськом, ява, Галина Максимовна, — веросъёсты мед люкаськозы! Мылкыдды котьку ӟеч мед луоз! Зинаида Рябинина | Лулчеберет |
Виталий Пронин Удмуртиысь Прокуратура кылем арын ужамезлы йылпумъянъёс лэсьтӥз. Шаерысьтымы прокуроръёс ужамзылы йылпумъянъёс лэсьтӥзы.Ужрадэ вуылӥзы Кун Кенешлэн Тӧроез Владимир Невоструев, Удмурт Республикая валтӥсь федерал инспектор Дмитрий Мусин, югдурез утёнъя министр Александр Первухин, Удмуртиысь Следствиея управленилэн кивалтӥсез Владимир Никешкин.- Кылем арын 10 сюрс адями кыл кутон улэ кыскемын, соос пӧлысь 3 сюрс 400 мурт вылэ административной, 218-эз вылэ уголовной ужъёс ӝутэмын, - таӵе лыдпусъёсысен вераськонзэ кутскиз Удмуртилэн Прокурорез Сергей Панов.Прокуратура син азяз возиз дырыз дыръя уждун тыронэз. Та пумысен кылем арын 10 кивалтӥсьёс уголовной кыл кутон улэ кыскемын, берыктэмын 170 миллион манет тыр уждун. Озьы ке но та вакытэ Удмуртиысь 2 предприятиослэн 25 миллион манет пунэмъёссы вань на.С. Панов пусйиз, Удмуртиын ужтэк кылемъёслэн лыдзы бадӟым, асьме дорын соос 1,11 процент. Таӵе адямиосты уже интыянъя законъёслэн быдэсъяськемзы эскеремын. Озьы Ижысь уже интыянъя центрын ужасьёслэн лушкем ужзы шараяськиз - соос ужтэк кылем муртъёслы пособиос тыронлы висъям 1 миллион манетэз кайпалтӥллям. Кӧня ке адями кыл кутон улэ кыскемын ни, мукетъёсызъя следствие мынэ на. Оглом та учыръя ортче ог 100 мурт. Та выллем ик йыртэман шараямын Сарапулысь уже интыянъя центрын но. Отын но эскеронъёс ортчо на.ЖКХ удысын законэз тӥян 4 сюрс 500 учыръёс пусъемын, 9 адями вылэ уголовной уж ӝутэмын. Бадӟым саклык Прокуратура висъяз инкуазез утёнлы. Озьы «Ижсталь» огазеяськонлы Иж шуре чылкытатымтэ вуоссэ кисьтэмез понна 1 миллион 500 сюрс манет тыриськонъёс юнматэмын.Кылем арын коррупциен герӟаськем 2 сюрс 600 уж шараяськиз. Кузьмаськисьёслэн лыдзы 5 поллы будэмын - 52 адями, шуиз С. Панов. Мурт уксёлы гочасьёс вань Удмуртилэн Правительствояз но мукет кивалтон ёзъёсын, таин валче 2 адями ужысьтыз мозмытэмын. Валтӥсь прокурор коррупциез алонъя нимысьтыз уж нуыны куриз Каракулино ёросын. Отын кылем арын одӥг кузьмаськись но шедьтэмын ӧй вал, но шутэтскон ласянь Кам дуръёс уката кельшымон интыос луо, шуиз со.Озьы ик экстремизмен, терроризмен герӟаськем 2 сюрс учыр пусъемын, 821 мурт кыл кутон улэ кыскемын, 58 уж судэ келямын, соосъя эскеронъёс ортчо на.Ангелина Снигирёва Теги: прокуратура | Улон-вылон |
Виталий Пронин Йӧскалык библиотекаысь «Удмурт шаер» клуб Анатолий Матвеевен пумиськон ортчытӥз. Анатолий Ермиловичлэн улоназ тужгес бадӟым данъяськонэз - выжыез.Анатолий Ермилович - «Выжы ке юн, писпу но йӧн» но «Дорога к счастью: сказание о роде Матвея сына Ивана» документально-художественной книгаослэн авторзы, тодосчи, кивалтон ёзъёсын ужась. Вордӥськемын Алнаш ёросын 1934-тӥ арын. Ужаз комсомол но партия ёзъёсын, кивалтӥз элькунысьтымы Дунъёсъя комитетэн, Социальной защитая министерствоен, пусъемын трос наградаосын.Но Анатолий Ермиловичлэн улоназ тужгес бадӟым данъяськонэз - выжыез. Матвей выжыослэн куать поколенизы сярысь маде Анатолий Ермилович аслаз книгаосаз. Солэн песятаез Алексей Матвеевич 20-тӥ аръёсы бырйылэмын СССР-ысь ВЦИК-е но РСФСР-ысь ЦИК-е. Семьяязы али но утисько «быдэс Союзысь старостаен» Михаил Калининэн туспуктэмъёс. Нош атаез Ермил Алексеевич ужамын милям газетамы но - 1940-тӥ арын со партиен ыстэмын вал «Удмурт коммуна» газетэ редакторлы воштӥсе, огдыре кивалтӥз «Молот» журналэн но.Нялтас вераса, Ермил Алексеевичлэн но солэн кузпалызлэн Екатерина Семёновналэн яратонзы пыриз Филипп Кедровлэн «Катя» повестяз но. Бӧрысь та повестья «Наталь» нырысетӥ удмурт опера гожтӥз Г. Корепанов.Синмаськымон семьяез аслаз но Анатолий Ермиловичлэн. Римма кузпалэныз соос ог-огзэс 8-тӥ классысен яратӥзы. Со дырысен ялан ӵош, али но ог-огмес туж гажаськом, шуэ. Нош пушъетъёссы – пиналъёссы-внукъёссы - азинто ӟеч выжызэс, соос пӧлын вань кивалтӥсьёс, ужбергатӥсьёс, тодосчиос, профессоръёс.Таӵе удмурт семьяос сярысь тросгес гожъяны-вераны кулэ, шуизы ваньмыз сямен вераськисьёс.- Адямилэн улонэз трослы потэ выжы бордысь, кыӵе кидысэз (генъёсыз) - сыӵе ик емышез, - шуиз тодосчи Альберт Разин. - Но со борды адямилы аслыз тыршоно на. Берло аръёссэ мон ялан чакласько, малы тодмо-дано, гажано адямиосмылэн нылпиоссы анай-атайзы дорозь уг сузьтӥсько. Туала вакытэ соос уг но ёрмо, дышетскыны но луонлыкъёссы тросгес. Нош азинлыксы уг шӧдӥськы. Та ласянь Матвеев выжы висъяське - котькуд выль поколенизы яркытгес но яркытгес луэ. Озьыен, соос валало выжызы азьын кыл кутонэз - ответственностез, сое дунъяны но данъяны тыршо, золгес ужало.Авторлэн литература ласянь быгатонлыкъёсызлы ӟеч дунъет сётӥз профессор Анна Зуева.- Паймоно кадь, чиновникын ужам адями сыӵе яркыт, чылкыт кылын гожъяськыны быгатэ, - шуиз со. - Книгаез лыдӟыны кутскиськод но дугдыны уг луы ни, ялан маке вылез, тунсыкоез шеде. Кыӵе ке учыръёсысьтыз адӟыны луэ Чингиз Айтматовез но. Писательёслэн огазеяськонзылы ӵектысал А. Матвеевез ас радазы кутыны.Анатолий Ермиловичез книгаосыз потэмен озьы ик туж шуныт ӟечкылазы культурая но туризмъя министр Владимир Соловьёв, азьвыл министр Анетта Сидорова, алнаш бӧлякъёсыз.Ольга Зорина Теги: гуртын даноадямиос | Улон-вылон |
Виталий Пронин Удмуртиысь Вотка городысь тыметын 13-тӥ августэ нырысьсэ ортчозы триатлонъя «Титан» ӵошатсконъёс. Вожвылъяськонлэн ортчемез сярысь вераз ужрадэз одӥгез радъясь Максим Мельчиков. Чакламын вал ӵошатсконъёс 2 нунал - 12-тӥ но 13-тӥ августэ - ортчозы шуыса, али кенешемын ваньзэ одӥг нунал куспын - 13-тӥ августэ ортчытыны, шуиз М. Мельчиков. - Малпаськомы ӵошатсконэ вуозы Россилэн пӧртэм сэрегъёсысьтыз адямиос, - вераз со. - Воткинске лыктыны мылкыдзэс веразы ни Москва улосысь, Татарстанысь, Башкортостанысь, Киров, Пермь улосъёсысь спортсменъёс, но валамон, тросгес луозы шаерысьтымы адямиос. Оглом ми малпаськомы 250 пала мурт люкаськоз. Ваньмызлы ӵошатсконэ пыриськисьёслы сётӥськоз уян изьы, футболка, спонсоръёслэсь кузьымъёс. Финише вуэмъёс медальёсын пусъемын луозы на. Малпаськомы ужрадэ мыло-кыдо пыриськозы предприятиослэн, муниципал кылдытэтъёслэн командаоссы. Озьы ик, нимаз дунтэк бызьылон радъямын луоз пиналъёс понна. Соос 500 метр бызёзы. Вожвылъяськисьёслы чакламын 3 дистанция: Олимпийской - нимаз ӵошатскон но эстафета: уян - 1 но ӝыны иськем; велик - 40 иськем; бызьылон - 10 иськем; Спринт: уян - 750 метр; велик - 20 иськем; бызьылон - 5 км;Суперспринт: уян - 300 метр; велик - 8 иськем; бызьылон - 2 км; Олимпийской дистанциез ортчыны мылкыдзэ вераз ни Удмуртилэн Тӧроезлэсь ужзэ быдэсъясь Александр Бречалов. Озьы ик, ӵошатсконъёсты радъясьёс ужрадэ ӧтьыны чаклало Удмуртиысь дано спортсменъёсты: куасэн бызьылӥсез М. Вылегжанинэз, куасэн бызьылонъя олимпийской чемпионкаез Г. Кулаковаез, вуын уясез С. Большаковез. Нялтас, 13-тӥ августэ ик Воткинскын ортчоз эркын вуын уянъя Евразилэн кубокезлэн этапез. Татчы вуозы Россилэн пӧртэм сэрегъёсысьтыз спортсменъёс. Соос кужымзэс мерталозы 300 метр, 1 но ӝыны иськем но 3 иськем дистанциосын. Ангелина Снигирёва | Улон-вылон |
Виталий Пронин Кизнер ёросысь Марийский Сарамак гуртын потэм тылпу трос юртъёсты быдтӥз Туспуктэм: udmurt.ruАли шутэтскон нуналъёс куспын гинэ шаерамы 161 пол тылпу гомаз, 3 мурт быриз, 6-ез сӧсырмиз. 62 процентэз тылпуос потэмын адямиослэн янгышенызы сэрен. — 15 муниципал кылдытэтын 63 пол кӧс турын ӝуаз, кылем арын сярысь, со 43 процентлы уногес, — шуэ Россиысь МЧС-лэн Удмурт Республикая Валтӥсь управлениысьтыз тылпулэсь утиськонъя но калык пӧлын валэктон уж нуонъя ёзэн кивалтӥсьлэн воштӥсез Валентин Титов. — 216 гектар вылысь турын ӝуаз, 80 процентэз адямиослэн янгышсылы луыса кенжемын. Бадӟым тылпу гомаз Дэри, Вотка, Сарапул, Якшур-Бӧдья ёросъёсын. Кылсярысь, 1-тӥ мае Дэри ёросысь Сизьгуртысь улон юртъёс дорозь 100 метр гинэ кылемын вал, дэмен тылэз пачкатӥзы. Куазь кӧс улэм сяна, туж зол тӧласькиз на. 19 процентэз тылпуос электро езъёс бордысь потэмын. Та муген Пичи Пурга, Дэри, Эгра но мукет ёросъёсын. Кылсярысь, Дэри ёросысь Ожмос муниципал кылдытэтын лек толлы чидамтэ писпу. Со езъёс вылэ усем но, тылгизьы кӧс турын вылэ омырскем. Озьы 47 гектар муос ӝуазы, нош Пичи Пурга ёросын — 13 гектар. Бадӟым тылпу гомаз 4-тӥ мае 14 час котырын Кизнер ёросысь Пор Сарамак гуртын. Юрт бордысь потыса, тылпу ӝогак вӧлмиз мукет пуктӥськемъёс, коркаос вылэ. Та вакытэ отын 63 улӥсез, тросэз коркаос толлы пытсасько, соосты кузёоссы сад-бакча чотын возё. Крым-Слудка муниципал кылдытэтысь валтӥсь специалист Зоя Евстюнина верамъя, тыл «ньылӥз» медпунктэз (ужась шедьымтэен, пытсамын вал), 8 юртэз (1-аз уло вал, 5-ез — сад-бакча, 1-аз улӥсез ӧй вал) но соос котырысь 360 квадрат метрысь пуктӥськемъёсты. Со сяна, гурт котырысь 15 гектар музъем вылысь кӧс турын но 4 гектар нюлэс ӝуазы. Тылпулэсь потон мугзэ эскеро на. 9-тӥ мае 14 час котырын Ува ёросысь Выль Мултан черкогуртын но кышкыт вал. Гомась тыл гуртэ вуэ ни вал, 22 гектар муос ӝуазы. Кышкытлыклэсь утиськон ёзъёсын ужасьёс югдурез сак эскерыса возё, уже куто пилоттэк лобась аппаратъёсты. Кыл кутытон улэ кыскемын: 189 адямиос, 11 кивалтӥсьёс, 2 огазеяськонъёс но 2 муниципал кылдытэтъёс. Тодады возе: тылпулэсь утиськон куронъёсты тӥям понна штрафъёслэн быдӟалазы — 2 сюрс манетысен 400 сюрс манетозь. 10-тӥ — 16-тӥ мае, быдэс Россиын ялэмын кышкытлыклэсь утиськон арня. Нимысьтыз саклык висъяно кышкытлыклэсь утиськонлы: нылпиос пӧлын валэктон уж нуоно, огназы улӥсьёсты эскероно, кузётэк сылӥсь юртъер котыръёсысь жуг-жагез утялтоно, инкуазе потонлэсь, жуг-жаг сутонлэсь, сӥль ӵынатонлэсь возиськоно. Ӝуась интыосты синйылтӥды ке, ӝегатскытэк жингыртоно 01 яке сотовой телефонысь 101, 112 номеро телефонъёсъя. Валентина Емельянова | Югдурез утён |
Виталий Пронин Арлыдоослэн нуналзылы сӥзьыса, шоркар мӧйыосты шумпоттыны малпаз - толэзьлы быдэ автобусэн, троллейбусэн яке трамваен 40 пол дунтэк ветлыны луонлык сётӥз. Но пусъёно: та карта городысь вань пенсионеръёслы чакламын ӧвӧл. Кузьым сётӥське соослы гинэ, кинъёс кунлэсь нокыӵе юрттэтсэ уг басьто. Сыӵеос Ижын 69 сюрслэсь ятыр лыдъясько. Городлэн бюджетысьтыз талы учкемын ог 283 миллион манет.- Картаез басьтон понна арлыдоослы Ижысь МФЦ-осы лыктоно. Сьӧре одно ик кутоно паспортэз но пенсионер луэмез возьматӥсь удостоверениез. Куриськон гожтэм бӧрсьы 2 арня куспын вазиськисьлы электрон карта сётӥське. Мӧйы мурт толэзь куспын 40 пол ветлыса уг вутты ке, поездкаос вуоно толэзьлы уг выжо. Семьяысь мукет арлыдоос та картаен ворттылыны уг быгато - отчы пенсионерлэн нимыз-тулыз пусйиське, - валэктӥз Иж город администрациысь калыклы улон-вылонын юрттэт сётонъя управленилэн кивалтӥсез Мария Васильева.Ольга Корепанова Туспуктӥз А. Горбунов | Улон-вылон |
Виталий Пронин Швейцариысь Давос карын Быдэс дуннеысь экономикалы сӥзем форум усьтӥське.Татчы вуэм банкиръёс но политикъёс «улӟытон» мероприятиос сярысь вераськозы. Люкаськемъёс Россилэн секытэн азинскемезлы бадӟым саклык висъяны малпало. Шундыпуксён палась 350 экспертъёс странамылэн вуоноез сярысь доклад дасяллям. Мар луоз Россиен, нефтьлы дунъёс усизы ке, юалозы асьме делегациен кивалтӥсь премьер-министрлэсь Дмитрий Медведевлэсь.Форумез радъясьёс экологи кризис сярысь вераськон ӝутозы. Огдышем сямъя, дуннеысь биржаос форумлэн ужезлы уз люкетэ. | Иворъёс |
Виталий Пронин 8-тӥ июле Сарапулын бигеръёслэн элькун Сабантуйзы ортчоз. Туэ со радъяськоз Семьялэн но яратонлэн нуналаз но сӥземын луоз семья дунлыкъёсты утёнлы но азинтонлы. Вань мылкыд карисьёсты дышетозы бигер эктонъёсты тапыртыны, бигер кышномуртъёслы йыразы понон - калфак - вурыны.Туэ Сабантуй вань лыктэмъёс понна эшъяськон урам кадь луоз. Отын одӥг радэ интыяськозы пӧртэм калыкъёслэн кунокуаоссы. Соос пыриськозы «Йӧскалык семьяос - сямъёсты утисьёс» вожвылъяськонэ. Со понна кунокуаослы возьматоно выжызылэсь историзэ пӧртэм арбериос пыр. Со быгатэ луыны быдэс семья люкаськыку пӧраськись сиён яке песятайлэн вашкала молотэз. Вань мылкыд карисьёсты дышетозы бигер эктонъёсты тапыртыны, бигер кышномуртъёслы йыразы понон - калфак - вурыны. Озьы ик киужъёсъя мастер-классъёс ортчозы. «Батырлар - алга!» («Вормисьёс - азьлань!») площадкаын мылкыд карисьёс юбо вылэ тубалозы, мешокъёсын жугиськозы, вуэн тырмытэм ведраосын бызьылозы, пу горшокъёсты пильылозы, гозы кыскалозы но мукет ӵошатсконъёсы пыриськозы. Делегациослэн кивалтӥсьёссы шудозы дартсэн. Нош праздниклэн валтӥсь ӵошатсконэз, азьвыл сямен, луоз «Корэш» нюръяськон. Тужгес кужмоезлы пельпум вылаз така понозы, вормись соин возь вылтӥ котырскыны кулэ - озьы со ваньмызлы возьматоз кужмо луэмзэ. УД Туспуктэм: udmddn.ru | Улон-вылон |
Виталий Пронин Чылкытатӥськон дыръя люкамын 400 килограмм пала жуг-жаг, шедьтэмын браконьеръёслэн 2 калтонъёссы.Элькунамы ортчиз «Шуръёсмылы но тыметъёсмылы - чылкыт ярдуръёс» акция. Отчы 3 сюрс пала адямиос пыриськизы, 125 ярдуръёсты чылкытатӥзы.Инкуазь узырлыкъёсъя но инкуазез утёнъя министерстволэн пресс-службаез ивортэмъя, 3-тӥ-5-тӥ июне калык утялтӥськиз Иж тыметлэн паллян ярдураз, Подборенка но Селычка шуръёс котырын. Чылкытатӥськон дыръя люкамын 400 килограмм пала жуг-жаг, шедьтэмын браконьеръёслэн 2 калтонъёссы.Ижын сяна, акция ортчиз Балезино, Вавож, Вотка, Дэбес, Кизнер, Кияса, Пичи Пурга, Можга, Якшур-Бӧдья но Яр ёросъёсын. Тросэзлэн та муниципал кылдытэтъёслэн сайтъёсазы ивортон гожтэмын: ум валаське инкуазез утьыны...Оглом элькунысьтымы тыметъёс, шуръёс котырысь утялтэмын 26,3 тонна жуг-жаг.Элина Васильева Туспуктӥз А. Горбунов Теги: Ижкар | Улон-вылон |
Виталий Пронин Диктантэз гожтыны Ижысь Шор площаде но лыктӥзы.Туспуктӥз Максим Егоров 3-тӥ куарусёнэ, Кыкетӥ дунневыл война йылпумъяськон нуналэ, Вормонлы сӥзем диктантэз Россиен ӵош гожтӥзы эшшо 75 кунын. Акция борды итӥськизы Удмуртиын улӥсьёс но: визь сынан ортчиз 189 интыын. 1 миллион кузя Акцие пыриськиз 1 миллионлэсь уно адями. Пӧлысьтызы 450 сюрсэз люкаськылӥзы юри радъям интыосы, мукетъёсыз йырзэс тӥязы компьютеръёссы азьын. Визь сынан ортчиз библиотекаосын, музейёсын, клубъёсын, тодон-валан сётон учреждениосын, заводъёсын. Ужзэс огдырлы кельтыса, диктант гожтӥзы «Академик Ломоносов» атомной теплоэлектростанциын, «Восточный» космодромын, Арктикаысь станциосын ужасьёс но. Меӵак эфирын ваньзэсты бурдъязы Волгоградын, Самараын, Крымын но Берлинын акциез радъясьёс. Нош мытӥзы диктантэз Москваысь Вормонлы сӥзем музейын. Россиысь исторической огазеяськонлэн кивалтӥсез Сергей Нарышкин татысен быдэс дуннелы вазиськиз: диктант — со вожвылъяськон ӧвӧл, озьы асьмеос Быдӟым Вормонэз валче пусйиськомы, ветеранъёслы йыбырттӥськомы. Удмуртиын 6 сюрс пала адями тодон-валанзэ эскериз. Тест лэсьтӥзы егитъёс, общественной ужен вырисьёс, вылӥ кивалтӥсьёс. Ижысь Шор площаде диктант гожтыны лыктӥзы студенческой отрядъёсысь нылъёс но пиос. Соосты адӟыса, диктант гожтыны пуксизы площадетӥ поръясьёс но. 25 юанлы валэктон 45 минут куспын сётоно луиз. 5 юан герӟаськемын вал асьме федерал округен, Ижкарлы сӥзем юан но вал.Капчи ӧй вал секыт 25 юанлы валэктон 45 минут куспын сётоно луиз. 5 юан герӟаськемын вал асьме федерал округен, Ижкарлы сӥзем юан но вал. Тросэз пусъё: юанъёс шугесь. Нош гурт удысъя академиысь студентъёс — соос диктант гожтыны М. Калашников нимо музее ветлӥзы — диктантэз капчиен гожтӥзы. Историяя дышетӥсьсы Сергей Уваров шуэ: ог 2 юан гинэ шугъяськон кылдытӥз. — Кема малпаськыса пуконо ӧз луы, — шуэ 2-тӥ курсын дышетскись Павел но. — Кылем арын историез дышетӥм, тодам кылемын али. Но вой-на вакытысь творчестволы сӥзем юанъёс секытэнгес сётскизы. М. Калашников нимо музейын диктант гожтӥзы на 31 номеро школаысь юнармеецъёс но Удмуртиысь элькун военкоматысь ужасьёс. Контрактъя военной службае калыкез люкась инструктор, старшина Юрий Матвеев верамъя, диктантлы со дасяськиз, азьвыл аръёсысь юанъёслы валэктон утчаса. — Историез школаын яратӥ, но датаос йырам нокызьы уг кылё. Соин диктантэ сюлмаськыса лыктӥ. Туж тунсыкоесь юанъёс вал, — шуэ Юрий Матвеев. — Тросэз секытэсь ке но, йырез тӥяса, валэктон сётыны луэ вал. Диктантэз умой гожтон понна Быдӟым война дыръя ортчем ожъёсты, геройёслэсь нимъёссэс, пӧртэм городъёслэсь историзэс, та вакытысь культураез ӟеч тодоно вал. Историез кемалась дышетэм муртлы йыртышсэ кема кормано луиз, дыр. Но диктант бере, «Википедиез» бугыръяса ке но, война вакыт сярысь тодон-валанзэс тросэз узырмытӥзы, дыр. Нош Вормон нунал сярысь ваньмыз акцие пыриськемъёс табере ӟеч-ӟеч тодозы, угось соослы «Правда» газетлэсь 1945-тӥ арын 10-тӥ мае потэм номерезлэсь копиоссэ люкылӥзы. Баллъёс тодмо луозы сентябрь пумын, соосты учкыны луоз диктантпобеды.рф вотэс бамысь. Вормисьёсты кузьымъёсын пусъёзы, нош вуоно арын абитуриентъёслы диктантэз ӟеч гожтэмзы понна баллъёс ватсаськозы. __ Виктория КРАМОВА | Иворъёс |
Виталий Пронин Н. ОбрезковаУдмурт кылосбур факультетын дышетскись студентка Лена Рябина ӝыны арлы Коми шаере дышетскыны кошкиз. Блогаз пумиськыло Сыктывкарысь иворъёс но.- Нунал туннэ тунсыко ортчиз. Ӵукна мынӥ Фин-угор лабораторие (Андрей Болтачев шонергес вералоз, дыр, нимзэ). Татчыозь ӧй тоды, со коми интеллигенцилэн пумиськон интыез шуыса. Куинь час куспын 2 гожъяськисьёсын тодматски. Нина Обрезкова ӝог гинэ пыраз, нош Мария Плоскова пырем вылэм удмурт кыллюкам аслыз гожтыны. Алигес со берыктэм М. П. Петровлэсь "Италмас" поэмазэ коми кылэ но отын пумиськись удмурт но коми одӥг выжыё кылъёсыз бичаса, соослэсь нимысьтыз кыллюкам пӧрмытэм. Туж тунсыко! Со кыллюкамзэ эскерыса, сомында выль удмурт кылъёс тодӥ! Оскисько, ӝоген "Италмасэз" коми кылын но лыдӟеммы луоз.Лена Рябина http://uralistica.com/profiles/blogs/2161342:BlogPost:167417 Теги: Коми НинаОбрезкова | Иворъёс |
Виталий Пронин Пиналыным декретын пукыкум, мон ужысьтым кошки, безработной лыдъяськисько. Та вакытэ пиелы 1 но ӝыны арес тырмиз ни, кыкетӥ нуныме витисько. Тодэме потэ, кыӵе юрттэт басьтыны мынам правое вань? Светлана Карпова, Иж Валэктэ Калыкез утён, семья но демография политикая министерствоысь правоосын но кадръёсын герӟаськем ужпумъёсъя ёзлэн кивалтӥсез Ольга Микрюкова.- Удмурт Республикаын куд-ог категориосысь гражданъёслы юрттэт сётон сярысь законын пусъемын: ужтэк кылем но нуны витись нылкышноослы висъяськыны кулэ нылпи ваёно луэмзы но ваемзы (по беременности и родам) понна огпол сётӥськись пособие. Но декретэ кошкон дырзы вуытозь, соос султэмын луыны кулэ уже интыянъя центре учётэ - яке безработной, яке мукет удыслы дышетскись, квалификацизэ воштӥсь шуыса. Та пособиез тӥледлы тыриськоз, семьяысьтыды котькуд адямилы быдэ доход Удмуртиын улыны тупатэм минимумлэсь трос уг луы ке. Таиз юрттэт чакламын Удмуртиын кутэм законъя.Нош федерал куронъёсты чаклано ке, «Россиысь нылпи вордӥсь гражданъёслы кун ласянь юрттэт сётон сярысь» законъя тӥляд праводы вань таӵе юрттэтэз басьтыны: нылпи ваем понна огпол сётӥськись пособие, озьы ик пиналдэс 1 но ӝыны арес тырмытозь утялтэм понна толэзьлы быдэ висъяськись пособие.Со сяна, семьяысьтыды котькуд адямилы быдэ доходды элькунысьтымы прожиточной минимумлэсь ичигес ке, нылпидылы толэзьлы быдэ ватсаса юрттэт басьтыны быгатӥськоды на. Таиз но висъяськоз куд-ог категориосы пырись гражданъёслы юрттэт сётон сярысь законъя. Та понна вазиськоно калыкез улон-вылонын утёнъя ёзъёсы (улон интыдыя). Теги: визь-кенешъёс дэмлан | Улон-вылон |
Виталий Пронин Кузебай Гердлэн дышетонэз радъян сярысь рукописез.Школа - ад ӧвӧл Дышетон валамон но матын мед луоз Кемалась ӧвӧл «Удмурт Кенеше» Николай Кузнецов писатель пыраз но ивортӥз, элькун архивысь Кузебай Гердлэсь Народной образованиея отделлэн Вотской подотделаз вазиськонзэ адӟиз шуыса. Осконтэм кадь - киям возисько аслэсьтыз Кузебай Гердлэсь гожтэтсэ! Туж чебер почеркен, чылкыт, вольыт ӟуч кылын гожъямын. Документлы туэ 100 ар тырмоз, нош со татчыозь одӥг книгае но, одӥг пособие но пыремын ӧвӧл! Архивын сое учкылӥсьёс ӧй вал, дыр, соин бумага ӟеч возиськемын, вань кылъёсыз рос-прос адӟисько.Гожтэтэз кузь ик пӧрмем - 12 бам! Кутсконаз валэктэмын мугез: крестьянъёслэн 5-тӥ ӧтчамазы нимысьтыз Вотской отдел кылдытыны ӧз лэзе, со Гердэз туж ӝожомытӥз. Народной образованиея отделлэн Вотской подотделаз со вазиське, вотской народной образованиея инструкторе юнматыны курыса.Герд валэктэ: вотякъёс «кырсьын, пеймытын уло. Калыкез сыӵе югдурысь югыт сюресэ поттоно, огъя культура борды кысконо, но аспӧртэмлыкъёссэ утёно. Уж пӧрмоз, вотякъёс пӧлы вылӥ ӟечлыкен дошкольной, школьной но внешкольной воспитаниез пыртыса гинэ». Автор валэктэ, та вакытэ анай-атайёслэн пиналъёссэс визьноданлы дырзы чик уг тырмы шуыса, соин нылпиос асьсэ понна будо. «Анай юртъер котырын берга, атай нянь поттыны тырше… Кытысь таӵе дыръя визьмо шудонъёс, кырӟанъёс луозы, тужгес но юон дыръёс ке луо?»Бӧрысь Герд вера, вотяк нылпиослы школа но трос выльзэ уг сёты шуыса: «Нылпилы со мурт но валантэм потэ. Соин пинал отысь, адысь кадь, пегӟе но выльысь ас понназ улэ, будэ. Нош кин школа борддоръёс сьӧрын соин кивалтоз, куке вотякъёс пӧлын ӧвӧл одӥг но культурной огазеяськон, […] вотской кылын одӥг но книга, кудзэ лыдӟыса, нылпи но, бадӟым мурт но малпаськонэ усьысал […] Кыле одӥгез гинэ - юыны, картаен шудыны».Вотякъёслэн дошкольной воспитанизы, Герд малпамъя, радъяськыны кулэ тазьы:Удмуртъёслэсь сямъёссэс но аспӧртэмлыкъёссэс ӟеч тодӥсь специалистъёслы интыын тодматсконо, кызьы семьяын но калыкын нылпиосты будэтон радъямын. Николай Кузнецов писатель пыраз но ивортӥз, элькун архивысь Кузебай Гердлэсь Народной образованиея отделлэн Вотской подотделаз вазиськонзэ адӟиз шуыса.Анай-атайёс пӧлын валэктӥсь курсъёс радъяно, вотской кылын брошюраос, книгаос, журналъёс, листовкаос поттоно; школалэсь азьло визьноданъя огазеяськонъёс, кружокъёс кылдытоно; образцовой нылпи садъёс, площадкаос, клубъёс, яслиос усьтоно. Кивалтӥсьёсты дасян понна курсъёс но совещаниос радъялляно.Герд гожтэ: «Нырысь ик кулэ карыны, дышетскон вотяк нылпиослы матын но валамон мед луоз шуыса, со понна дышетоно вотской кылын вотской книгаосъя. Вотякъёс аспӧртэмлыкоесь, дышетонэз радъяку, со аспӧртэмлыкъёссэс одно ик лыдэ басьтоно, а то школалэсь соос палэнтӥськозы. Вотской кылэз дышетон курсэ пыртоно анай кылынызы произведениосты: вотской выжыкылъёсты, чебер легендаосты, аспӧртэм мӧзмыт (своеобразно печальные) кырӟанъёсты но туала вотской литератураез. Родиноведение, география но история урокъёсын вотякъёслэн улэм-вылэмзылэсь аспӧртэмлыкъёссэ, азьвыл ортчем сюрессэс мадёно. Татчыозь вотякъёс ӧз но тодэ, кӧня кузя соос дунне вылын но кыӵе музъемъёсын уло. Кызьы уд тодматы нылпиосыз Глазов, Сарапул, Осинской, Мамадыш, Самара удмуртъёслэн улэм-вылэменызы? Кылсярысь, Осинской уездысь вотякъёслэн дӥськутъёссы бигер но башкир дӥськутъёслы укшало, Глазов уездын костюмъёссы ӟучлэнлы кельшо, соос асьсэды вотяк шуыны но возьдасько, со палъёсыз вотякъёслэн «кӧкызы» ниманы луэ ке но. Малмыж (лымшор ёрос) но мукет ёросъёсын возиськизы вотской калык дӥськутъёс». Кузебай Гердлэн тросэз учконъёсыз но ӵектонъёсыз, 100 ар ортчемын ни ке но, али но вужмемын ӧвӧл шуыса.Бӧрысь Герд валэктэ, кыӵе ужен выроз вотской школьной инструктор. Со, пе, вотской школалы программаос но дышетон амалъёс понна сюлмаськыны кулэ, уго «вотской школалэн программаез ӟуч школалэн программаезлэсь зол висъяське».Нимысьтыз куронъёссэ Герд гожтэ внешкольной дышетон удысысь инструкторлы но. Отын туж трос ужез, валэктэ автор. Герд гожтэмъя, инструктор нырысь ик радъян уж борды басьтӥськыны кулэ - радъяны вотской комитетъёс, малы ке шуоно, калыкез огазеятэк, уж уз пӧрмы, шуэ. Сыӵе ячейкаосты кылдытэм бере отчы пӧртэм литература висъяны кулэ, собере, оло, соослэсь кылдозы культурной кружокъёс но огазеяськонъёс, но со инструкторлэн чакламез улсын ортчыны кулэ. «Уксё солы жаляно ӧвӧл, вотской гуртэз вотской кылын книгаосын тырмытоно. Но татын вань одӥг могӟет - вотякъёс грамотаез уг тодо. Сое палэнтон вылысь ӝыт классъёс, воскресной школаос усьтоно но отчы интеллигенциез кысконо…»Та гожтэтэз лыдӟыса, малпанэ вуоно, Кузебай Гердлэн тросэз учконъёсыз но ӵектонъёсыз, 100 ар ортчемын ни ке но, али но вужмемын ӧвӧл шуыса. Солэсь тыршемзэ, азьланез понна сюлмаськемзэ калыкмы котьку тодаз возьыны кулэ.Елена Рябина | Улон-вылон |
Виталий Пронин «Удмурт дунне» газетлэн редакциез, Удмурт кун университетысь удмурт филологияя, финно-угроведениея но журналистикая институт, Удмурт Элькунысь Национальной библиотека, Удмурт Элькунысь Культурая но туризмъя министерство юрттэм улсын 2018-тӥ арын 1-тӥ ноябре ортчыто «Кунлэн воштӥськон но азинскон вакытъёсаз улосъёсысь национальной кылъёсын потӥсь ивор вӧлмытон ёзъёслэн интызы» научно-практической конференция.Конференция сӥземын «Гудыри» газетлы 100 ар но удмурт югдытӥсьлы но кун ужасьлы Иосиф Наговицынлы 130 ар тырмонлы.Ӵектӥськом таӵе ужпумъёсъя вераськыны:• Россиысь ивор вӧлмытон бусыын национальной кылъёсын потӥсь газетъёслэн-журналъёслэн интызы;• Удмурт Элькунысь кун кылъёс сярысь законлэн уж вылын шӧдӥськемез (шӧдӥськымтэез);• «Удмурт дунне» газетлэн кылдэмез, азинскемез, туннэ ужамез но азьланяз быдэсъяно ужпумъёсыз;• «Удмурт дунне» газетлэн туала ужан амалъёсыз;• Удмуртиысь кыл политика но удмурт литературной кыл;• удмурт кыл но удмурт ивор вӧлмытон ёзъёслэн кылзы (печать, радио, телевидение, удмурт Интернет сайтъёс);• литературной кыллэн нормаосыз теориын но практикаын;• ивор вӧлмытон ёзъёслэн туала кылзы: вужмон яке выльдӥськон, ӟучомон яке тюркомон;• ивор вӧлмытон ёзъёсын диалектизмъёс но выль кылъёс;• удмурт кыл рекламаын, вывескаосын, сюрес пусъёсын, топонимикаын;• удмурт диаспораослэн кылзы;• кыллюкамъёс кылдытон история но туала практика;• туала удмурт кылын выль кылъёс кылдытон;• удмурт кылын выль синтаксической конструкциос;• удмурт литератураын но печатьын редактировать карон;• мар гожъяло удмурт кыл сярысь мукет кылъёсын потӥсь СМИ-ос;• ивор вӧлмытон ёзъёслэн шонер гожъяськонъя сюлмаськонъёссы;• газетэн, оглом ивор вӧлмытонэн герӟаськем ужпумъёс.Ӧтиськом тодосчиосты, журналистъёсты, писательёсты, редакторъёсты, дышетӥсьёсты, студентъёсты но вань мылкыд карисьёсты.Куриськонъёсты ыстоно 10-тӥ октябрёзь ud-red@mail.ru почтае.Ӵектэм темаослы тупасьтэм материалъёсты оргкомитет палэнтыны быгатэ. Конференцие пыриськон - дунтэк. Сьӧрлось лыктэмъёс сюрес дунзэс асьсэос тыро.Конференция бере докладъёс огъя сборнике люкамын но Интернет ресурсын поттэмын луозы.Юалляськоно (3412) 73-33-42 телефонъя (Редакция).УД | Иворъёс |
Виталий Пронин Вормон Нуналэ элькунысьтымы вань городъёсын, ёросъёсын ортчозы пӧртэм ужрадъёс. Тужгес трос соос луозы Ижын. Ужрадъёс кутскозы ни вазьгес ик. Кылсярысь, 5-ӥ майысен 10-тӥ маёзь Ялан ӝуась тыр дорын радъяськоз Буре ваён вахта. 8-тӥ мае 9 часысен 10 час 30 минутозь Нагорной но Северной шайвылъёсы вуылозы кивалтӥсьёс, ветеранъёс - отын ватэмын ож вакытэ Ижысь госпитальёсын быремъёс. 9.00 - 10.00 - Ялан ӝуась тыр доры сяська тугокоос валён. 10.00 - 11.30 - Пушкинской урам кузя ортчоз МВД-ын, ФСБ-ын, УФСИН-ын ужасьёслэн, кадет классъёсын дышетскисьёслэн парадзы. Соос борды ик итӥськоз «Вунонтэм полк». 10.30 - «Вунонтэм полк». Ижын со туэ 5-тӥзэ ортчоз. Колонна радъяськыны кутскоз 9 час 30 минутысен 2-тӥ город больница но Операя но балетъя театрын вискын, Бородин ульчаын. Лыктыны быгатозы вань мылкыд карисьёс. 11.00-15.00 - Наговицинлэн урамаз радъяськоз киужъёсын вуз карон-адӟытон. 11.00 -15.00 - Кун Кенеш, Правительство котырын, Вормон скверын шулдыртозы Ижысь но элькунысьтымы коллективъёс. 11.00 -12.00 - Операя но балетъя театр азьын калыкез люкалозы «Кырӟась воргоронъёслэн эшъяськонзы» фестивале пыриськисьёс. 13.00 - Шор площадьын, «Пыраклы Россиен» монумент азьын ортчоз «Катюша» элькун акция. 12.30 - 15.30 - Шор площадьын ортчоз Тупаса улонлы сӥзем 69-тӥез эстафета. 16.00 - 22.00 - Шор площадьысь сцена вылын концерт возьматозы элькунысьтымы кырӟась-эктӥсь коллективъёс. 17.00 - 19.00 - «Пыраклы Россиен» монумент азьын концерт возьматозы нылпи коллективъёс. 12.00 - 20.00 - Иж тымет дурын «Спасибо деду за Победу!» программа улсын пӧртэм ужрадъёс: ож вакытысь пыӵал тӥрлыкен адӟытон, солдат ӝук веръян, концерт но трос мукетыз. 19.55 - 1 минут ӵоже шып улон, быремъёсты буре ваён. 22.00 - Иж тымет вадьсын фейерверк. Городысь мукет ужрадъёс сярысь тодэмды луоз Иж городлэн www.izh.ru сайтысьтыз. | Улон-вылон |
Виталий Пронин Пиналъёс "Шундыкарын" дырзэс тунсыко ортчытоУдмурт егитъёслэн «Шунды» огазеяськонзы Дышетонъя но наукая, Нациосын ужан политикая министерствоосын но шаерысьтымы Эшъяськон юртэн валче 17-тӥ-26-тӥ пӧсьтолэзе «Лесная страна» лагерьын радъяло «Шундыкар-2013» смена.Театр:Дышетӥсез - Василий Ушаков.Юрттӥсез - Надежда Наговицына.Вожвылъяськонэз потэм нылпиос:1. Вахрушева Ульяна - Шаркан ёрос, Карсашур гурт.2. Черепанов Тимофей - Дэри ёрос, Хохряки гурт.3. Кириллов Кирилл - Алнаш ёрос, Сизьгурт.4. Резенов Григорий - Глаз ёрос, Люм черкогурт.5. Денисова Алина - Алнаш ёрос, Туймыйыл гурт.6. Уракова Надежда - Дэри ёрос, Лудӟыл гурт.7. Любимова Полина - Ижкар.8. Мосягина Мария - Дэбес ёрос, Четкер школа.9. Меншатова Виктория - Башкортостан, Калтасы ёрос, Чиндэр гурт.10. Вершинин Игорь - Марий Эл, Мари-Турек ёрос, Карлыган черкогурт.Эстрада:Дышетӥсез - Марина Галичанина.Юрттӥсез - Алина Антонова.Вожвылъяськонэз потэм нылпиос:1. Кузнецов Владислав - Татарстан, Менделеевск.2. Ефремова Мария - Дэри ёрос, Лудӟыл гурт.3. Колесников Александр - Алнаш ёрос, Туймыйыл гурт.4. Зянкулова Алёна - Пичи Пурга черкогурт.5. Кондратьева Ксения - Дэри ёрос, Пыӵанка гурт.6. Сапожникова Анастасия - Алнаш ёрос, Улын Сыръезь гурт.7. Зайнуллина Виктория - Башкортостан, Янаул ёрос, Вуж Вараш гурт.8. Камидуллина Милена - Башкортостан, Татышлы ёрос, Бальӟуа гурт.9. Губаева Валерия - Башкортостан, Татышлы ёрос, Улысь Балтач черкогурт.10. Яковлев Дмитрий - Марий Эл, Мари-Турек ёрос, Карлыган черкогурт.Суредасьёс:Дышетӥсез - Евгений Бикузин.Юрттӥсез - Мария Дмитриева.Вожвылъяськонэз потэм нылпиос:1. Вахрушева Инга - Шаркан ёрос, Гондырвай гурт.2. Урсегова Анна - Дэбес ёрос, Сюрногурт.3. Прокопьева Марина - Алнаш ёрос, Сьӧд Ошмес гурт.4. Алексеева Анастасия - Можга ёрос, Кватчи гурт.5. Фёдорова Ольга - Алнаш ёрос, Усо гурт.6. Коротаева Евгения - Балезино ёрос, Андрейшур черкогурт.7. Сильвестрова Наталия - Пичи Пурга ёрос, Эдэйгурт.8. Иванов Дмитрий - Марий Эл, Мари-Турек ёрос, Карлыган черкогурт.9. Вахрушев Александр - Якшур-Бќдья ёрос, Сюровай гурт.Литература:Дышетӥсез - Алексей Котков.Юрттӥсез - Анастасия Шубина.Вожвылъяськонэз потэм нылпиос:1. Гаврилова Альбина - Татарстан, Огырчи ёрос, Сарсак-Омга черкогурт.2. Кабанов Владислав - Дэри ёрос, Шор Постол гурт.3. Пахомова Марина - Алнаш ёрос, Ляли гурт.4. Снигирева Ирина - Сьӧлта ёрос, Юмга гурт.5. Шиляева Светлана - Сьӧлта ёросысь Выль Мӧнья школа.6. Самсонова Анна - Кияса ёрос, Уддяди гурт.7. Кочанова Карина - Алнаш ёрос, Кузьымгурт.Фольклор:Дышетӥсез - Ирина Пчеловодова.Юрттӥсез - Владимир Вахрушев.Вожвылъяськонэз потэм нылпиос:1. Усков Матвей - Эгра ёрос, Унтем гурт.2. Димитриева Виктория - Татарстан, Кукмор ёрос, Лельвиж.3. Петрова Лилия - Татарстан, Кукмор ёрос, Лельвиж.4. Сунцова Елизавета - Балезино ёрос, Вӧёгурт школа.5. Сорокина Кристина - Пичи Пурга ёрос, Эдэйгурт.6. Белков Виталий - Кизнер ёрос, Вуж Бќдья гурт.7. Фёдорова Валерия - Ижкар.8. Кайсина Алина - Киров улос, Слободской ёрос, Светозарево.9. Газиева Татьяна - Пермь улос, Куеда ёрос, Бадӟым Гондыр гурт.10. Актемирова Диана - Пермь улос, Куеда ёрос, Бадӟым Гондыр гурт.Сюй мунё:Дышетӥсез - Вера Степанова.Юрттӥсез - Алексей Софронов.Вожвылъяськонэз потэм нылпиос:1. Порозов Григорий - Дэри ёрос, Венья гурт.2. Иванов Никита - Шаркан ёрос, Байкей гурт.3. Иванова Юлия - Шаркан ёрос, Быги гурт.4. Тронин Владислав - Дэбес ёрос, Варни гурт.5. Фомина Анастасия - Алнаш ёрос, Варзи-Ятчи черкогурт.6. Широбокова Рита - Шаркан ёрос, Кыква гурт.7. Коротаев Григорий - Пичи Пурга ёрос, Улӥ Посьтол гурт.8. Бывальцев Никита - Дэбес ёрос, Варни гурт.9. Владимиров Владимир - Пичи Пурга ёрос, Карашур гурт.Дӥськут дизайн:Дышетӥсез - Ксения Ворончихина.Юрттӥсез - Анна Пислегина.Вожвылъяськонэз потэм нылпиос:1. Бурдина Анна - Алнаш ёрос, Усо школа.2. Коротаева Марина - Балезино ёрос, Андрейшур черкогурт.3. Ермолаева Екатерина - Шаркан ёрос, Быги гурт.4. Ардашева Дарьяна - Балезино черкогурт.5. Широбокова Илона - Шаркан ёрос, Ляльшур школа.6. Дмитриева Татьяна - Можга ёрос, Поршур черкогурт.7. Лебедева Анастасия - Алнаш ёрос, Туймыйыл гурт.8. Вахрушева Алёна - Шаркан ёрос, Пороз гурт.9. Сильвестрова Надежда - Пичи Пурга ёрос, Эдэйгурт.Видеоискусство:Дышетӥсез - Никита Ильин.Юрттӥсез - Константин Никитин.Вожвылъяськонэз потэм нылпиос:1. Кондратьев Владимир - Шаркан ёрос, Пороз гурт.2. Герасимов Константин - Пичи Пурга ёрос, Улын Юри гурт.3. Миннигараев Владимир - Ижкар.4. Полякова Надежда - Пичи Пурга ёрос, Яган-Докья черкогурт.5. Нестерева Алёна - Можга ёрос, Пазял гурт.6. Турова Мария - Шаркан ёрос, Мувыр гурт.7. Зорина Анна - Вавож ёрос, Партчи гурт.8. Кайсин Евгений - Киров улос, Слободской ёрос, Светозарево.Проектирование:Дышетӥсез - Лариса Ускова.Юрттӥсез - Дмитрий Софронов.Вожвылъяськонэз потэм нылпиос:1. Пчельникова Ирина - Вавож ёрос, Партчи гурт.2. Иванов Григорий - Можга ёрос, Кватчи гурт.3. Шорникова Алевтина - Алнаш ёрос, Ляли гурт.4. Никонов Андрей - Алнаш ёрос, Тыло гурт.5. Силина Дарья - Эгра ёрос, Чемошур гурт.6. Волков Данил - Балезино ёрос, Вӧёгурт школа.7. Королёв Максим - Дэри ёрос, Шаберды гурт.8. Дерендяева Елизавета - Балезино ёрос, Вӧёгурт школа.Журналистика:Дышетӥсез - Светлана Кибардина.Юрттӥсез - Жанна Пьянкова.Вожвылъяськонэз потэм нылпиос:1. Вахрушев Павел - Шаркан ёрос, Мувыр гурт.2. Антонова Надежда - Алнаш ёрос, Кузьымгурт.3. Шарыпова Анна - Алнаш ёрос, Выль Утчан школа.4. Матвеев Лев - Вавож ёрос, Партчи гурт.5. Семакина Анастасия - Яр ёрос, Озёрка гурт.6. Сергеева Анастасия - Эгра ёрос, Сэп гурт.7. Скородумова Ирина - Можга.Сьӧрады одно ик кутоно:- Паспорттылэсь (пропискаен) яке вордскем сярысь свидетельстводылэсь копизэ, ИНН-лэсь, страховой свидетельстволэсь, страховой полислэсь копиоссэс.- Эмъяськонниысь басьтэм справка ф.079-У (одно ик пусъёно прививкаосты), паласькись висёнъёсын черламын ӧвӧл шуыса справка (басьтӥське СЭС-ысь).- Тыроно луоз взнос: 1 сюрс 400 манет (журналистика, проектирование, видеоискусство), 1 сюрс 500 (сюй мунё, суредасьёс, дӥськут дизайн, литература), 1 сюрс 600 (эстрада, театр, фольклор).- Удмурт калык дӥськут, шуныт, спорт дӥськут но пыдкутчан, воштос пыдкук, мисьтаськон арбериос, йыре понон.- Анай-атайёсын огкыл (договор) гожтоно. Сое яке азьло ик гожтыса сьӧре ваёно, яке интыын лэсьтоно - шедьтыны луоз vk.com/shundikar-2013/ сайтысь.- «Согласие на обработку данных» гожтоно. Сое озьы ик яке азьлапал гожтыса ваёно, яке интыын гожтоно. Паспортэн нылпиос гожто асьсэос, мукетъёсызлы - анай-атайёссы.Нимысьтыз куронъёс:Крезьгуро арбериосын шу-дӥсьёслы инструментъёссэс кутоно.«Видеоискусство» отрядлы - видеокамера (HD video) яке съёмкаос лэсьтыны луоно фотоаппарат (формат HD), ноутбук, флешка (4 Гб яке тросгес), видеокамералы штатив (вань ке).17-тӥ пӧсьтолэзе 10 час 30 минутлы вуыны кулэ «Лесная страна» лагере (Якшур-Бӧдья тракт, 7-тӥ иськем). «Усточикар» лагерь радъяськоз 1-тӥ-14-тӥ гудырикошконэ Башкириын. Отчы сюрем нылпиос:1. Бубина Юлия - Шаркан ёрос, Сосновка черкогурт.2. Вахрушева Мария - Шаркан ёрос, Пороз гурт.3. Митрофанова Влада - Алнаш черкогурт.4. Широбокова Виктория - Якшур-Бӧдья ёрос, Пушкар гурт.5. Бикузин Тимур - Алнаш ёрос, Азамат гурт.6. Угланова Лидия - Алнаш черкогурт.Вань юанъёсъя вазиськыны быгатӥськоды: Ольга Трониналы (89048371433), Дмитрий Корепановлы (89501620493, 89128785652).Туспуктӥз Лена Рябина Теги: Шунды Шундыкар | Иворъёс |
Виталий Пронин Тодады вайытӥськом: пенсиос пумысен вань юанъёслы (СНИЛС, пенсионной накоплениос, пенсие потон, пенсиез вуттон амал, анай капиталлы сертификат басьтон сярысь но мукетъёсызлы) Пенсиосъя фондлэн ёзъёсаз гинэ валэкто!Берло дыре мӧйыосты пӧясьёс нош ик трос луизы. Соин валче эшшо огпол ивортӥськом: Пенсиосъя фондын ужасьёс коркась корка уг ветло, подъездъёсын валэктон уж уг нуо, паспортлэсь но мукет документъёслэсь номеръёссэс уг юало. Куартолэзе Ижысь Октябрь ёросысь полицилэн ёзаз 77 аресъем воргорон вазиськиз. Со ивортӥз, огаз банкын картаысьтыз пенсизэ басьтӥз шуыса. Подъездаз пыремез бере пумитаз нылаш потэм, шуэм: пенсиос будӥзы, воргоронлы ватсаса 1 сюрс 500 манет тырозы, пе. Но со ватсэтэз басьтон понна пиосмурт пенсизэ нылашлы сётыны кулэ. Пенсионер озьы ик карем - 10 сюрс 400 манетсэ поттэм. Нылаш оскытэм, ӵуказеяз 1 сюрс 500 манетлы тросгес ваёз шуыса.Кӧня ке улыса пенсионер валатскем, маке умойтэм шуыса. Нырысь со банке ветлэм, юаськем, ужа-а соос дорын егит нылаш. Отын ивортӥллям, нылашез уг тодо, пенсия борды нокыӵе ватсэтъёс уз луэ шуыса. Озьы пенсионер вазиськиз полицие. Та дырлы ӝутэмын уголовной уж, нылашлэн фотороботэз лэсьтэмын.Пӧяськисьёс уксё поттон вылысь выль но выль амалъёс малпало. Али соос ӵемысь документ номеръёсты тодыны тыршо: СНИЛС-лэсь, паспортлэсь, банк картаослэсь. Законэз тӥясьёс асьсэды Пенсиосъя фондын яке банкын ужасьёс шуо, иворто, документъёслэн даннойёссы СНИЛС-эз выльдон, люкаськись пенсиез выжтон, пенсиез келян понна банк карталэсь номерзэ эскерон вылысь кулэ шуыса. Куддыр верало, пенсия борды ватсэт вуиз, сое банк картае ыстозы.Тодады вайытӥськом: пенсиос пумысен вань юанъёслы (СНИЛС, пенсионной накоплениос, пенсие потон, пенсиез вуттон амал, анай капиталлы сертификат басьтон сярысь но мукетъёсызлы) Пенсиосъя фондлэн ёзъёсаз гинэ валэкто!Пенсиосъя фондлэн Удмуртиысь ёзэтаз ужа «пӧсь телефон». 8 (3412) 400-123 номеръя жингыртыса, специалистъёслы вань юанъёстэс сётыны, пенсиен герӟаськем кыӵе ке валантэм учыръёс пумысен ивортыны быгатоды.Сергей Захаров Туспуктӥз А. Горбунов | Иворъёс |
Виталий Пронин «Шулдыр ӝыт» ансамбль нош ик мытэ «Выль куара» проектсэ. Ужрадэ пыриськыны мылкыд карисьёслы лыктоно Ижысь филармоние 9-тӥ, 10-тӥ, 16-тӥ куарусёнъёсы. Соку ортчозы проектэ быръёнъёс. Кастинг кыстӥськоз 3 нунал. Лыктоно луоз Филармоние (Ижысь Пушкинской урам, 245-тӥ юрт), 101-тӥ висъетэ: 9-тӥ куарусёнэ 16 часлы, 10-тӥ, 16-тӥ куарусёнъёсы 12 часлы. Конкурсэ быгато пыриськыны 15-30 аресъем удмурт егитъёс. Кырӟан быдэстыны котькыӵезэ луэ: яке со аслад гожтэмед, яке тодмо артистлэн репертуарысьтыз басьтэмын.Дунъяськоз пӧлын - «Шулдыр ӝыт» ансамбльлэн чеберлыкъя кивалтӥсез Наталья Ушакова, Удмурт кун филармонилэн директорез Алексей Фомин, Удмурт Кун филармонилэн чеберлыкъя кивалтӥсез Марсель Мухаметшин но «Шулдыр ӝыт» ансамбльысь артистъёс. Соос учкозы егит кырӟасьёслэсь куаразэс, кырӟаны но сцена вылын асьсэды возьыны быгатэмзэс.Вань мылкыд карисьёс пӧлысь проектэ быръемын луоз тужгес устоез 9 кырӟась. Соосты ас киязы кутозы 9 дышетӥсьёс - «Шулдыр ӝыт» ансамбльысь артистъёс. 1,5 толэзь ӵоже соос егит кырӟасьёсты дышетозы куаразэс шонер поттыны, сцена вылын асьсэдыз шонер возьыны. Йылпумъян концерт ортчоз 23-тӥ коньывуонэ, отын тодмо луоз элькунмылэн тужгес но кужмо «выль» куараез.- Проектлэн валтӥсь ужпумез - поттыны калык азе быгатӥсь егит кырӟасьёсты, вера "Шулдыр ӝыт" ансамбльлэн чеберлыкъя кивалтӥсез - Наталья Ушакова. – Соос бордын удмурт эстрадамылэн азьлань сюресэз. Трос таланто егитъёслы «Выль куара» проект вылӥе ӝутскыны, калыклы тодмо луыны бадӟым кужым сётэ.«Выль куара» ӵектос туэ 3-зэ ортче ни. Солы луыса Удмурт калык понна ӝуатскизы выль нимъёс - Алина Егорова, Андрей Камалтдинов, Татьяна Окорокова, Ксения Ахметханова, "10 гужем нунал" группа но трос мукетъёсыз.«УД» Теги: кытынкумар | Иворъёс |
Виталий Пронин Туннэ Гурт шудонъёслэн берпуметӥ нуналзы. Йылпумъяськизы шашкаосын ӵошатсконъёс. Глаз ёрослэн командаез вормисе потӥз, пичияк ӧз удалты уваослы – соос 2-тӥ интые кылизы. Куинетӥ призовой инты сюриз Балезино ёросысь спортсменъёслы.Хоккейын зарни медаль басьтӥз Глаз ёрослэн командаез. 4:2 лыдэн соос Дэри ёросысь воргоронъёсты кельтӥзы.Баскетболын Дэри но Ува командаос кужмо нюръяськизы зарни медаль понна. Уваос азьпалто вал ини, но шудонлэн берпуметӥ секундъёсаз Дэриысь усточиос вормыны быгатӥзы.Полиатлонын призовой интыос тазьы радъяськизы:Нылкышноос, 18 – 39 арес1. Жанна Кудрявцева (Ува)2. Марина Будина (Дэри)3. Галина Петрова (Пичи Пурга)40 аресысен1. Наталья Лялина (Ува)2. Ольга Некрасова (Балезино)3. Нина Суворова (Вавож)Воргоронъёс, 18 – 39 арес1. Сергей Кожевников (Эгра)2. Геннадий Владыкин (Шаркан)3. Никита Кондратьев (Дэри)40 аресысен1. Пётр Арафанов (69 арес, Глаз)2. Александр Дмитриев (Дэри)3. Вениамин Ефремов (Эгра)Семьяос ӵошатскизы куасэн бызьылыса, эстафетаын но дартсын.Нылъёс пӧлын призовой интыос басьтӥзы:1. Веретенниковъёс (Ува)2. Байковъёс (Дэри)3. Тютинъёс (Балезино)Пиос пӧлын1. Семакинъёс (Эгра)2. Сабуровъёс (Кез)3. Афанасьевъёс (Сюмси)Алигес нылкышноос эстафетаын ӵошатскизы. Нырысетӥ интые потӥз Можга ёрослэн командаез, кыкетӥ – Ува команда, куинетӥ интыын – Балезино ёросысь нылъёс.Воргоронъёс пӧлын эстафетаын нырысетӥ интые потӥзы Шаркан ёросысь спортсменъёс, 2-тӥ - Ува, 3-тӥ - вавожъёс. Ӟечкыласьком!Валентина Емельянова Туспуктэмез: susanin.udm.ru | Иворъёс |
Виталий Пронин Урмон - туж кышкыт висён, дыраз йӧнатӥськымтэ адямилэсь улонзэ утьыны уг луы ни.Апрель пумозь элькунамы ортче урмонэн нюръяськонъя толэзь. 2016-тӥ ар куспын шараямын ни урмем 35 пӧйшуръёс, пудо-животъёс. Пӧлысьтызы 17 процентэз - пуны-коӵышъёс, 20 процентэз - гидысь пудо, кылемез - кыр пӧйшуръёс. Пусъемын соос 19 ёросъёсын.Висён уката медаз вӧлмы шуыса, муниципал кылдытэтъёсын али пӧртэм ужрадъёс ортчытъясько, доразы вуыло Роспотребнадзорысь специалистъёс - калык пӧлын валэктон уж нуо.Урмон - туж кышкыт висён, дыраз йӧнатӥськымтэ адямилэсь улонзэ утьыны уг луы ни. Соин ик урмем пӧйшуръёс, пудоос куртчиськыку, ӵабыштыку, одно вазиськоно больницае. Ижын улӥсьёс - Краев урамысь 37 номеро юртэ интыяськем травматологие, ёросъёсын улӥсьёс - ёрос больницаосы. Урмонлы пумит прививка лэсьтӥське дунтэк, шуге-леке вуэмъёсты эмъян учреждениосы куто уйин но. Туэ гинэ бешенстволы пумит вакцина пуктэмын ни 41 муртлы - сомында муртэ вӧсь карыны шедьтӥзы черлам пудо-животъёс. | Иворъёс |
Виталий Пронин 2022-тӥ арын Удмуртиын гуртъёсты ӝутыны висъяськоз 3 миллион манет Балезино ёросысь Голёгуртын (Ягошур) улӥсьёс одӥг малпанэн уло: кызьы деревнязэс быронлэсь утёно? Со понна агротуризмен вырыны медо. Гуртэз сайкатӥсь Голёгуртын ог 47 коркан сяна улӥсез ӧвӧл ни. Деревнязы азьвыл но сокем зӧк (бадӟым) ӧй вал. Тужгес трос кузя татын 1930-тӥ аръёсы улӥзы. Но быдэс гуртсэс тылпу пеньлы пӧрмытӥз но, калык кин кытчы пазьгиськиз, кылисез гурезь улэ пуктӥськиз ни. Голёпи выжыысь потэмзэс малпаса, гуртсэс Голёгурт ик нимазы. — Узыр гурт вал со. Колхоз татын зӧк вал — фермаын скалъёссы гинэ 1 сюрслэсь ятыр лыдъяськизы. Со сяна, вал вордӥзы. Специалистъёслы общежитие возизы. 2015-тӥ арысен колхоз лябӟыны кутскиз, кивалтӥсьёсыз вошъяськизы. Туннэ хозяйство «Развитие» нимаське. Но азинсконэз уг адӟиськы — фермаос бушесь, уждун йӧскадь ӧвӧл. Ужан инты ӧз луы ке, гурт быроз, — шуэ Юнды гурт поселенилэн азьвыл йырыз Владимир Урасинов. Гуртын люкаськон интызы — вашкала клуб. Туспуктӥз Елена Сараматова.Школа, нылпи сад, медпункт тапалан кемалась пытсаськемын ни. Ужан но, люкаськылон интыос но ӧвӧл. Деревняязы улон-вылонэз кызьы ке коть шулдыргес карон вылысь Голёгуртысь Игорь Лекомцев кӧня ке ар талэсь азьвыл пытсаськем вашкала клубзэс улӟытыны басьтӥськиз. — Гуртмылэсь историзэ утьыса, калыклэсь тодэ ваёнъёссэ, туспуктэмъёссэ, вашкала арбериоссэ люкано кариськи, — тодаз вае Игорь Евгеньевич. Суредаськыны яратӥсько бере, клубысь быдэс борддоре выжы калыкмылэсь писпузэ лэсьтӥ. Мылкыдме адӟыса, адямиос асьсэос но арбериоссэс, туспуктэмъёссэс вайылыны ӧдъязы. Гур пуктӥ, котыраз люкаськылыны кутскизы. Пу дасялом, праздникъёс дыръя адямиослы люкаськон места луоз, шуи. Калык шумпотӥз. Падера но Юнды гуртъёсысь ансамбльёс тодӥзы но, ми, пе, концерт возьматъялом. Деревнямы сайказ кадь. Пенсия но клубын люкылыны кутскизы. Табань, перепеч пыжиськом, вераськыса пукиськом. Но клубмес рос-прос ужатэммы уг луы: тупатъяны-сэзъяны кулэ. Огпалзэ, фойе шуонзэ, гуртоосын юнматӥмы, нош мукет пумызлы, заллы, кужыммы ӧзгес тырмы. Толзэ мед чидалоз на шуыса, пыкъяно луомы. Каль (али) тылмы гинэ но ӧвӧл. Клублэн кузёез ӧвӧл. Азьвыл со колхозлэн вал, вужмемысьтыз солэсь воксё куштӥськиз. Выльысь пытсаськиз ке, калык кытчы пырыны кулэ? Пересь бабушъёслы клуб туж кулэ на. Телефонын пуко ке но, егитъёс но пыралляло. Гурезьысь нискылан Деревняямы лыктӥсь луиз ке, ужрадъёс ортчытъямы ке, Голёгуртмы вужерысь потоз, шуо гуртоос. Озьы Игорь Лекомцев ӝужыт гурезь бамалазы пӧртэм шудонъёс, ӵошатсконъёс, нискыланъёс ортчытъяны кутскиз. Инкуазьлэсь но шулдыръяськонлэсь мӧзмисьёс ужрадъёсаз пыриськыны ӧдъязы. Голёгуртъёс сяна, артысь деревняосысь но татчы вуылыны ӧдъязы. Ымысь ыме, пельысь пеле шуэм сямен, ужрадъёссы сярысь ёросын кылӥзы. Калык трос люкаськылыны кутскемен, дэмен возь вылазы сцена, пуконъёс шуккизы. Отӥяз бугыръяськыса пӧзись ошмесъёссы котыре часовня ӝутӥзы. Тросэз со лэсьтӥськиз Игорь Лекомцевлэн коньдонэныз. Со ачиз ик стропальщик, монтажник, тракторист. Ушъямзылы пумит ӵемысь валэктэ: Владимир Урасинов бурдъя но юрттэ вал ай. Та нуналъёсы Владимир Гаевич ужысь кошкиз, 25 ар поселениен кивалтӥ ни, тырмоз, пе. Голёгуртэз ӝутыны зол сюлмаськиз со. — Мунчоен шутэтскон база лэсьтэме потэ, — вера Игорь Лекомцев. — Клуб воксё сисьмиз ке, калыклэн коть отчы пыремез луоз. Каль вахтаен ужасько, коньдон тросгес мед поттом шуыса. Выль арлы берто но лэсьтӥськон борды басьтӥсько. Аслам калыке понна маке лэсьтэме потэ. Деревнямы быре шуыса, жаль. Малы ас коньдонэныд пуктӥськиськод, шуо. Кор ӝутъяны мужикъёс юртто ук, со понна но шумпотӥсько ни. Калык гинэ деревняысь медаз кошкы. Шутэтскон база луиз ке, гуртэ турмаршрут но усьтыны, агротуризмез но радъяны капчигес луоз, шуэ. Кылсярысь, нюлэсазы ватэмын Граждан оже ветлэм Кондратьев. Зэм, нимтулзэ вераны уг тодо ни — пересьёс кулэмын. Но со герой дорозь туэ сюрес лэсьтыны малпа. Гузэ тупатъяз ни. — Нюлэскы мынон сюресмы толалтэ но туж чебер, — азинтэ Игорь Евгеньевич. — Гӧртэ ке, выжыкылэ вуиськод кадь. Нош коньыосыз мамында! Киысь но сиён кышкатэк басьто. Кормушкаос сюрес кузя ошылӥмы ке, эшшо тросгес лыктозы. Нылпиослы но татын шулдыр луоз. Школьникъёсмы туэ 6 кузя. Мукет школаосысь но вуылозы. Гуртын вашкала колодчаосмы но трос. Игорь Лекомцевлэн ӝуам гурт бервылазы 66 кедр мерттэмез потэ. Ӵапак сомында адями Быдӟым тыложын быриз. Котькуд кедр борды нимын-тулын из юнматэме потэ, пе. Пӧрмытоз шуыса, гуртын юн оско. Тыпы сад мерттӥз ни. Балезино ёросысь Голёгуртэ нискыланы быдэс ёросысь ветло. Туспуктэм Владимир Урасиновлэн архивысьтызУж кылдытон — Деревняямы кӧня ке ӵыпетъёс вань. Огез 3 гектар зӧкта вал, но 1982-тӥ арын зор ву кыриз, — шуэ Игорь Лекомцев. — Сое выльысь ӵыпеме потэ. Калыклы шутэтскыны эшшо одӥг места луоз. Ми палан уж ӧвӧл, адямиос сюрес вылысь жадьыса берто. Бертыса мылкыдзы капчи мед луоз кадь потэ. Ачим но 1-2 ар вахтаетӥ ветлыса жади ке, нылме дышетӥ ке, оло, фермер луо. Но со понна эшшо трос ужано, трос валано. Каль гидам пудо вордӥсько. Йӧлтэк улыны уг быгатӥськы. Пичи дырысеным нуналаз 3 литр йӧл юоно мыным. Картошкаен, сьӧд нянен куртчиськод ке, солэсь ческытэз номыр ӧвӧл. Нош лудъёс Голёгуртын трос. Колхозын али гуртысь 2 мурт пудо сюдэ, мукетъёсыз ваньзы вахтаен ужало. Куштӥськем гидъёсы пудо пыртӥд ке, адямиослы но уж кылдоз. Туала вакытэ пастуханы каньыл: котыртӥськод но электропастух юнматӥськод. Али ужаны турттӥсезлы грант но люкыло. Оло, отын удалтоз. Техникаен ачим ужаны быгатӥсько. Калык понна ужано, аналсконо ӧвӧл. Пересьмыса юэм дырдэ тодад ваёд шат? Гурт удысъя но сиён-юонъя министр Ольга Абрамова пусъемъя, вуоно арысен гуртъёсты азинтон вылысь агротуризмен вырыны малпасьёслы грант люкылозы. Голёгурт выллем пичи деревняослы ӝутӥськыны со бадӟым юрттэт луоз. Кылсярысь, 2022-тӥ-2024-тӥ аръёслы Россиын чакламын 1,5 миллиард манет тыр грантъёс висъяны. Берло дыре адямиос гуртэ вуылыны, отын ваньмон дырзэс. Елена Сараматова Теги: Агротуризм Голёгурт гуртулон | Иворъёс |
Виталий Пронин Яр ёросысь Пудэмын улӥсьёс котьку сямен паськыт пусйизы черкогуртсылэсь нуналзэ. Ужрадазы вуылӥз Кун Кенешлэн Тӧроез В. Невоструев но.Митинг дыръя гуртысь сӥлы адямиосты данъян грамотаосын пусйизы, калыкез шулдыртӥзы «Танок» кун ансамбльысь артистъёс. Но валтӥсез луиз Пудэмлэн дано адямиезлы Эдуард Питашуклы мемориал пул усьтон. 1968-тӥ-1991-тӥ аръёсы со быгатыса кивалтӥз та черкогуртысь заводэн. Предприятиез тодылӥзы быдэс странаын. Со поттылӥз сиён пӧзьтонлы кулэ луись тӥрлык, нянь пыжон формаос но мукет.Элина Кумачёва | Улон-вылон |
Виталий Пронин ПИЧИ ПУРГААзьветлӥсьёс эшъяськоВуж Выль аре Пичи Пурга черкогуртэ вань удмурт огазеяськонъёслэн - «Удмурт кенеш», Удмурт нылкышно кенеш, «Дэмен», «Шунды», «Инӧс» - азьветлӥсьёссы нырысьсэ огинэ люкаськылӥзы, кылем ар понна ужамзылы йылпумъянъёс лэсьтӥзы.- Одӥг черкогуртын ке но улӥськом, ог-огмес ум тодмаське, - шуо пичи пургаос. - Тани туэ нырысьсэ малпамы огинэ люкаськыны, ог-огенымы рос-прос тодматскыны.Ужрадэ нылкышноос удмурт дэремъёсын лыктӥллям. Люкаськем калыкез Выль арен ӟечкылазы ёрослэн йырыз Александр Ерохин, «Удмурт кенеш» огазеяськонлэн вице-президентэз Валентин Тубылов но мукетъёсыз.- Кылем арын ёросын улӥсьёслэн бадӟымесь вормонъёссы вал гурт удысъя но, культура ласянь но, - вера Удмурт нылкышно кенешлэн ёросысь ёзэзлэн кивалтӥсез Алевтина Данилова. - Тужгес но адскымон вормонъёс басьтӥзы дышетӥсьёсмы. Кылсярысь, Пичи Пурга гимназиысь историлы дышетӥсь Римма Александровна Владимирова Приволжск федерал округысь визьнодасьёс пӧлын радъям конкурсын вормисе потӥз. Шор Кечолысь удмурт кыллы но литературалы дышетӥсь Нина Анатольевна Ермокина «Анай кылъя устоез дышетӥсь» конкурсын вормисьёс радэ султӥз. Дышетскись нылпиослэн но вормонъёссы вал гинэ. Соос шаерамы но ёросъёсын ортчылӥсь уно пӧртэм конкурсъёсы но ӵошатсконъёсы пыриськылӥзы.- Удмурт огазеяськонъёслэн ужрадъёсазы мед пыриськозы вылэм гурт удысын тыршисьёс но, - сюлэмшугзэс веразы куд-ог нылкышноос. - Соосты но ӧтьылоно, палэнэ медаз кыле.Люкаськем калык, ог-огеныз тодматскем сяна, ӝытбыт шулдыръяськиз, азьланезлы ужаны мылкыд пыӵатӥз.Любовь ТИХОНОВА. ЮКАМЕНСКБӧрдэм потэ Трос аръёс ӵоже Юкаменск ёросысь удмурт кылъя но литературая урокъёсты нуисьёсын быгатыса кивалтэ Лариса Булдакова. Ёросысь чиньыен лыдъямон школаосын гинэ удмурт кылэз дышето на шуыкуз, Лариса Георгиевналэн синвуосыз ик пото. Удмуртлыклы сӥзем арняос, толэзьёс, котырес ӝӧк сьӧрын пумиськонъёс ортчытъяськом ке но, со ӧжыт, шуэ.2009-тӥ арын Лариса Георгиевна шаерысьтымы кужмоез дышетӥсь ним басьтэмез бере быгатонлыкъёссэ возьматӥз Москваын. Тодмотэм адямиос азьын удмурт дышетӥсь ӧз ыштӥськы, куинетӥ инты басьтӥз. Россиысь конкурсэ пыриськемзэ туннэ но уг вунэты:- Празднике вуылэм кадь потӥ. 19 улосысь дышетӥсь ас калыксылы тупась дӥськутэн лыктӥллям. Дышетӥсьёс куспын нюръяськон капчиен ӧз сётскы, конкурсэ пыриськемъёс пӧлысь ваньмыз сямен городъёсысь визьнодасьёс вал, нош мон кадьёсыз - ёрос центръёсысь яке гурт школаосысь шедемъёс - чиньыен лыдъямон гинэ. Мурт пиналъёсын урок сётонлэсь ӧй но кышка, ӧй но жадьы, вань секытэз ортчиз... гуртын.Москвае мынон азяз Лариса Георгиевна дасяськыса трос уйёссэ кӧлытэк потэм. Ярано коть, кузпалыз но кык пиосыз валазы, быгатэмзыя уроклы материалъёсты вандыса, буяса дасязы. 7-тӥ классын дышетскись пиез Москвае сьӧраз ветлӥз. ӵок ойдо, мукет дышетӥсьёс понна висьыны министръёс ветлӥзы ке.- Монэ мукетыз паймытӥз: Москваысь вуэме бере вормонэлы шумпотӥсьёсыз ӧжытгес вал кадь, со понна вожъяськисьёсыз - лачак, - шуэ Лариса Булдакова. - Жаляса верано, удмурт кылэз дунъясьёслэн лыдзы ичиёме. ЕГЭ шуон ваньзэс кышкатэ, соин сэрен анай кылъя урокъёсмес куд-ог дышетӥсьёслэн но, анай-атайёслэн но мултэс каремзы потэ. Ёросысь 5 школаын гинэ на удмурт кылъя урокъёс нуисько.Валентина ЕМЕЛЬЯНОВА. Туспуктӥз Владимир БЕЛОМОРСКИХ. ДЭБЕСАнайёс дырто клубеТаяз арлы ужан план пусйыса, Удмурт нылкышно кенешлэн правлениезлэн берлояз пумиськоназ ужпум ӝутскиз быръёнъёслы но йылпумъянъёслы сӥзем котькуд конференциын адӟем карымон но азьмынӥсь кышномуртъёслы данъян пус сётон сярысь. Та юанэз ӝутыны чакламын таяз арын мартэ ортчоно конференциын.Озьы ик азьланяз бадӟымгес саклык висъяськоз удмурт анайёслы, соослы сӥзьыса, элькун ужрадъёс ортчылозы. Талы инъет луиз Дэбесын радъям «Данъясько тонэ, удмурт анай!» конференция. Сӥземын вал со Анайлэн нуналэзлы. Отчы пыриськизы Дэбес, Эгра, Шаркан, Кез ёросъёсысь но Ижысь анайёс, семья ужпумъёсъя отделъёсын ужасьёс но Удмурт нылкышно кенешлэн ёрос ёзъёсызлэн кивалтӥсьёсыз. Вить ар талэсь азьло дэбесъёс таӵе ужрад асьсэ понна радъязы вал.Ёросысь культура юртын ортчиз удмурт мемиосты данъян ӝыт. Удмурт нылкышно кенешлэн кивалтӥсез Надежда Степанова люкаськемъёсты тодматӥз огазеяськонлэн ужаменыз но азязы сылӥсь ужпумъёсын. Нылпиос анайёс понна дасяллям крезьгуро салам. Психолог Ольга Смирнова но сексолог Анатолий Бубин юрттэтлы кулэяськисьёслы валэктонъёс сётӥзы. Семьялы юрттэт сётӥсь специалистъёсын егит анайёс азьло нылкышно клубъёс пыр пумиськыны быгато вал.Лия МАЛЫХ. ИЖБуко пыр потон14-тӥ январе Тодосчиослэн юртазы бадӟым ужрад ортчиз: Вуж Выль арез келян но пӧртмаськон, тунаськон-вожояськон сям-йылолъёсты утён-возьматон. Пумиськонэз радъяз тодосчи Альберт Разин, ӝытэз нуиз УдГУ-ысь дышетӥсь Елена Булычева.Татчы шаерысьтымы пӧртэм интыосысь коллективъёс вуиллям: Ижысь - «Ижкар», «Эшъёс», «Ӟардон», «Тюрагай», «Чипчирган», Дэри ёросысь - «Пероггурт кильтырнаос», Ягулысь «Ягдор», Пичи Пурга ёросысь «Гожня кенакъёс». Пероггуртысь кенакъёс гын сапегъёссэс вайиллям. Соосты радэн-радэн тырыса, пӧртмаськон кутскиз. Вань мылкыд карисьёс сапегъёс пушкы кизэс лэзьязы, отысь кузьым шедьтылӥзы. Кинлы ке шеде сугон, мукетызлы - кампет, куинетӥезлы - ӟенелик... Нош гожня кенакъёс калыкез буко пыр поттазы. «Чипчирган» ансамбльлэн кивалтӥсез Ирина Пчеловодова уно шудонъёс ортчытӥз.Люкаськем калыкез куно каризы чаен, перепечен но шаньгиосын. Ӝыт пайдаё но туж шулдыр ортчиз. Та мытэм ужмес вуоно арын но азинтоно, шуизы городын но гуртын улӥсь удмуртъёс. Туэ та ужрад куинетӥзэ ортчиз ини.Раиса КОРЕПАНОВА, Ижкар. Теги: Дэбес Иж ПичиПурга УдГУ Удмурткенеш Удмуртнылкышнокенеш Школа Юкаменск | Иворъёс |
Виталий Пронин ИжЗэмос удмурт воргорон уг курдаТодосчиослэн юртазы «Кыӵе со зэмос удмурт воргорон?» ужрад ортчиз. Радъязы сое «Удмурт кенешлэн» Ижысь ёзчиосыз.Тодосчи Альберт Разин вакчияк тодматӥз асьме калыклэн вашкала но туала аръёсы данэ потэм удмурт пиосыныз: Кузебай Гердэн, Трофим Борисовен, Айво Ивиен, Максим Прокопьевен... Ма, соосты вераса но уд быдты, асьмелы вань кинлэсь адӟем карыны, пусйизы ужрадэ лыктэмъёс. Со воргоронъёс огзы но ӧз курдалэ, асьмелэсь улонмес ӟечгес карон понна пумозяз нюръяськизы, улонзэс сётӥзы.Тросэз воргоронъёс та ужрадэ военной дӥсен лыктӥллям. Кылсярысь, «Удмурт кенешлэн» Ижысь Ленин ёросысь ёзэныз кивалтӥсь Владимир Ныров полковник. Со вань улонзэ армилы сӥзиз. Туркмение но, Африкае но, Прибалтикае но вуылӥз. Но удмурт сямызлэсь нокытын ӧз люкиськы.Зэмос удмурт пиосъёсмес ӟечкыланы вуиллям Ижысь «Тюрагай», Дэри ёросысь Ягул гуртысь «Ягдор» но Ижысь Ленин ёросысь 25 номеро библиотекаысь «Эшъёс» кырӟась-верась коллективъёс. Котькудӥзлы ужрадэ пыриськем воргоронлы гадяз бырттэмын «Зэмос удмурт воргорон» медаль.Ӝытэз быгатыса но чебер нуизы Юлия Разина но Людмила Разина.Любовь Тихонова. ВавожГерд дорын куноязы «Эшъёс»Тунсыко пумиськон ортчиз Гурезь-Пудгаысьтымы Гердлэн музеяз. Дорамы куное вуылӥз «Удмурт кенеш» огазеяськонлэн Ижысь Ленин ёросысь ёзэныз кивалтӥсь Владимир Ныров эшъёсыныз ӵош. Ма, кырӟанъя-веранъя ансамбльзылэн нимыз но - «Эшъёс».Пумиськонэ озьы ик пыриськизы Вавож ёросысьтымы «кенешчиослэн» кивалтӥсьсы Геннадий Шубин но ёрос администрациысь культурая управлениен кивалтӥсь Виктор Шутов. Музее мыло-кыдо люкаськизы «Жильырась ошмес» ансамбле ветлӥсьёс.Кыл бӧрсьы кыл, кырӟан бӧрсьы кырӟан - пумиськон тунсыколэсь тунсыко пӧрмиз. Люкаськемъёслы музейын экскурсия ортчытӥз Галина Пчельникова. Вавожъёс городъёсты тодматӥзы вормонъёсынызы: бусыоссы ӟеч ю тысь, бакча емыш сёто, пудозы удалтэ... Нош городъёс гуртоосты паймытӥзы но шумпоттӥзы чылк-чылк удмурт вераськеменызы. «Жильырась ошмесъёс» кыӵе гинэ гур уг мыто, «Эшъёс» соку ик бордазы итӥсько ни - вань удмурт кырӟанъёсты тодо!Гурезь-пудгаослэн но ижъёслэн та нырысь пумиськонзы. Но, шӧдске, со берлоез уз луы.Лариса Протопопова, Кузебай Гердлэн музееныз кивалтӥсь. МожгаЯрам али, «Такъян» вань«Удмурт кенеш» огазеяськонлэн Можга ёросысь ёзэтэзлэн бурд улаз ужась «Такъян» нылкышно кенеш пусйиз 15 ар тырмонзэ.1997-тӥ ар. Россиысь дано дышетӥсь, Можга педколледжысь удмурт ёзэтэн кивалтӥсь Римма Данилова вожъяськыса учкылӥз ижъёслэн улэмзы шоры. Городын, пе, олокыӵе но ужрадъёс ортчыло, пӧртэм клубъёс ужало. Нош Можгаын сюлэмез усьтыса пукыны нокытын. Оло, асьме дорын но кыӵе ке клуб кылдытоно? Но кин сое валтоз? Собере тодаз лыктӥз: Можга педколледжысь котькыӵе ужрадэ капчиен пыриськись Татьяна Иванова та ныпъетэз одно вормоз! Ним но малпазы - «Такъян». Люкаськизы но нырысьсэ 25-тӥ январе, Татьянаослэн нуналазы.Зэм, нырысь-валысь нылкышноос трос ӧй вал. Но отӥяз «Такъян» паськытаз. Доразы ӧтчазы пӧртэм удысысь специалистъёсты. Кылсярысь, педагогика наукаосъя кандидатэз Надежда Шишкинаез, крезьгурчиез Виктор Ильинскихез, суредасез Владимир Кашинэз, кылбурчиез но композиторез Сергей Созоновез. Озьы - толэзьлы быдэ.«Такъянъёс» экскурсиен вуылӥзы ни Алнашысь Ашальчи Окилэн, Можга ёросысь Бадӟым Сибы гуртысь Вера Толстаялэн музейёсазы, Можгаысь Николай Байтеряков нимо библиотекае но трос мукет азе.Туннэ «Такъян» клубысь «яна потэмъёс» но вань ни. Кылсярысь, Зоя Ильинских медколледжысь студентъёс пӧлын радъяз «Ашальчи» клуб. Римма Данилова арлыдоосын нимаз кариськиз. Но юбилейзэс пусъёнын ваньзы огазьын пукизы. Котькудӥз тау кариз Татьяна Ивановалы: азьланяз но, пе, милемыз тазьы ик валтыны мед быгатод.Елена Сараматова. КрасногорскУйпал уӵы уз вуныКрасногорск ёросысь Дёбы черкогуртысь «Жильыртӥсь ошмес» удмурт культурая юртын Дарья Поторочиналэн вордскемез дырысен 75 ар тырмонлы сӥзем ужрад ортчиз. Гуртысь клубе калык зал тыр люкаськиз. Дано ёросчимы сярысь тупен-тупен мадиз Дёбы черкогуртысь библиотекаын ужась Фаина Ворончихина.Дарья Ивановна Поторочина - Удмурт АССР-ысь дано артистка. Вордскемын Чумовай гуртысь крестьян семьяын. Атаез Быдӟым ожын быриз, анаез вить пиналэн огназ кылиз. Шуг-секытъёсты вормыны юрттэм кырӟан: шумпотыкуз но, куректыкуз но сюлэмзэ буйгатылэм крезьгурен. Анайзылэсь адӟем кариллям нылпиосыз, ужлы но, кырӟанлы но огкадь дышыса будӥллям. Тужгес но шулдыр куараез вылэм Дашалэн. Дёбыысь 7 классъем школаез йылпумъямез бере Глазын улӥсь апаез сое пинал возьманы дораз ӧтем. Даша нуныез утялтэм, городысь ресторанын ужам.Чебер тусо нылаш ужан висказ кырӟаны яратэ вылэм. Одӥг нуналэ солэсь шулдыр куаразэ кылэм Глазовысь культурая юртлэн кивалтӥсез. Дораз ужаны ӧтемез токма луымтэ, со аре ик Даша Поторочина республиканской конкурсын вормисе потэм. Сое Совето Союзын ортчись вожвылъяськонэ трос пол ӧтьылӥллям.Отӥяз со ужаз «Италмас» ансамбльын. 1958-тӥ арын дышетскыны пыре Москваысь П. Чайковский нимо консерваторие. Музыкальной образованитэк муртъёсты отчы ӧз кутэ ке но, удмурт нылашлэн куараезлы ваньзы синмаськизы. Москваын тодон-валан люкан сяменыз шор ёзо школаын, крезьгуро училищеын дышетскиз. Соосты йылпумъямез бере туж ӧтизы ке но Ленинградэ, берытскиз вордскем палъёсаз.Уйпал уӵымы Ижысь крезьгуро училищеын дышетэмын. Со дырысен трос аръёс ортчизы. Жаляса верано, огвакытэ Дарья Ивановна сярысь вунэтыны ӧдъязы вал. Но ёросысь удмуртлык понна сюлмаськисьёс нимзэ выльысь улӟытӥзы. Аспал эшмес данъяса, пӧртэм ужрадъёс ортчыло. Ёросысьтымы анай кылмес утёнэ мыло-кыдо пыриськисьёсты куатетӥ арзэ Д. Поторочина нимо премиен пусъё. Таӵе дан басьтыны туэ удалтӥз Дёбы черкогуртысь нылпи садын ужасьёслы.Василий Спиридонов. Куинь кечез кутӥзыФевраль пумын анай кыллэсь нуналзэ пусъён дыръя Красногорск ёросын улӥсьёс куинь кечез кутыны быгатӥзы.Ёросысьтызы тодмо поэтъёсын тодматскизы, мастер-классъёсы пыриськыса, асьсэлы тунсыко арбериос лэсьтӥзы, шудон дышетӥзы. Черкогуртысь шаертодонъя музейын ужасьёс та ужрадлы нимысьтыз адӟытон дасязы.Валентина Кутузова. Пичи Пурга Брангуртысь песянайёс нюлэскын кырӟалоБрангуртысь песянайёс доры куное алигес вуылӥзы Свердловск улосысь Верхняя Пышма городысь удмурт культурая «Шудбур» клубе ветлӥсьёс. Кырӟан-эктонъёсын, перепечъёсын пумитазы соосты.«Бускель пумиськонэ» лыктыны мылкыд каризы шаерысьтымы мукет кырӟась-верась коллективъёс но - ог 60 артистъёс люкаськизы. Кык час пала соос концерт сётӥзы.Концерт усьтӥськиз крезьлэн жингырась куараеныз. Собере сцена вылэ потӥзы «Арганчиос», зал тыр кичабонъёс соку ик чузъяськизы. «Азвесь гырлы» ансамбле ветлӥсьёс яркыт костюмъёсынызы бубылиос музэн бергазы, «Буйгасьтэм мылкыдъёс» вашкала кырӟанъёсынызы паймытӥзы. Ма, Верхняя Пышмаысь куноос но буш лыктӥллямтэ - «песьтэр тыр» вайиллям кырӟанъёссэс, сценкаоссэс но мукет паймымон номеръёссэс. Учкисьёс зал тыр я серекъязы, я кичабонъёсын согылӥзы. Эстрада кырӟанъёсты быдэстӥзы Лена но Игорь Петровъёс, Брангуртысь егитъёс. Концертэз йылпумъязы Брангуртысь песянайёс. Но удмурт шудонъёс, кырӟанъёс, эктон гуръёс бер ӝытозь чузъяськизы на.- «Шудбурлы» луыса Удмуртиысь лымшор удмуртъёс эшшо матэгес кариськизы, - мылкыдзэ усьтӥз Брангуртысь песянайёслэн кивалтӥсьсы Ольга Туктарева. - Та пумиськон дыръя кылдӥзы выль тодмоосмы-эшъёсмы.«Бускель пумиськонлэн» ӵуказе нуналаз Брангуртысь песянайёс кунооссэс ӧтчазы нюлэскы. Тыл вылын пӧзьтӥзы удмурт пельнянь, егитъёс дорысьтызы вайизы пыжем перепечъёс. Кин ке куас вылын ширъяз, кин ке салазкиен нискылаз, лымыын погылляськисьёсыз-шулдыръяськисьёсыз но вал. Песянайёс егитъёслэсь чик бере ӧз кыле!Элина Васильева. Теги: Вавож Иж Красногорск Можга ПичиПурга Удмурткенеш | Иворъёс |
Виталий Пронин Ижкарын егитъёслы сӥзем театръёс трос ӧвӧл - «Молодой человек», театрын шудо профессионалъёс,, «Ватка» театръёсын - артистэ дышетскымтэ адямиос. Но соослэн ужзы асьсэлы гинэ кулэ кадь. Мускоын радъяськись «Золотая Маска» фестивале пичи каръёсысь театръёслы туж шуг сюрыны. Соин йырин таяз арын фестивалез паськытатӥзы. Табере валтӥсь люкетаз сюрымтэ но со дыре ик ӟечтеатръёс «Маска плюс» фестивальын шудозы. Мартэ отчы мынозы Ижкарысь Les Partisans но Глазкарысь «Парафраз» театръёс. Шумпотоно кадь соослэн вормонзылы, но татын оло серекъялод, оло бӧрдод. Les Partisans театрлэн Муское мыныны уксёез ӧвӧл. Кивалтон ёзъёс соослы уг юртто. Ӧз луысал ке Les Partisans театр, кылдысал меда туала драматургияя но режиссурая центр, удмурт драматургияя школа. Егит драматургъёс вожмасько сюрыны Валерий Шергинлэн но Глеб Павлоидлэн дунтэк курсъёсазы но «Les Partisans» театре. Удмуртиысь туала драматургъёслэсь пьесаоссэс калык лыдӟонъёсазы быдэс зал люкаське, нош спектакльёссы сярысь веранэз ик ӧвӧл. Les Partisans театр Удмуртиын ассэ быгатӥз ни возьматыны, солы будыны кулэ - фестивальёсы потаны, мукет театръёслэсь шудэмзэс адӟыны. Но со понна кулэ вылӥослэсь юрттэт! Сыӵе ик югдур вал 1997-тӥ арын кылдэм удмурт егитъёслэн театренызы - «Иднакар» студиен. Мон али но тодӥсько на: борддорам соослэн «Тристан но Изольда» спектакльысьтызы постерез ошиське вал. Мон учкылӥ егит Алексей Ложкин шоры но малпалляй, кызьы теартъёстӥ ветлыса вылӥ культура борды кыстӥсько. Театрлы улыны но улыны кылдэмын вал. Отын егит Светлана Кибардина, Алексей Ложкин, Надежда Уткина шудӥзы. Но... Алигес Удмурт театрын пумиськон ортчиз. Артистъёс, критикъёс, гожъяськисьёс лӧптыса вераськизы удмурт егитъёслы экспериментальной инты кылдытон сярысь, кытын егит драматургъёс, режиссёръёс но актёръёс лулэз улӟытӥсь «бомба» лэсьтозы. Кылдозы трос пӧртэм туала спектакльёс, ортчылозы пьеса лыдӟонъёс. - Сыӵе театръёс тодмо луизы ни Россиысь пӧртэм каръёсын, - вера режиссёр «Тристан и Изольда» спектаклез пуктэм Ольга Александрова. -Туннэ егит драматургъёс туала темалы сӥзем пьеса гожто, ӵуказе сое актёръёс сцена вылын шудо ни. Интернетысь улон арня куспын театре выже. Егитъёслэн уггес поты ветлэмзы «традиционной мӧзмыт спетакльёсы». Мӧзмыт, малы ке шуоно ӧвӧл отын туала даурлэн выль шӧмез. Вылаз ик кулэ ялан вошъяськись программа, нош театръёсын арысь аре одӥг репертуар. Мукет ласянь, ветлозы меда со спектакльёсы удмурт егитъёс? Малы ке УдГУ-ысь «Ватка» театрлэн премьераяз ӝыны зал но калык уг люкаськы ук. Соос пӧлысь но ӝыныез - дышетӥсьёс но шудӥсьёслэн эшъёссы. Нош соос араз одӥг пол спектакль пукто. Одӥг пол! Али Удмурт театрысь актриса Валентина Бекманова удмурт кылосбуръя факультетысь егитъёсын аслэсьтыз спектакльзэ дася. Кӧня калык люкаськоз отчы? Мылкыд гинэ мед луоз, соку ваньмыз пӧрмоз. Павел Зорин но мар ке бордысен кутскиз ук. Нош табере Les Partisans театрлэсь спектакльёссэ возьмало но дунъяло. Мария Векшина Теги: учтеатр | Иворъёс |
Виталий Пронин Удмуртиысь кинологъёс но волонтёръёс.4 нунал ӵоже Ижысь «Пирогово» аэроклубын Россиысь 66 кинологъёс вожвылъяськизы. Удмуртилэн командаезлы ӧжытак гинэ ӧз удалты 3-тӥ интыозь ӝутскыны.Историысь чуръёсты тодэ ваёно ке, Россиын МЧС понна пуныосты дышетон сярысь малпаськыны кутскизы 1989-тӥ арын Армениын музъем зуркан ортчем бере. 1995-тӥ арын Сахалинын луэм бадӟым музъем зуркан дыръя, пуныос юрттэмен, куашкам юртъёс улысь 50-лэсь трос адямиос шедьтэмын вал. 1996-тӥ арын 20-тӥ июне Россиын кылдытэмын вал кинологъёслэн службазы. Кызьы вераз та службаен кивалтӥсь Елена Колпакова, выль кылдытэм ёз шоры, пе, соку тросэз оскытэк учкизы, кӧня ке ужазы ке, шуг-секытъёслы уз чидалэ но пазьгиськозы шуыса, малпазы. Но 2-3 ар ортчыса, адямиослэсь но пуныослэсь валче ужамзэс адӟыны кутскизы. Табере Россиысь ваньмаз сямен улосъёсын таӵе службаос кылдытэмын.Удмуртиын ортчем ӵошатсконлы вылӥ дунъет сётӥз Россиысь МЧС-лэн Приволжск федерал округъя кинологъёслэн службаысьтызы валтӥсь специалист Дмитрий Кирюхин.- Арлы быдэ ортчылӥсь ӵошатсконэ тамында калык ӧз люкаськылы на вал, - шуэ Дмитрий Павлович. - Устоез ним басьтон - огшоры дан гинэ ӧвӧл. Кинологъёс арлы быдэ аттестациез ортчыны кулэ, со пыр потэмъёсты гинэ та удысын ужаны лэзё. Нош вожвылъяськонын вормисе потэмъёс Россиысь огъя ӵошатсконэ пыриськозы. Пусйыны кулэ, Приволжск федерал округысь кинологъёс отын но вылӥ интыосты возё.Ижын нырысьсэ уже кутӥзы пилоттэк лобась аппаратъёсты. Спортcменъёс тросэн судьяос ваньзэс эскерыса-чакласа уг вутто, очкоосты лыдъян дыръя споръяськон учыръёс, куд-ог валамтэос кылдыло. Таӵе учыръёсы пилоттэк лобась аппаратъёс номырин воштонтэм.- Пилоттэк лобась аппаратъёс, малпасько, кинологъёслэн службаязы но луыны кулэ, - шуэ Россиысь МЧС-лэн Удмурт Республикая ёзэныз кивалтӥсь Пётр Фомин. - Пуныос борды видеокамераос яке нимысьтыз аппаратъёс юнматоно. Беспилотник пыр соос кузёзылэсь командазэс кылозы. Выль амалъёс утчан бордын ужано.Ӵошатскон 3 люкетэн ортчиз. Нырысетӥ нуналаз пуныослэсь кылзӥськемзэс но командаосты быдэсъямзэс эскеризы. Тужгес учкымонэз вал фристайл амал. Тросэз пуныос, огшоры командаосты быдэстэм сяна, циркысь пӧйшуръёс кадь асьсэды возьматӥзы, олокыӵе но трюкъёс лэсьтӥзы. Быгатонлыкенызы паймытӥзы Пермьысь пуныос. Кыкетӥ нуналаз кинологъёс бусыын но сикын ужазы: йыромем муртэ утчазы. Куинетӥ нуналаз куашкам юртъёс котыртӥ бергазы, шуге-леке шедем муртэз утчаса. Берпуметӥ вожвылъяськонзы командаен нюръяськон вал. Спасательёслэн пуныоссы визьмоесь.Пусйыны кулэ созэ но, ӵошатсконэ нырысьсэ лыктэмъёс понна бызьылон сюресъёс капчиятэмын вал.Удмуртилэсь данзэ та ӵошатсконын утизы нылъёс гинэ: Дарья Зеленина, Ирина Байгарова но Ольга Тимофеева. Бадӟым оскон вал Ольга Тимофеевалы. Угось ортчем аръёсы та выллем ӵошатсконъёсысь вормонъёсын бертылӥз. Но асьме команда вормисьёс пӧлы ӧз шедьы.- Таиз мынам кыкетӥ пуные. Нылъёслэн лусьтро эшъёссы лабрадор выжыысь, нош мынам - немецкой овчарка, - шуэ кинолог-спасатель Ольга Тимофеева. - Жассиен ми котьку огкыл шедьтӥськомы, мынэсьтым капчи мылкыдме, пальышамме адӟыса, солэн но синъёсыз ӝуало. Кылзӥськемез понна ческыт сиёнэн куноятӥсько.Командаен 4-тӥ инты басьтэмлы ум куректӥське, угось тылпулэсь утиськонъя нимысьтыз частьын кыкетӥ арзэ гинэ ужаськомы, - шуэ Ольга Тимофеева. - Эшъёсылэн ӵошатскон опытсы ӧжыт ке но, 3-тӥ интылэсь кӧня ке секундлы, очколы кылимы. Шугъяськонэ вуылӥмы, куашкам юрт бервылысь сӧсырмыны шедем муртэ утчакумы. Утчаськоно интылэн быдӟалаез 10 сюрс квадрат метр. Отын ӵын, пуштылэм куараос кылӥсько. Пуныос гинэ ӧвӧл, егит спасательёс но дэймизы.Спасательёс вӧзын кужымзэс эскеризы волонтёръёс. Кин ке нырысетӥ арзэ пыриське, кин ке - куинетӥзэ. Соос азе но чурыт куронъёс пуктэмын вал. Стартэ 17 волонтёръёс потӥзы ке, пумозяз вуыны кылдӥз куинезлы гинэ. Шумпотоно, соос пӧлысь кыкез, Анна Шалькина Рада пуныеныз но Агния Беляева Николаеныз, спасательёслы юрттӥськон вылысь нимысьтыз аттестатъёс басьтӥзы.Волонтёръёс пӧлын вормисе потӥзы Пермьысь Радислава Евдокимова но Сергей Баженов кузпалъёс. Пуныоссылы луыса ик тодматскиллям, семья кылдытӥллям. Кинологъёслэн ӵошатсконазы 2-тӥ арзэ пырисько, Удмуртие лыктӥллям 2 аресъем кыкто нылъёсынызы, Молния но Юрза пуныосынызы.4 нунал ӵоже кыстӥськем ӵошатсконын огъя командаен вормисе потӥзы Казаньысь, Пермьысь но Набережные Челны городъёсысь кинологъёс.Валентина Емельянова | Улон-вылон |
Виталий Пронин Архангельск улосвылысь шаертодонъя музей вазиськиз Удмурт Элькунысь Йӧскалык политикая министерстволы, А. С. Пушкинлэсь «Я помню чудное мгновенье...» кылбурзэ бесерман кылэ берыктыны курыса. Кылбурез берыктыны басьтӥськизы Юкаменск ёросысь удмурт кылъя дышетӥсь Нина Иванова но шаертодонъя музейын ужась Тамара Невоструева. Озьыен, «Я помню чудное мгновенье...» кылбурлэн кык бесерман берыктэмез кылдӥз.znamya-oktyabrya.ruТуспуктэмез: portal.do.mrsu.ru | Иворъёс |
Виталий Пронин Пуштросэз:- Маин тодэ кылёз 2017-тӥ ар?- Воштӥськонъёс - умойлы. Удмуртилэн Тӧроез Александр Бречалов арлы йылпумъянъёс лэсьтӥз.- Туннэ нуналэн гинэ улыны уг яра. Тӧр шорын - Кун Кенешысь Бюджетъя, вытъёсъя но коньдон ужпумъёсъя комиссиен кивалтӥсь Юрий Тюрин.- Спорт, лулчеберет, тазалык, дышетон, гурт удыс... Кыӵе вормонъёсын пумитало выль арез та удысъёс? | Улон-вылон |
Виталий Пронин Пресс-конференциын А. Соловьёвлы журналистъёс трос юанъёс сётъязы. Соос пӧлын гурт удыс, хоккей но быръёнъёс.Алнашысь вуэм журналистъёс шуизы: куд-ог ужбергатӥсьёс гурт хозяйствоосты банкротэ вуттыны выро, ваньбурзэс киулто. Александр Соловьёв оскытӥз: та ужпумез со син шораз сак возёз, законэз сӧрисьёслэсь кылзэс зол юалоз.Кенешонын кылпум потӥз коррупциен нюръяськон, бюджетысь уксёез шыръян сярысь но. Тӧро шуиз: удыссэс рос-прос нуыны быгатӥсьтэм, эшшо ке кузьмаськонэз яратӥсь но ӵыжы-выжыоссэс ӟеч удысъёсы интыяны вырись кивалтӥсьёсты уг жаля. Но меӵак вераса, уг поты вылэм таӵе учыръёсын пумиськем. Оскем потэ: ёросъёсысь-городъёсысь ки-валтӥсьёс данзэс уз сапталэ. Пресс-конференцие вуизы 50-лэсь ятыр журналистъёс.Александр Соловьёв огдыре данъяськыса но жаляса вераз «Ижсталь» хоккейя команда сярысь. Берло дыре со вормонъёсын шумпоттӥз: таӵеез ӧй вал ни совето вакытъёсысен. Но жаляса верано, та командаысь тужгес етӥз, усто тренеръёсты но шудӥсьёсты утьыны ӧз пӧрмы: соос кошконо кариськизы мукет улосъёсысь клубъёсы. Соосты асьме командаын возьыны кулэ луысал 540 миллион манет - бюджетын со ӧвӧл. Зэм, одӥгез коммерция банк пунэмен ӵектӥз вал 50 миллионзэ - но со малы гинэ тырмоз? Вылаз ик, тупатъяно луысал Ижысь йӧ дворецез. Та куронъёсты быдэстыны али луонлыкмы ӧвӧл, но котьма ке но спортлы шаерамы бадӟым саклык висъяське. Соин ик выль вормонъёслы оскон бадӟым.Кенешонын саклык висъяськиз туэ сентябре ортчоно быръёнъёслы но. А. Соловьёв ивортӥз: город Думаосты выльдонлы дасяське «Огъя Россия» партилэн Удмурт ёзэз. Партилэн списокезъя кандидатъёсты быръён вылысь радъяськиз праймериз. Иж город Думае партилэсь ӵектӥськисьёс пӧлын тужгес но трос куара люказы дышетонъя но наукая министрлэн воштӥсез Зоя Суворова, Кун Кенешысь депутат Алексей Прасолов но Ижысь медициная кун академилэн ректорез Николай Стрелков.Елена Никитина Туспуктӥз Эдуард Карипов | Улон-вылон |
Виталий Пронин Ижысь автозаводын усьтӥськиз пластик кисьтонъя выль цех. Отын табере дасяськозы машинаослы бамперъёс, приборъёслы панельёс но ӧсъёсаз пуктӥськись пластик детальёс. Соос тупало ВАЗ сериысь автомобильёслы, озьы ик Ниссан но Рено машинаослы - таоссэ поттон автозаводын матысь дыре радъяськоз ни угось.Выль цехез усьтонэ пыриськизы Удмурт Республикалэн Президентэз Александр Волков но Ижысь автозаводлэн кивалтӥсез Алексей Алексеев.Машинаосты бичанлы кулэ луись пластик детальёсты талэсь азьло Ижысь автозаводэ вуттылӥзы Тольяттиысь «АвтоВАЗ-ысь». Соосты асьме доры вуттон туж дуно усьылӥз: соос угось секталазыя туж капчиесь, но медаз ӵабъяське-гожмаське шуыса вӧл-вӧл инты кулэ. Нош табере со детальёсты асьме дорын поттозы. Таиз шӧдӥськоз машиналэн асдуныз вылын но - кисыосмылы со дунтэмгес усёз.Елена Тугашова Туспуктэм: news.drom.ru Теги: Ижысьавтозавод экономика | Иворъёс |
Виталий Пронин Александра Петровналэн киужъёсызлы уката паймоно, арлыдыз сярысь тодыса. 10-тӥ мае со пусйиз 84 ар тырмонзэ. Та вакытэ со нылыз дорын Сюмсиын улэ. Сюмси черкогуртысь Александра Сивкова туж чебер керттӥське, чильпаське.Александра Сивкова вордскемын Вавож ёросысь Чудӟалуд гуртын. Школае вамыштӥз Быдӟым ож вакытэ: бускель гуртысь, Водӟиысь, школаын 7 классэз йылпумъяз. Быдэ вуэм нылашлы ӵектӥзы Сарапулысь бухгалтеръёсты дасянъя курсъёсын дышетскыны. Шура соглаш кариськиз, озьы одӥг ар ӵоже та курсъёсын тодон-валан люказ. Но соку колхозын уж лачак вал, ваньзэ киын быдэс-тоно, техника ӧвӧл. Озьы со, бухгалтерын кӧня ке ужаса, бӧрысь пудо сюдӥз, турын дасяз, бусыын ужаз. 1961-тӥ арын Александра Петровна пумитаз кузпалзэ — Вуж Бия гуртысь Арсентий Васильевичез. Со Быдӟым оже пыриськемын. Шураен улыны кариськиз Вуж Бияе, кыкназы ик тыршизы колхозын. Огез бӧрсьы мукетыз вордскизы 3 нылъёссы. Трос пудо вордӥзы, муш возизы. — Со вакытэ дӥськутлы ёрмоно вал ук ай, — шуэШурапайлэн Выль Бияын улӥсь шоретӥез Тамара нылыз. — Трос ыж вордӥськом вал, ыж гонлэсь мама милемлы мар но ӧз кертты: пыдвыл, пӧзь, шапка, штани. Паймисько, со быдӟа хозяйствоен кызьы меда киуж но ужаны вуттылӥз. Колхозын кема аръёс ужаса, Шурапай страхованиея агент луиз — вот кытын кулэ луиз бухгалтерлы дышетскемез. Ӟеч тыршемез понна со пусъемын уно данъян грамотаосын. Жаляса верано, Шурапайлэн кузпалыз улонысь кошкемын ни. Нылъёсыз кемалась быземын. Анайзэ ас дораз басьтӥз покчиез Елена нылыз. Пенсие потыса, Шурапайлэн ваньмон дырыз тросгес луиз, киуж дуннее выйиз. Вужмем дӥськутэз кесяса, огезлэсь пӧртэм мукет чебер выж лёгетъёс чильпа, керттӥське. Арлыдызлы уг сётскы Шурапай: чиньыосыз шаплыесь, синъёсыз лэчытэсь. — Вавож черкогуртысь кибашлыослэн юртсы кемалась ӧвӧл конкурс ялӥз вал. Мамамылэсь киужъёссэ отчы келямы. Конкурсэ пыриськисьёс пӧлын со тужгес арлыдоез вал. Тодмоез но, тодмотэмез но кӧня ушъязы сое! Нош ӟеч кыллэсь ма умоез вань? Табере киуж ужаны мылкыдыз уката бурдъяськемын, — шуэ Елена нылыз. Елена НИКИТИНА | Иворъёс |
Виталий Пронин Арды ческыт мед луоз! 18-тӥ куарусёнэ ӝыт, куке инбамын ӝуатскиз кыкетӥ кизили, еврей календарья кутскиз выль 5781-тӥ ар. Дышем сямъя Удмуртиысь еврейёс Рош Ха-Шана (арлэн йырыз) праздникез пумитазы, ог-огзэс ӟечкыласа, ческыт выль ар сӥзьыса но концерт возьматыса. Но кылем аръёсы сярысь, туэ ваньмыз ортчиз онлайн амалэн. Еврейёслэн воскресной школазы. Община Озьы еврей община радъя аслэсьтыз улонзэ 1993-тӥарысен. Соку Ижкарын кылдӥз Еврей культуралэн обществоез. Бӧрысь со луиз Еврей культуралэн общинной центрез. Солэн ёзъёсыз Удмуртиысь мукет каръёсын но вань. Исторической дорзылэсь палэнын улыса, еврейёс культуразэс утьыны но сое пиналъёссылы пыӵатыны тыршо. Со понна ужа воскресной школа, отчы ветло 40 котырын пиналъёс. Отын тодматско калыксылэн историеныз, лулчеберетэныз но сям-йылолъёсыныз. Центрысь ужасьёс тыршо ваньмон дырез шулдыр но пайдаё карыны. Со понна ужало пиналъёслы но, егитъёслы но, семьяослы но тупась клубъёс. Таӵе бичаськонъёссылэн емышез вань. Кылсярысь, 2006-тӥ арын еврей анекдотъёсты яратӥсьёслэн клубазы ветлӥсь адямиос уксё бичазы, общинной центрлы люкаськылон инты басьтыны мед луоз шуыса. Табере отын клубъёслэн пумиськонъёссы ортчыло. Тросгес адями люкаське Эшъяськон юртэ Ханукаез (югыт праздник), Песахез (Египетысь кошкемлы сӥземын), Пуримез (тушмонъёсын быдтэмлэсь пегӟемлы сӥземын) но мукет бадӟым праздникъёсты пусъён понна. — Эшшо ми ӟуч кылын «Кипарис» газет поттылӥм, но берло дыре солэн кулэлыкез быриз, малы ке шуоно али вань иворъёсты вотэсысь тодыны луэ, — вера воскресной школалэн кивалтӥсез Елена Костенкова. — Со сяна, милям вань бадӟым библиотекамы. Отын люкамын 3 сюрслэсь ятыр книгаос. Куд-огъёссэ Ижысь мукетбиблиотекаосысь но шедьтыны уз луы. Угось соос келямын Израильысь. Туж трос адями отчы уг ветлы ке но, шумпотымон, вань сыӵе лыдӟисьёс, кин ялан пыралля. Али общинной центрлэн списоказ ог 1 сюрс 200 адями. Соос пырисько центрлэн программаосаз. Огез герӟаськемын волонтёр ужен. Центрысь волонтёръёс арлыдоослы юрттӥсько, соослы сиён-юон ваё, доразы утялтӥсько. Тани али но соос яблоклэсь пӧзьтэм варення нуллӥзы. Еврей сям-йылолъя Выль арез яблокен но чечыен пумитаны кулэ, выль ар ческыт мед луоз шуыса. Со сяна, центр выре благотворительной ужен: городысь но гуртысь трос нылпиё семьяослы юрттэ но мукет. Тевье но Энык-Бенык Общинной центр мылысь-кыдысь пыриське проектъёсын ужанэ. Озьы 2015-тӥ арысен улонэ пыӵа «Калыклэн геройёсыз — страналэн геройёсыз» проект. Со сӥземын Атыкай оже ветлэмъёслы. — Тросэз школьникъёс туж умой тодо странамылэсь геройёссэ, нош соос ик кыӵе ке но калыклэн геройёсыз луо шуыса, уг тодо. Соин ик йырам таӵе малпан шуккиз, — вера общинной центрлэн кивалтӥсез Марк Гольдин. Еврейёс ӟеч кусып возё удмуртъёсын но. 1990-тӥ аръёсы ай эшъяськизы удмурт гожъяськисьёсын Вячеслав Ар-Сергиен но Владимир Котковен. 1999-тӥ арын В. Ар-Серги берыктӥз еврей калык выжыкылъёсты. Бӧрысь со ик удмуртомытӥз Шолом-Алейхем еврей гожъяськисьлэсь «Тевье дер милхикер» повестьсэ. Озьы печатласькиз «Йӧл вузась Тевье». В. Котков берыктӥз Овсей Дризлэсь нылпи кылбуръёссэ — 2014-тӥ арын потӥз «Ваньмыз та Энык-Бенык сярысь» книга. Туэ чакламын эшшо одӥг книга печатланы. Интыосын воштӥськизы Трос дауръёс ӵоже еврейёс вераськизы идиш кылын, иврит кылиз книгаосы гинэ. Но 20-тӥ даурлэн кутсконаз куд-ог мыло-кыдоос сое улӟытыны кутскизы. 1948-тӥ арын карта вылын кылдӥз Израиль государство, иврит луиз солэн кун кылэз. Таин валче воштӥськиз югдур мукет странаосын но. Елена Костенкова вера, анай-атаез куспазы идиш кылын верасько вал ай, нош внукез — иврит кылын ини. Кыллы дышетон кутске пичи дырысен ик —3 арескысен. Ижысь 280-тӥ нылпи садын вань 2 еврей группаос. Оглом отчы ветлэ 36 пинал. Отын одно ик дышето ивритэз но тодматско лулчеберетэн. Пусйыны кулэ, та группаосы ветлӥсь куд-ог пиналъёслэн еврей выжызы ӧвӧл. Анай-атайёс пиналъёссэс отчы юри сёто, соос мукет культураен но кылэн мед тодматскозы шуыса. Со выллем ик югдур «Илан» («Писпу») хореографической ансамбльын но. Со сяна, 27 ар ӵоже радъяськыло ни иврит кылъя курсъёс. Отын ужа 2 дышетӥсь. Вань мылкыд карисьёс быгато отчы лыктыны но иврит кылэз дышетыны группаен но, нимаз но. Елена Костенкова пусъе, сыӵе адямиос ӧжыт ӧвӧл. Угось али быдэсъясько Израиле кошкон программаос. Соин ик иврит али кулэ луись кыл, шуыны луоз. Тунсыко: кошкисьёс пӧлын вань удмуртъёс но. Чиньыен лыдъямон ке но, шаерамы кылдӥзы суро-пожо семьяос. 3 сыӵе семьяос (картэз — удмурт выжыысь, нош кышноез — еврей) 2000-тӥ аръёслэн кутсконазы Израиле улыны кошкизы. Эшшо огезлэн сыӵе семьялэн — Боровиковъёслэн — нылзы кошкиз Израиле. — Ми огшоры советской семья, тодматским, механической институтын дышетскыкумы ай. Еврей яке удмурт праздникъёсты ум пусйылӥське. Мон пыр-поч тодматски соосын мӧйы дыръям ини, — шуэ Эмилия Давыдовна. — Озьы ке но картэлэн но, пиналъёсмылэн но удмурт вирзы шӧдӥське. Соос инкуазьлы туж матын. Нылы но, пие но биологиен герӟаськем удысэз бырйизы. Нош монэ тэле нырысьсэ нуиз пие. Историысь Нырысетӥ еврейёс Удмурт шаере вуизы, Николай I император кивалтыку, 19-тӥ даурлэн нырысетӥ ӝыныяз. Соос вал кантонистъёс (12-25 аресъем рекрутъёс). Соин ик служить каризы гарнизонной ротаосын, бӧрысь кутскизы Ижысь корт ӵыжатон заводын но ужаны. Пумен соослэн лыдзы будӥз. Евгений Шумилов шаерчи чакламъя, 1854-тӥ арын Вятской губерниын улӥзы 252 еврейёс, 200-эз соос пӧлысь — Ижкарын. Мукетгес югдур кылдӥз Сарапулын. Отын заводъёс ӧй вал бере, еврейёс ужазы страховой агентъёс, адвокатъёс но журналистъёс луыса. Кыказ но городъёсын усьтӥськизы синагогаос, но совето власть соосты ворсаз. Быдӟым ож кутскем бере трос предприятиос но адямиос эвакуировать каремын вал Удмуртие. Таин валче йылӥз еврей калыклэн лыдыз. Пусйыны кулэ, 1930-тӥ-1940-тӥ аръёсы заводъёсысь тросэз инженеръёс вал еврейёс. Война бырем бере куд-огъёсыз берытскизы доразы, нош кинлы нокытчы вал мыныны, кылизы асьме шаере. Эшшо вуылӥзы вузэз йылпумъямзы бере распределениея. 1990-тӥ аръёсы Удмуртиысь еврей улӥсьёслэн лыдзы зол усиз. Соку кунгожъёс усьтӥськизы но, тросэз кошкизы Израиле. Валентина СЕМЁНОВА | Лулчеберет |
Виталий Пронин Удмурт театрын чебер но кырӟаны-вераны быгатӥсь нылэз бырйизы. Туэ «Чеберай» ним басьтон понна 10 ныл ӵошатскиз. Соос пӧлын Олеся Полатова, шаплы луэменыз, сцена вылын ассэ умой возьыны быгатэменыз, конкурслэн вормисез луиз.Олеся али удмурт кылосбур факультетын 1-тӥ курсын дышетске. Егитъёслы со тодмо Fashion клубын удмурт позыръяськонъёсты нуэменыз. Нылаш вордскемын но будэмын Татарстанысь Кукмор ёросысь Вылӥ Шунь гуртын. Конкурсын удмурт сям-йылолэз возьматон понна Олеся вордскем шаерысьтыз «Инвожо» ансамблез ваиз.Шаркан ёросысь вуэм Лариса Ивановаез жюри кыкетӥ интыен дунъяз. Ларисалы 21 арес, со Шаркан школаын крезьгурлы дышетэ. Конкурсын Лариса удмурт кылын быгатыса быдэстӥз «Титаник» фильмысь кырӟанэз. Кырӟанлэсь кылъёссэ Ларисалы анаез Надежда Егоровна, Шарканысь нылпи творчествоя юртысь методист но кылбурчи Владимир Котков берыктӥллям.- «Йӧ келян» йылолэз ёрос лулчеберет юртысь усточиос дасяны но возьматыны юрттӥзы. «Конкурслы туж трос дасяськоно луиз, - шуэ Лариса. - Анаелы но Шаркан ёросысь лулчеберет удысын ужасьёслы тау кареме потэ. Ужрад мыныку ӧй сюлмаськы: умой дасяськемын вал. Тодон-валанэз эскерись юанъёс сётъякузы но йылолэз возьматыку, кылъёсты вунэтэмлэсь гинэ кышкай.Дэри ёросысь Дарья Байкова куинетӥез луиз но «Дыдыкай» ним басьтӥз. Кылем конкурсын та нимтулэн дораз бертӥз вал туэ Чеберай луэм Олеся Полатова. Конкурсын Дарья быгатыса калык кырӟанъёсты быдэстӥз.Йылолъёсты возьматон конкурслэн тужгес но яркыт но тунсыко люкетэз луиз. Чебересь суредъёс сямен, сцена вылын сюан обрядлэн люкетъёсыз, нуны сюан, сӥзьыл пӧртмаськон, нумыр сюан но мукет тунсыко йылолъёс вошъяськизы. Эгра ёросысь Людмила Григорьева Ижысь крезьгур колледжын дышетске. Люда но колледжын дышетскись эшъёсыз «Нуны сюан» обрядэз быгатыса, зэмос артистъёс сямен, быдэстӥзы.Конкурслэсь йылпумъянъёссэ витьыку, Иван Белослудцев, Богдан Анфиногенов, Дмитрий Загребин учкисьёслы зэмос концерт возьматыса вуттӥзы. Кемалась ӧвӧл «Арганавтъёс» группаысь арганчи Александр Ашихмин кырӟаны кутскиз. Электрон крезьгур чузъяськем улсын Саша араганэн шудэ но кырӟа - озьы выль шӧмо, тунсыко гур кылдэ.Конкурс сярысь ке верано, калык котьку сямен шоу возьма. Соин ужрадэз дасясьёслы конкурсэ пырись нылъёсты ӵемгес эскероно, соос понна ӵемгес репетициос ортчытоно вал.«Дэмен» огазеяськонысь ёзчиослы табере Олеся Полатоваез «Уйпал кизили» конкурслы дасяно. Ксения Воронцова сямен ик, ассэ ӟеч возьматыны мед быгатоз. Кылем арын фин-угор нылъёс пӧлын Ксюшалэн вормемез, аслаз тыршемез сяна, трослы командаезлэн ужамез бордысь потӥз.Лариса Дмитриева Туспуктӥз Мария Золотарёва Теги: лулчеберет Чеберай | Иворъёс |
Виталий Пронин Туэ 1-тӥ-30-тӥ апреле Россиын ортчоз калыкез лыдъян-чотан (перепись). Та ужрадлы дасяськон мытэмын ни. Перепись дыръя юалозы, кыӵе кылын верасько семьяяды Фото: Максим ЕгоровУг тырмо чотасьёс Берлозэ калыкез лыдъян ортчиз 2010-тӥ арын. Соку шаерысьтымы ог 3 процентэз адямиос отчы ӧз пыриське. Удмуртстатысь лыдъян-чотанэз ортчытон понна кыл кутӥсь Людмила Сушкова пусъемъя, туэ лыдпус тамында ик луыны быгатоз: — Адямиослэсь улон-вылонзэс валан понна трос пумо юалляськонъёс ортчытъяськомы. Удмуртстатысь ужасьёслы тросэзлэн ӧссэс усьтэмзы уггес поты. Коронавирусэн гинэ герӟаськемын ӧвӧл та. Али юалляськемъёс пӧлысь одӥг куиньмос люкетэзлы уждунэз кельше, ог 15 процентэз туж ӝожтӥсько начар улон вылэ. Котькудӥз дорозь вуттӥськыны тыршомы. Пыдйылчиос дорозь но вуомы, та ласянь участковойёс юрттозы. Калыкез лыдъялоз-чоталоз ог 4 сюрс мурт. 2 сюрс 731-ез коркаостӥ юалляськыса ортчозы. 456-ез ёросъёсысь участокъёсын ужалозы. Тросэз участокъёс интыяськемын луозы МФЦ-осын. Ӵапак татчы угось калык ӵемгес пыралля. Росстат али Пенсиосъя фондэн кенеше, гуртъёсысь почтаосын но анкетаысь юанъёслы компьютер пыр валэктон сётыны мед луоз шуыса. Интернетэз валасьёс асьсэос кун услугаосъя gosuslugi.ru порталын личной кабинетсы пыр асьсэ сярысь ивортыны быгатозы. Нош мукетъёсыз доры вуылозы Удмуртстатысь ужасьёс — переписчикъёс. Соосты нимысьтыз дӥсьсыя, удостоверенизыя тодманы луоз. — Котькудӥз лыдъясь-чотась соку ик анкетаысь юанъёслы валэктонъёсты планшетын пусйылоз, — вера Людмила Сушкова. — Вань анкетаос Интернет пыр соку ик федерал центре кошкозы. Нырысетӥ йылпумъянъёс октябре шараямын луозы. Людмила Сушкова пусъемъя, туннэ уг тырмо на переписчикъёс. Калык дортӥ ветлыны секыт шуыса, та уж борды кутскисьёс ӧжыт. 2010-тӥ арын лыдъясе сюрон понна вожмаськылӥзы. Соку угось ужрадэ пыриськемзы понна медаль сётъязы, со ужысь ветеран ним басьтыны юрттылӥз. Ӟечгес улыны кутскимы — Вуоно бадӟым ужрад сярысь тодыса, адямиос куалекто, доходзэс шараяно луоз шуыса, — вера Людмила Сушкова. — Уноез угось уждун конвертэн басьто. Но анкетаын кӧня уждун басьтӥськоды шуыса юан ӧвӧл. Кыӵе доходэн улӥськоды шуыса гинэ юалозы: пенсия, уждун, пособие вылын я мукет амалэн. Со калыклэсь кыӵе югдуре сюремзэ валан понна кулэ. Куд-огез малы лыдъян-чотан кулэ шуыса лулӟылэ, бюджетысь кӧня уксёез шыръяны луысал, шуо. Но улонлэсь кыӵе луэмзэ, калыклэсь кулэяськонъёссэ, лыдзэ рос-прос валан понна одно ик лыдъян-чотан ортчытоно. Кылсярысь, со валаны юрттоз, кытчы адямиос ужаны ветло, тырмыт-а шаерамы ужан интыос, кӧняез, палэнэ ветлыса, тыршо. Озьы ик анкетаосъя адӟиськоз, кӧняез нылпиос загс пыр юнматэм семьяосын вордӥсько. Кыӵе кылын семьяын верасько шуыса но юан луоз. Озьы валаны луоз, кӧня национальной школаос но нылпи садъёс кулэ. Таин валче адӟыны луоз кадръёсъя кылдэм югдурез но. Улон возьматэ, дышетскем муртъёс шаерамы йылӥзы шуыса. Удмуртстатлэн берло дыре эскеронъёсыз возьмато: калык узыргес улыны кутскиз. Кӧня выль коркаос пуктӥсько, огез но буш уг кыльы. Азьланяз кӧня пуктӥськоно — тае валан понна но лыдъян-чотан ортчытоно. Людмила Сушкова пусъемъя, берло 10 ар ӵоже уж капчигес луиз, умойгес сиськиськом-дӥсяськиськом, тазалыкмес эскерыны ӧдъямы. Та ваньмыз шӧдӥськиз улон гумыр вылын. Берло 10 ар ӵоже гуртын улӥсьёслэн шоро-куспо арлыдзы 5 но ӝыны арлы йылӥз, 2019-тӥ арын со 71 арес но 4 толэзь вал. — Берло 10 ар ӵоже шаерысьтымы калыклэн лыдыз 1,6 процентлы кулэсмиз. 2020-тӥ арын 1-тӥ январьлы гуртъёсын пусъемын 508,8 сюрс улӥсь. 10 ар талэсь азьло гуртъёсын 5 процентлы уногес адямиос вал. Шаерысьтымы пенсионеръёслэн лыдзы 13 процентлы будӥз. Озьыен, соосты сюдон вылысь 1 ужась мурт вылэ ныпъет йылӥз: азьвыл 1 ужась мурт 0,74 арлыдоосты сюдэ вал ке, али котькудӥз быдэн 1-зэ, — шуэ Людмила Сушкова. Малы бушало гуртъёс 2018-тӥ арын ортчытэм сельхозперепись возьматӥз: 94 процентэзлы гуртын улыны кельше. 80 процентэз сюресъёс вылэ ӝожтӥсько. Котькуд 3-тӥез медпунктъёс, аптекаос кыдёкын шуэ, котькуд 5-тӥез транспорт ӧвӧл шуыса ӝожоме. Людмила Сушкова пусъемъя, 10 ар талэсь азьвыл воксё калыктэк гуртъёс 107 лыдъяськизы, 2020-тӥ ар кутсконлы сыӵеос 157 луэмын. Зэмос югдурез но кошкон мугъёсты возьматоз юалляськон. Нялтас вераса, гуртысь улон-вылонэз пыр-почгес эскерон вылысь туэ август толэзе личной подсобной хозяйство возисьёс но гурт предприятиос пӧлын лыдъян-чотан ортчытыны чакламын. Али, гидазы пудо вордыса, бакчаязы емыш будэтыса, гуртоос толэзьлы быдэ шорлыдын ог 22,5 сюрс манет потто, 2019-тӥ арын сярысь, со 4 процентлы уногес. Елена САРАМАТОВА | Улон-вылон |
Виталий Пронин Нимтэмъёслэн шайвылзы 1945-тӥ арын 27-тӥ толшоре мозмытэмын вал Освенцим концлагерь. 2005-тӥ арысен тросэз калыкъёс та нуналэ буре ваё Холокост дыръя быремъёсыз. Германиысь Дахау лагерь усьтӥськиз 1933-тӥ арын.Холокост - фашистъёслэн еврейёсты, советской военнопленнойёсты, полякъёсты но мукет калыкъёсты быдтэмзы. Пӧртэм ивортонъёсъя Кыкетӥ дунневыл ож вакытэ 14 сюрслэсь уно концлагерьёс вылӥллям, нырысетӥез концлагерь кылдэм Германилэн лымшорысьтыз Дахау город вӧзын 1933-тӥ арын странаен нацистъёс кивалтыны кутскем бере. Мар кылемын али со лагерь интыын? Та юан кемалась йырам бергаз, но буре ваён интые ветлыны ӧй дӥсьтылы, Дахау город пыр кӧня ке пол ортчылӥ ке но. Нош кылем ар пумын пырано кариськи.Дахау город бадӟым ӧвӧл, но тодмо кӧшкемыт историеныз. Соин отчы кыстӥсько пӧртэм кунъёсысь адямиос. Кин ке огшоры тунсыкъяське, кин ке концлагерьын бырем ӵыжы-выжыоссэ буре вайыны ветлэ. Палэнысь лыктӥсьёс понна вокзалысен концлагерьлэн интыез дорозь ик автобус ветлэ, нош городэтӥ пыдын ортчыны мылкыд карисьёслы немец но англи кылъёсын валэктон пулъёс юнматъямын. Котькуд пул вылын концлагерьлэн улонысьтыз кыӵе ке но бам усьтэмын: ку но кызьы кылдэмын, кин кивалтӥз, улон, курадӟытон но опытъёс лэсьтон, эмъяськон, кужмысь ужатон но трос мукетыз сярысь ивортэмын. Ваньмаз ик туспуктэмъёсыз вань. Пулъёс кузя мыныса ик, концлагерь сярысь суред син азе пуксе ни.Берпуметӥ пулъёс тодмато концлагере шедемъёслэн пуктэм юртъёсынызы. Туспуктэмез адӟыса, валано: ӵапак огез юрт вӧзын тон али сылӥськод! Куке но отын концлагерьлэн кивалтӥсьёсыз ужаллям, нош табере полиция интыяське. Мугор копак юзыр-кезьыр луэ.Азяд ик - ивор сётӥсь центр, отысь пӧртэм кылъёсын аудиогид но брошюраос курыны луэ. Ог 20 вамыш ортчыса, вуиськод капка доры. Ож сярысь киноосъя но книгаосъя туж тодмо кылъёсты адӟиськод: «Arbeit macht frei» («Уж мозмытэ»). Таӵе ултӥясь кылъёс Освенцим концлагерьлэн пырон дораз гинэ вылӥллям, но, буре ваён интыос лэсьтыку, вань бадӟым концлагерьёсы соосты гожъяллям. Каллен вамыштӥ азьлань, уно сюрс муртъёслэн улонысьтызы берпуметӥ станцие. Таӵе гуръёсын сутылӥзы адямиосты.Дахау концлагерь интыын адямиез уг бырылы ке но, пушказ котьку чал-чал. Уд дӥсьты бадӟым куараен мар ке вераны. Палэнысен учкыса, со огшоры котыртэм музей кадь. Мукет ласянь, уно сюрс быдтэм муртъёслэн шайвылзы. Пушказ ик 4 вӧсяськон инты: православнойёслы, еврейёслы, католикъёслы но протестантъёслы.Нырысь ик пыкиськиськод бадӟым музей борды, азьвыл отын концлагерьлэн кивалтӥсьёсыз улӥллям. Музейысь ивортонъёс немец но англи кылъёсын гожтэмын, отчы концлагерьлэн историысьтыз пӧртэм туспуктэмъёс интыямын (пӧлазы ӧжыт ӧвӧл Совето Союзысь солдатъёс но). Та музейын Дахау сярысь документальной фильм учкыны, концлагерь пыр потэмъёслэсь тодэ ваёнъёссэс кылзыны луэ. Татчы сюрыса, мон куалектӥ кӧшкемыт лыдпусъёслэсь. Нацистъёслэн концлагерьёсынызы кивалтэм Рихард Глюкслэн лыдъямезъя, 1942-тӥ арын инвожо толэзе Дахауэ сюриз 10 сюрс 322 мурт, отысь мукет азе келямын вал 673-ез. Та толэзь ӵоже Дахау концлагерьын быриз 4 сюрс 80 адями. Инвожоысен шуркынмонозь та лагере вуттэмын ке вылэм 109 сюрс 861 мурт, быдтэмын 70 сюрс 610-эз. Тросэз соос пыраклы нимтэм кылизы, малы ке шуоно лагерьын учёт нуон алама вылэм.2 час ӵоже музеетӥ ветлэме бере, ӟигары бырыса, ураме потӥ. Азям сыло 2 бадӟым баракъёс. Пушказы пырыса, адӟиськод, кыӵе интыын улӥзы концлагере шедемъёс, кытын соос сиськизы но изизы, мисьтӥськизы но ваньмон дырзэс ортчытӥзы. Ваньмыз койкаос, ӟусъёс, ӝӧкъёс туалаесь ке но, туж матын 1940-тӥ аръёсы лэсьтэм туспуктэмъёсысь арбериослы.Тужгес кӧшкемытэз инты - крематорий. 2 газ камераос но 4 бадӟым гуръёс нуналскын 3 сюрс пала адямиез пеньлы пӧрмытъяллям. Газ камераосын 15-20 минут ӵоже 150-озь адями бырылэм, огаз гурын огвакытэ 3-4 шӧез сутылӥллям. Дахауэз мозмытон нуналэ ожгарчиос шедьтӥллям шӧйёсын быдэсак тырмытэм вагонъёсыз - соосты сутыны вуттӥллямтэ вылэм. Берлогес ваньзэсты ватӥллям лагерь сьӧрысь нюлэскы, озьы отын зэмос шайвылъёс но кылдӥзы.Быдтэмъёс пӧлын ӧжыт ӧй вал, дыр, асьме улосчиосмы но, жаляса верано, сое табере тодыны туж секыт ини, угось лагерьысь документъёсын куд-ог быремъёслэн фамилиоссы но нимъёссы пусъемын ке но, мукет нокыӵе ивор кельтэмын ӧвӧл: вордскем арзы, улон интызы, кыӵе военкомат пыр оже сюремзы но мукетыз. Нош Николаев Иван Алексеевичъёс яке Антонов Михаил Александровичъёс СССР-ын сюосын гинэ ӧй вал, одӥг улосын но ог дасо луыны быгато вал.Пӧртэм ивортонъёсъя, ож аръёсы лагерьёсын кунысьтымы ог 5 миллион мурт быдтэмын вал. Улонын соослэн ваньзылэн нимъёссы вал, нош концлагерь борддоръёс соосты ӵушизы. Асьсэос борддоръёс али ке но сыло...Елена Рябина Теги: Быдымож дуннеын история | Улон-вылон |
Виталий Пронин Туэ Россиын, фронтын быремъёсты буре вайыса, трос ужрадъёс ортчизы. Одӥгез соос пӧлысь — «География памяти» форум. Отчы Россиысь культурая фондлэн ёзчиосыз но вуылӥзы. Фото: udmgossovet.ru«География памяти» форум усьтӥськиз Ижысь Эшъяськон юртын. Со аспӧртэм йылпумъян луиз шаерысьтымы Национальной библиотекалэн войналы сӥзем проектъёсызлы. Форумлэн ужаз пыриськизы кивалтӥсьёс, культура удысын ужасьёс, пӧртэм калык огазеяськонъёслэн ёзчиоссы, студентъёс, журналистъёс. Татын Быдӟым Вормонэн герӟаськем трос тодэ ваёнъёс, лыдпусъёс чузъяськизы. Войналы сӥзем кӧня ке проектъёслы вакчияк йылпумъянъёс лэсьтэмын вал. Одӥгез сыӵе проект — «Весточка с фронта». Та проектлы луыса кӧня ке ар ӵоже ни Национальной библиотека адямиослы юрттэ фронтысь вуэм гожтэтъёсты историе кельтыны, ӵужектэм, пырдӥсь бумагаосты нимысьтыз технологиосъя юнматыны. 4 ар ӵоже реставрировать каремын 945 гожтэт но документ. Но адямиос али но библиотекае вазисько. Озьыен, проект ужалоз на. — Ми ваньзэ лэсьтыны кулэ историез утён понна, — пусйиз Национальной библиотекалэн директорез Татьяна Тенсина. Нялтас вераса, асьмелэн кунмы тужгес трос лыдӟиськисен лыдъяське вал, нош война кутскем бере со трос гожъяськись луиз. Война ӵоже 10 миллиард 700 миллион гожтэтъёс гожтэмын вал! Котькудаз адямилэн улон-вылонэз, ог-огед сярысь сюлмаськон. Фото: udmgossovet.ruИсториез утёнлэсь кулэлыксэ пусйиз культурая министр Владимир Соловьёв но. Та ласянь Кун Кенешлэн пӧртэм проектъёсыныз тодматӥз парламентысь ялан ужась комиссилэн кивалтӥсез Елена Дербилова, Архивъёсъя комитетлэн проектъёсыныз — солэн кивалтӥсез Наталья Тойкина но трос мукетъёс. Мылкыдзэс веразы Москваысь куноос но: «Сегодня — дети, завтра — народ» проектлэн кивалтӥсез Ольга Буцкая, РСФСР-ысь калык артистка Лариса Лужина, композитор Григорий Гладков но мукетъёс. Та нуналэ ик Москваысь куноос калыкен пумиськылӥзы на. Кылсярысь, Лариса Лужинаен пумиськон дыръя возьматэмын вал войналы сӥзем фильмъёсысь люкетъёс. Актриса тодаз вайиз, кызьы мынӥзы съёмкаос. Лыдӟиз А. Ахматовалэсь, В. Маяковскийлэсь, К. Симоновлэсь кылбуръёссэс. Эшъяськон юртын ик радъямын вал Вормонлы сӥзем адӟытон. Форуме котькуд пыриськисьлы нимысьтыз буклетъёс сётэмын: отын пусъемын, кытысь, кыӵе сайтъёсысь, вотэс ресурсъёсысь шедьтыны луэ война сярысь, отын быремъёс сярысь информациез. | Иворъёс |
Виталий Пронин «Лесная странаын» удмурт пиналъёс но шутэтско.«Калык контроль» проектэ пыриськисьёс сак чакласа возё дунъёслэсь будэмзэс, улон-вылонлэсь ӟечлыксэ. Проектлэн кураторез - Кун Кенешлэн Тӧроез Владимир Невоструев.«Калык контроль» эскериз Иж котырысь нылпи лагерьёслэсь но санаторийёслэсь ужамзэс. Иж сьӧрысь лагерьёсын шутэтскыны туэ 16 сюрс 500 куриськон гожтэмын вал. Но дышетонъя но наукая министрлэн воштӥсез Зоя Суворова верамъя, 13 сюрс пиналлы гинэ путёвка сюриз. Шаерамы уен-нуналэн ужа 19 лагерь гинэ. Таос пӧлысь 8-эз кунлэн но муниципалитетлэн лыдъяське, мукетъёсыз частникъёс киын.Зэм, уноез лагерьёс воксё вужесь ни. Кылсярысь, «Лесная страна» 5 ар ӵоже нокинлы кулэ ӧй вал, «Ижсталь» завод сое воксё аналтӥз. 2011-тӥ арын гинэ сое выльысь усьтыны луиз. Директорез Сергей Фёдоров верамъя, вӧлдэтъёс но, выжъёс но копак сисьмемын ни вал. Корпусъёсты быдэсак тупатъяно луиз. Туннэ татын шуныт, душевой кабинкаос лэсьтэмын, клубзы, сиськон сэрегзы туала каремын.- Ӵыж-выль лагерь пуктыны туала арын туж шуг. Но вужъёссэ тупатъяса-паськытатыса, выль интыос кылдытыны луэ, - шуэ Зоя Суворова. - Эшшо умойгес луысал, лагерьёс толэн-гужемен ужасалзы ке. Соку лагерь тол ӵоже пурысьтаса ӧй сылысал.«Лесная странаын» удмурт пиналъёс но шутэтско. Уноез соос пӧлысь - Ижысь К. Герд нимо гимназиысь нылъёс но пиос. Паша Ленцов тани кыкетӥ гужемзэ татын ял каре ни. Кияса ёросысь Уддяди гуртаз бертэм интые, лагере мынӥз. Татын туж кельше, шуэ. Лагерьын удмурт кылме но волятӥсько, пе. Ӵапак татын уго шутэтско анай кылэн, шаермылэн историеныз тунсыкъяськисьёс. Ужрадъёссы удмурт кылын мыно.Выль корпусъёс кылдӥзы ке, уногес удмурт пиналъёс отын шутэтскыны быгатозы.Шаерамы пиналъёсты эмъянъя 9 санаторий ужа. Ваньзылэн сямен паськытатӥськемзы потэ. Кылсярысь, «Изумрудный» лагерьын 1 смена ӵоже 51 пинал сяна шутэтскыны уг быгаты - койкаос уг тырмо.- Матысь дыре чакласько «Ёлочка» лагере вуылыны. Отчы выль корпусъёс ӝутон вылысь бадӟым коньдон кулэ. Туннэ нылпиослэсь шутэтсконзэс радъян - валтӥсез ужпум, - шуэ Владимир Варламов.Елена Сараматова Теги: Нылпиос удмурт ужпум | Югдурез утён |
Виталий Пронин Кылем дышетскон арын «Удмурт дунне» газет но УдГУ-ысь Удмурт кылосбуръя, финно-угроведениея но журналистикая институт егит журналистъёслы школа радъяз вал. Туэ со радъяськоз на-а? Кызьы отчы пыриськыны луэ? Алнаш ёросысь Муважи школаысь дышетӥсьёс Валэктэ журналистикая кафедралэн кивал-тӥсез Дмитрий Анатольевич Ефремов:- «Егит журналист» школае витиськом 9-тӥ-11-тӥ классъёсын дышетскисьёсты. Гожтӥськыны луоз, ми доры, журналистикая кафедрае яке dmitjef@udm.ru, kaf.zhur.udgu@mail.ru почта пыр, вазиськыса. Нырысетӥ пумиськонмы луоз 1-тӥ ноябре 11.30 часын журналистикая кафедраын (2-тӥ корпус, 103-тӥ аудитория).Та школа малпамын вал удмурт журналистъёсты дасян ужез ӟечгес радъян понна. Туала вакытэ журналистика ӧре туж ӧжыт удмурт пиналъёс дышетскыны пыро. Нош азьвыл сыӵе аръёс но вал, куке 2 группа усьтӥськылӥз: нимаз ӟуч но удмурт студентъёслы. Берло аръёссэ бюджет интыосты кулэстэмен, одӥг гинэ группа кылиз.Журналистикая школа нырысьсэ усьтӥськиз кылем арын. Пиналъёс, кинъёс асьсэзыз журналистикаын адӟо, газетъёсы, журналъёсы гожъясько, татчы лыктыса, тодон-валанзэс узырмытыны быгато. Быдэс ар ӵоже дышетскыса, соослэн ми дорын, Удмурт кылосбуръя, финно-угроведениея но журналистикая институтын журналистикая ӧрын, тодон-валанзэс будэтыны мылкыдзы ӝутскоз шуыса, оскиськом. Озьы ик соос журналистикая олимпиадае но пыриськыны быгато (мукет пиналъёс сямен ик), сое ми таяз арын 2-тӥ ползэ радъяломы ни. Олимпиадаын вормемъёслы ЕГЭ вӧзы ватсаса баллъёс сётӥсько. Та пумысен тросгес тододы f-uffu.udsu.ru вотэс бамысьтымы. | Иворъёс |
Виталий Пронин Пичи Пурга ёросысь Улын Юри гуртысь Людмила но Михаил Фёдоровъёс семья кылдытыку, улон чылкак мукет вал. Ӝыны даур ӵоже тросэз воштӥськиз, кылиз одӥгез гинэ — аръёс пыр юнмам яратон. Пичи Пурга ёросысь Улын Юриысь Фёдоровъёс50 ар ӵоже ӵош.Туспуктэм: Фёдоровъёслэн архивысьтызы Мынам луоз... Та улонын тросэзлы ас парзэ шедьтыны кылдымтэ. Шедьтэмзэ но ай утьыны быгатоно. Семьяен улон — со шуак пуромись яратон гинэ ӧвӧл, со уж, ог-огдэ валаны тыршон, гажан. Зэм, семья кылдытыкузы, егитъёс та сярысь уг малпасько... Михаил Фёдоров вордӥськиз 1951-тӥ арын Пичи Пурга ёросысь Николаевской хуторын (али быремын ни). Ар солэсь азьло гинэ корказы быдэс ӝуам. Война дыръя заводын ужам анаезлэн тазалыкез ляб вал. Ӝоген семья Эдэйгуртэ улыны выжиз. Миша 5-тӥ классысен ик пу дася, вандэ, куасьтэ. Угось озьы пӧрмиз: пичи сузэреныз соос атайтэк будӥзы. Пияш туж вазь воргоронъёс радэ султӥз, ваньмыз понна кыл кутоно луиз. Зэм, аслаз туж потэ вал Можга педучилищеын дышетскемез. Но укыр ёрмыса улэменызы, колхозын вал сюдӥз, комбайнёрлы юрттӥз, Ижысь СПТУ-ын ар ӵоже электриклы, механиклы дышетскиз. Огпол анаез вераськон висказ шуиз: гуртамы Улын Юриысь туж мусо ныл вуэм... Миша ӝыт клубе потӥз: зэм но, выль нылаш. Пумен тодматскизы, ог-огзылы кельшизы. Пияш соку ик малпаз: мынам луоз. Угось сюлмыныз шӧдӥз: та солэн адямиез. Люда Эдэйгуртын вожатой луыса ужа вылэм. Туж егит ай, школаын сяна дышетскемез но ӧвӧл. Но комсомол сое дэмлам, нылпиосын ужаны оскем. Миша но — комсомолец, активист. Егит нылашлы со пӧртэм ужрадъёсын юрттӥз. Клубазы драмкружок вал. «Меӵ ярдурын» спектакльын Люда колхоз председательлэсь нылзэ, Светаез, шудӥз, Миша — электрикез. Та спектаклен егитъёс котыр гуртъёсы, бускель ёросъёсы вуылӥзы. Туж яратыса шудӥзы. Асьсэлэн но яратонзы пумен пуромиз. Миша но Люда спектакльёс бӧрсьы но люкиськыны ӧз ӵыдэ ни, ӵош улыны кутскизы. Бен, комсомол вакытъёсы сюан лэсьтытэк, пусйиськытэк ӵош уг уло вал, но котькытчы вутскись егитъёслэн та сярысь малпаськыны дырзы ик ӧй вал: вазь ӵукнаысен бер ӝытозь соос уж пӧлазы выемын вал. (Нялтас вераса, Фёдоровъёслэн киосазы зарни зундэсъёс кылдӥзы ай 25 ар ӵош улэмзы бере гинэ.) Ӝоген Мишаез армие басьтӥзы. Со вискын анаез кулӥз. Пияшез огдырлы бертыны лэзизы, но со вуытозь, анайзэ ватӥллям ини. Сузэреныз, яратоно Людаеныз адӟиськыса, толлы пу дасяса, Миша нош ик армие кошкиз. Анаеныз пыраклы люкиськон туж вӧсь ке но вал, сюлмаз возиз Людаезлэсь яратэмзэ. Парта сьӧры — 3 пиналын Армиын дыръяз ик Миша атай луиз. Людаез нылзылы Света ним сётӥз. Ӵапак ӵош шудэм спектакльысьтызы валтӥсь героинялэсь нимзэ. Но нуныкаез шоры учкыны солдатэз дораз уг лэзё. Светазэ со нырысьсэ адӟе арес но куать толэзь тырмытэмез бере гинэ, нылыз тапыр бызьылыку ни. Армиысь бертэм пияш понна со верантэм бадӟым шуд вал! Зэмзэ вераса, армиысь Мишаез Улын Юри гурт пумитаз ни. Угось Эдэйгуртаз корказы буш кылемын вал: сузэрез бызиз, Людазэ Улын Юриысь школае ужаны кутӥзы. Юриос Мишаез но доразы ӧтизы: татын электрик луыса ужаны кутскид ке, семьядылы квартира сётом, пе. Озьы ик луиз. Ӝоген Фёдоровлы колхозын бригадирлэсь ужзэ оскизы. Пияш Улын Юриез сокем ӟеч уг тоды на вал, визь-кенешен туж юрттылӥз Людмилаез. Егит пияшез колхозысь комсомол огазеяськонэн кивалтӥсе юнматӥзы на. Улон эшшо золгес берганы ӧдъяз. Кышноен картэн ог-огзэс валаса, кенешыса уло ке, ужазы но соослэн ваньмыз капчиен радъяське. Ӝоген Улын Юриысь комсомол огазеяськонзы ёросын огез адӟем карымонэз луиз. Людмила Ильинична но комсомоллэн азьпал радъёсаз ветлӥз, Улын Юри школаысь дышетӥсьёсты, комсомолецъёсты сьӧраз валтӥз. 2 пиналъёсыз вал ини, Удмурт кун университетысь кунсьӧр кылъёсъя факультетэ дышетскыны пыриз на. 3-тӥзэ ваемез бере дышетсконзэ огдырлы куспетӥ карылӥз. Михаил Никандровичез гуртын гажазы, 34 аресказ солы сельсоветлэн исполкоменыз кивалтыны оскизы ни. Егит пиосмурт бадӟым ныпъетэз кыскиз, УдГУ-ысь историяя факультетэ дышетскыны пыриз на. Людаез но та факультетэ ик выжиз. Озьы егит семья университетын одӥг парта сьӧрын тодон-валан люказ. Профессор Владимир Владыкин, соосты адӟыса, котьку пальпотэ, пе, вал: ну, мар, Фёдоровъёс… Та дышетскемзы Фёдоровъёслы туж юрттӥз гуртсылэсь историзэ ӝутыны, соослэн сюлмаськеменызы, Улын Юриын лэсьтэм «Соперницы» (1929-тӥ ар) фильм шедьтэмын но калык-лы берыктэмын вал. Ӵапак Фёдоровъёс бордысен, дыр, ёросын рос-прос кутскиз шаертодонэн вырон, пиналъ-ёсты со пыр визьман, будэтон. Яратон — со ог-огдэ шӧдон Али Фёдоровъёс куддыръя ӧпкелё: егит дыръязы нылпиоссэс ӧжыт адӟизы. Михаил Никандрович сельсоветэн, собере колхозэн кивалтӥз, общественной уже пыриськиз — сюлмаськонъёсыз, бызьылонэз трос вал. Людмила Ильинична школаын 15 ар ӵоже директорлэн воштӥсез вал, собере — директор. Сюлмаськонъёсыз озьы ик трос вал. Мукет ласянь, оло, анай-атайзылэсь калык пӧлын ужамзэс, тыршемзэс адӟыса, нылпиоссы но сьӧразы кыстӥськизы, тодон-валанзэс будэтӥзы — анай-атайзылы соос понна возьыт медаз луы. Асьсэос Фёдоровъёс тодазы ваё 1990-тӥ аръёслэсь кутсконзэс. Пионер, комсомол огазеяськонъёс куашказы, кызьы нылпиосты дышетоно? Тӥни соку школаязы, калык сямъёс вылэ пыкиськыса, ужаны малпазы. Михаил Никандрович школалы туж юрттӥз. Улын Юри гуртын шаертодонлы сӥзем конференциос радъялляны кутскизы, доразы Владимир Владыкин, Римма Голдина, Галина Никитина но мукет тодмо тодосчиос вуылӥзы, огъя проектъёс лэсьтылӥзы. 1990-тӥ аръёслэн кутсконазы ик Фёдоровъёслэн школа азбаре удмурт музей усьтон сярысь малпанъёссы бергазы ни, со понна вуж кенос но вайизы. Жаль, соку ужзы ӧз быдэсмы. Но кузпалъёс туж тау карогуртысьтызы шаерчилы Никита Ильинлы, со кылдытӥз фронтэ ветлэмъёслы сӥзем висъет. Трос лэсьтӥз улосчизы Георгий Архипов но. Улын Юриын улон огыр-бугыр бызись шур кадь вал, быдэсреспубликае кылӥськиз. Гурт калык но огазеяськыса ужаз. Али Людмила Ильинична но Михаил Никандрович пенсиын ни. Людмила Ильинична — Россиысь дышетон удысысь дано ужась, семьязы пусъемын «За любовь и верность» медален, со сяна, кузпалъёс Пичи Пурга ёросысь дано анай но атай луо. Али Фёдоровъёс гуртысьтызы музейлэсь ужзэ радъяло, котькуд экспонат сярысь кема-кема вераны быгато. Историке дышетскемзы, шаертодонэн выремзы ӵапак интыяз луиз. Нылпиоссы кемалась ини атай юртысьтызы кошкемын. Светланазы семьяеныз Финляндиын улэ, Сергейзы — Ижын, Ириназы — Даниын. 7 нунокъёссы будо. — Ми тыршим, пиналъёсмы калыклэсь уллапала медаз усе шуыса, ялан шуиськом вал: дышетсконо, книга лыдӟоно, — шуэ Людмила Ильинична. — Соос пичиысен котькыӵе ужез лэсьтыны дышизы. Табере асьсэос анай-атайёс ни, нош мон ялан соос сярысь сюлмаськисько на. Пиналъёссы ваньмыз тодмо но гажано адямиос луизы. Нош кузпалъёслы, 50 ар ӵош улыса но, ог-огенызы мӧзмыт ӧвӧл. — Ми Мишаен ог-огмытэк улыны ум быгатӥське, — шуэ Людмила Ильинична. — Бускельмы Вассапай серекъя вал: нош та пиналъёс (со милесьтым арлыдогес бере, озьы шуэ вал), кык мусо ыжпиос кадь, кытчы ке мыно инь... Ми Мишаен шур дурын дӥсь но ӵошен гылтӥськом вал, бакчаысь ужез но ӵошен быдэстӥськом. Мугоръёсмы огвыллемесь — пичиесь... Али но Фёдоровъёсты нимаз адӟыны калык дышымтэ. Людмила Ильинична кытчы ке огназ тупа ке, юало ни: нош Михаил Никандрович ӧвӧл-а, мар-а? Нош картэзлэсь, пе, кышноез сярысь юало. — Дорын куддыръя озьы луэ: мон маке сярысь малпасько гинэ, Миша сое вера ни. Яке со малпа но, мон верасько ни. Ог-огмес шӧдон, ог-огмылэсь мӧзмон аръёс ортчемъя кужмоя. Со ик яратон, дыр. Огпол, песятайзэ ӟечкыласа, внучкамы шуиз: «Ну, мар мон тыныд сӥзём, шудэд — вӧзад...» ________ Елена Миннигараева Теги: аръёсноадямиос | Улон-вылон |